Author: Институт перевода Библии
Date: 2022-08-29T20:40:14.512621+00:00

Лука Улэн Мэдэвэни

Лука Улэн Мэдэвэни

1. Уважаемые Читатели

1. Лука

1. Тэрэк Отолиори Хэсэсэл

2. Иисус Христос Эрини Диха Ходани

3. Картасал

нанай хэсэдиэни гучи лоча
хэсэдиэни Синодальнай
туӈсэрэнди туӈсэрэгухэн

Библиява туӈсэрэй институт

Москва

2021

Лука улэн мэдэвэни нанай хэсэдиэни гучи лоча
хэсэдиэни Синодальнай туӈсэрэнди туӈсэрэгухэн

ISBN 978-5-93943-302-0

© Институт перевода Библии, 2021

Уважаемые Читатели

Уважаемые читатели!

Перед вами третье, исправленное издание Евангелия от Луки на нанайском языке. Первое издание, вышедшее в 2002 г., стало первым полным переводом этого Евангелия на нанайский. В 2005 г. был осуществлен репринт, а в 2012 г. появилось новое издание с параллельным русским Синодальным переводом.

История представления библейского текста на двух или более языках имеет давнюю традицию, которая начинается с рукописных текстов так называемой Гекзаплы в ІІІ в. н. э. Эта книга включала в себя древнееврейский текст, его транскрипцию греческими буквами и четыре греческих перевода. Первое печатное издание параллельных текстов Библии на греческом, латинском и древнееврейском языках – Комплутенская полиглотта – появилось в 1514–1517 гг. Сегодня выходит большое количество изданий с параллельными текстами Библии, предназначенных для разных целей и аудиторий.

Публикуя Евангелие от Луки на двух языках – нанайском и русском – мы надеемся, что читателям эти два перевода взаимно помогут. У тех, кто плохо читает по‑нанайски, будет возможность для лучшего понимания обращаться к русскому тексту. Кто-то, возможно, будет использовать русский текст. Параллельные тексты могут быть использованы в учебных целях: при плохом знании (и даже при полном незнании) родного языка русский текст даст возможность хотя бы частично проникнуть в структуру «забытого» языка, активизировать его знание.

В издании приводится русский текст Евангелия от Луки, взятый из Синодального перевода Библии – общепринятого и широко известного в России. Необходимо отметить, что Синодальный перевод и перевод Евангелия от Луки на нанайский язык не всегда полностью совпадают, так как эти переводы имеют разные тексты-источники. Новый Завет был написан на древнегреческом языке и много раз переписывался от руки, в силу этого между различными греческими рукописями существуют разночтения. Кроме того, расхождения неизбежны для переводов на разные языки: каждый язык имеет свою структуру и существует в контексте культуры и образа жизни того или иного народа. Для того чтобы облегчить читателям параллельное чтение двух текстов, в Синодальный перевод введены подзаголовки, которые соответствуют подзаголовкам в нанайском тексте.

Для третьего издания Евангелия от Луки на нанайском языке была сделана аудиозапись, которую можно найти на сайте ИПБ [ibt.org.ru]. Эта аудиозапись поможет зазвучать напечатанному тексту, облегчит его понимание и сделает ближе и доступнее нанайцам.

Мы благодарим всех, кто принимал участие в подготовке этого издания, аудиозаписи и в распространении книги.

Сотрудники Института перевода Библии

Лука

Лука

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

14. 14

15. 15

16. 16

17. 17

18. 18

19. 19

20. 20

21. 21

22. 22

23. 23

24. 24

1 паси

ЛУКА УЛЭН МЭДЭНИ

Дэруури хэсэ

1^1Буэ алдандопова улэн саори осихан дякасалба эгди гуру нируми пэргэчихечи. 2Тэй бичин дякава Эндур хэсэвэни мэдэри дюлюй агдонсал бумбиэвэ саваӈкинчи. 3Ми-дэ, тэй дякава мучухунди саячира, синду, гэбуку Феофил, чу дюлиэде идулэми нирувуривэ мурупсиӈкимби. 4Тэй оячиани ми чихалаи сагоаси хайва симбиэве отоляаӈкичи тэрэк би.

Захарияду улэн мэдэ дичини

5Гэ, Иудея эдени Ирод далахани эриндуэни Эндур дёӈни дёбомди Захарияди гэрбуку най бичини. Авия идулэйни эриндуэни нёани дэӈгсихэни. Асини гэрбуни-тэни Елизавета, нёани-да Ааронди халасалко гурундиэди эктэ най бичини. 6Нёанчи дюэнту Эндур насалдоани тэрэк тоӈдо бичичи, Эден Эндур гиандиани хайва-да эчиэ вадёлиачи. 7Нёанчи пиктэ ана бичичи. Елизавета бэегуи бами мутэси эктэ бичини. Тэй оячиани дюэнтуди даи сэду бичичи. 8Эм модан Захария мэнэ идудуи Эндур дюлиэлэни дэӈсихэни, 9Нёани Эндур дёӈни дёбомдисални колидоани, Эндур дёкчиани ими, улэнди пуӈку дякасалба поӈкигилахани. 10Нёани туй тай эриндуэни, тэӈ эгди гурун хэмтудиэри боала Эндурди хисаӈгохачи. 11Чадо нёани дюлиэлэни Эндур Мэдэӈкуни агбиӈкини, улэн пуӈку нядяхава таочиорибэун аӈгиа калтадоани илисими. 12Нёамбани ичэпи, Захария дэӈгэр миами иламосихани. 13Мэдэӈку-тэни нёанчиани уӈкини: «Эди ӈэлэчирэ, Захария. Си Эндурду гэлэйвэси долдикпин. Си асиси Елизавета хусэ пиктэди хорадяра. Нёамбани Иоаннди гэрбиэдечи;

14Синду-тэни агдапси, енуэ осидяра,
эгди най нёани балдиочиани тэӈ агдапсиндярал,

15тэй пиктэ Эндур дюлиэлэни тэӈ даи най осидяра
муксултэ аракивани-да, бади хатан аракива-да эм омиа тадяра.

Эндур Эриэндиэни дялоптадяра
энимби хэмдэдуэни бими тул+.

16Израиль калтадоани би эгди найсалба Эндурчиэчи нёани кэчэригуэндерэ.

17Нёани даи Эндурдиэ ундэй най Илия кусундиэни кусуӈку,
эриэндиэни эрику Эндур дюлиэлэни дидэрэ,
аминачи миавамбачи пурилдуэчи бугугуи,
дикэсу гурунду тоӈдо найсал мурумбэчи осиваӈгои,
гэрэн гурун баргиоханди Эндур дюлиэлэни иливаӈгой».

18Захария мэдэӈкучи уӈкини: «Хони ми эйвэ агдами мутэмби? Ми сэи-дэ даи, ми асии сэни-дэ эгди». 19Мэдэӈку уӈкини: «Ми, Гавриил, Эндур дюлиэлэни илисии. Нёани синди гисурэндугуи, эй улэн мэдэвэ саваӈгои, еуси энувэӈкини. 20Эвэӈки си колойга бидечи, хисаӈгоми мутэси осидячи, ми хэсэивэ эчиэ агдачиндолаи. Мэнэ эримби исидоани, ми уӈкимби тэде осигодяра, чадо-мат хисаӈгологодячи».

21Тэй эринду, Захариява халачи гурун эрдэӈгэсихэчи, хайва тами нёани Эндур дёгдоани туй гойдами бини. 22Нёани-тани ниэгурэ, нёандиачи хисаӈгоми мутэси осихани. Нёанчи отолихачи, Эндур чадо нёандоани хайвану ичуэӈкини. Нёани эбэнэхэ, найди хисаӈгохани ӈаладии ичэучими. 23Мэнэ дэӈсии эрин ходиочиани, нёани дёкчии мочогохани.

24Бэктэн бипиэ, нёани асини Елизавета бэеду осихани. Тотами-да, тойӈга биадоа чава дяячами, дёгдиадии ниэрэм бичини. 25Тайва туй ундэми: «Эндур Эден, мимбиэ тэй иниэсэлду гудиэсими, туй бивэӈкини, най аӈмани долани эм бием осигоя».

Марияду улэн мэдэ дичини

26Нёани нюӈгучиэ биадоани-тани Назаретади гэрбуку Галилея боа хотончиани Эндур Мэдэӈку Гавриилба гиактадихани, 27Нёани дичини Иосиф асигоани саиха паталанчи, Давид халасалдиадиани эктэчи. Тэй паталан гэрбуни Мария. 28Мэдэӈку нёанчиани ими, уӈкини: «Агданасиу, Эндур Эден улэндии Синчи кэчэрихэни. Нёани Синди би, Нёани эктэ най алдандоани Симбиэвэ саихани». 29Нёани хэсэдиэни дэӈгсисилухэни, мурчилухэни: «Хамачако туй би хэсэсэлду?» 30Мэдэӈку-тэни Нёанчиани уӈкини: «Мария, эди ӈэлэ, Эндур улэндии Синчи кэчэрихэн. 31Гэ, Си бэеду осидячи, Хусэ Пиктэгуй бадячи, Иисусэди гэрбиэдечи.

32Нёани тэӈ даи най осидяра. Чу Увуй Эден Хусэ Пиктэни гэрбуку осидяра.

Эндур Эден Нёамбани Царьди оповандяра, хони, нёани балапчима дамини Давид бичини.

33Нёани Иаков гурун долани дуэ ана эденди осидяра,

Нёани далайни эрин хали-да ходиаси».

34Мария уӈгугухэни: «Хони туй осидяра, эчиэдэ эдилэми?» 35Мэдэӈку уӈкини:

«Эндур Эриэни Синчи тудерэ,
Чу Увуй Эден кусуни симбиэвэ кирадяра,
туй тами Си Гандямба хорадиачи,
нёамбани Эндур Хусэ Пиктэди хэсисидиэре.

36Гэ, Си балдихоталси Елизавета, нюӈгун биадо хусэ пиктэди бэеду бини, тотами-да тэй эктэ сагдинагухан, хали-да бэегуй бами мутэми бими. 37Туй бини-го, Эндур таони хэсэ хали-да кусун ана очогоаси». 38Чадо Мария уӈкини: «Гэ, Ми Эндур кэкэни. Си хэсэси минду тэдеди осигини». Мэдэӈку Нёандиадиани энухэни.

Паталан Мария Елизавета дёгдоани

39Мария, бэктэ бипиэ, хурэӈку боа Иудеяду би хотончи будурими энэхэни. 40Нёани Захария дёкчиани ихэни, Елизаветади бачихани. 41Мария бачини хэсэвэ долдидоани, Елизавета хэмдэдуэни би омиа пуйкуӈкини. Елизавета Эндур Эден Эриэндиэни дялокпини, 42Нёани даи дилгандии морапсиӈкини: «Си экэсэл алдандоани Эндур Эденди сайёхан эктэ, хэмдэдуэси би омиа-да Нёандиани саива бахан. 43Хони туй осими мутэйни, ми барои Эден Энини мэнэ бэедии хэйкуйни? 44Си дилгамбаси долдий долани тул, хэмдэдуивэ би омиа агданасими пуйкуӈкини. 45Эндур Эден уӈкини хэсэвэ тэдехэндии – кэсикуси».

Мария Эндурбэ мактайни

46Мария-тани уӈкини:

«Ми дои Эден Эндурбэ мактайни.

47Ми эриэмби Эндурчи,

Мэнэ Хоримдичии агданасини.

48Нёани Мимбиэвэ, Мэнэ кэкэиэве,
номохонди би тургундулэи, сагохани.

Эвэӈки хэм халасал дяланчи

Мимбиэвэ гэбулэдерэл+.

49Эндур, хэм мутэми бими,

Минду даи дякава аӈгохани, Нёани гэрбуни гандян.

50Нёамбани ӈэлэчи гурунду хэм балди халасал дяландиачиэ

Эндур Мэнэ гудиэи будиэрэ.

51Нёани мэнэ масии ичэвэӈкини.

Мэпи мэнэ мурундуи мактасой гурумбэ, сар-сар эуси-таоси пуӈнэхэни.

52Нёани маси найсалба дяӈгиандиади пэйсирихэни,
номохон найсалба уйсирихэни.

53Хадиачи гурунду хэм бухэни, баян найва хасо-хасо энэуӈкини.

54Мэнэ дёбомдисалби, израильсалба,
гудиэсигухэни, бэлэчихэни.
55Тотами хай Нёани уӈкини буэ аминачипу,

Авраамчи, гучи нёани пиктэсэлдуэни, хай эрин ана гудиэвэ нёандоачи будерэ».

56Мария-тани Елизаветаду илан биадой-до бипе, дёкчии мочогохани.

Елизавета муэди ачой Иоаннди хорахани

57Елизавета-тани хорини эрини исидойни, хусэ пиктэвэ бахани. 58Нимэкэнсэл, балдихоталсал долдихачи Эндур Эден даи гудиэнбэ нёанчиани тугбухэмбэни, нёандиани гэсэ агданасихачи. 59Дякпун инидуэни дичичи оӈакаду чалиори колимба тагори. Чадо нёамбани амини гэрбудиэни, Захарияди гэрбиэйчэхэчи. 60Энини-тани чава осихани, нёани пиктэи Иоаннди гэрбиэми гэлэхэни. 61Елизаветачи уӈкичи: «Си халадоаси тэмэчэ гэрбуди гэрбуку эм най-да аба». 62Аминчиани ӈаладиари ичэучимэри мэдэсихэчи, хони нёани пиктэи гэрбулэйчэйни? 63Нёани ундэхэкэмбэ гэлэрэ, нирухэни: «Нёани гэрбуни Иоанн». Хэмтуни эрдэӈгэвэ бахачи. 64Эси тул нёани хэсэи багохани хисаӈгоми мутэлугуми, Эндурбэ мактачими дэрухэни. 65Кэндэли би гурун хэм ӈэлэхэчи, эй дякава Иудеяди гэрбуку хурэӈку боаду балди гурун диа диасилдии мэнэ долаи хисаӈгохачи. 66Хэмтуни чава досодяхани тэйвэ миаванчии нэхэчи, тотара хисаӈгохачи: «Уй тэй оӈака осидяра?» Эндур Эден ӈалани нёандиани бичини.

Захария Эндурбэ мактайни

67Захария-тани, нёани амини, Эндур Эриэндиэни дялокпини, Нёани хэсэдиэни хисаӈголохани:

68«Израиль Эден Эндурни, Нёани мэнэ гурумбэи кирихани, хэӈгэлихэни.

Неамбани мактачиури!

69Нёани Мэнэ дэӈгсимдии Израиль эдени

Давид халадиадиани Маси Хоримдива бунду бухэни.

70Баланадя Эндур гандян Нёандиадиани ундэй найсал аӈгмадиани саваӈкини:

71Нёани бумбиэвэ буэ байгоандиади,
хэм чиуриси гурундиэди хоридяра.

72Буэ аминадопу гудиэмбэ будерэ,

Мэнэ гандян хэсэ бухэмби дёӈгодяра.

73Нёани Авраамду, буэ аминдопу, бухэни туй би тоӈдо хэсэвэ:

74Байгоансал ӈаладиадиани бумбиэвэ хори, эм ӈэлеми Нёандоани дэӈсигуэпу,

75мэнэ би инини таондоани Эндур дюлиэлэни гандянди, тоӈдоди балдигоапу.

76Си-тэни, оӈака, Эндур Эден энэйни эрин дюлиэлэни энэдечи, Нёани поктогоани баргими.

Туй тами си гэрбуси одяра Чу Увуй Эдендиэ ундэй най+.

77Си найва савандячи, хай нёамбачи оркин дякадиади хэӈгэлими,

Эден туй хоримба бурини+.

78-79Бунчи, бурбури боани пакчидоани балди найчи,

Эндур додии гудиэсими уедиэ гиванава гиаваӈкини, няар балдиори боачи поктова ичувэӈкини».

80Оӈака-тани урэмиэ, эриэнди масилтохани. Израильду балди гурун дюлиэлэни агбими, нёани хайда балдиаси боаду бичини+.

2 паси

Мария Иисусэди хорахани

2^1Кесарь Август тэй эркивэ нёани боадони би найсалба хэм таоми нирувэӈкини. 2Квириний Сириява далачайдоани тэй нирун боӈго осихани. 3Най хэм хотончии мэпи нирурундэми энэхэни. 4Иосифда Галилея боадяани хото Назаретади энэхэни Иудея боачани Вифлеемди гербуку Давид хотончиани. Нёани балдимди Давид халасалко гурундиэдиэни бичини+. 5Нёани Марияди, бэеду би асидии, мэпи нирурундэми гэсэ энэхэни. 6Чадо бидуэчи, Нёани хорайни эрин исинахани; 7Акпалогои Хусэ Пиктэвэ бахани, туй тара Нёамбани хукурэ, исиачиори дёгду бэун абавани, удин паякта сиарини боадони нэхэни.

Мэдэӈкусэл удин этумдисэлчи мэдэричи

8Долбо тэй наду удин этумдисэлни аодандо бичичи. Нёанчи мэнэ ёнаи этухэчи. 9Олокиана нёанчи дюлиэлэчи Эндур Эден Мэдэӈкуни агбиӈкини, нёамбачи Эден Эндур гэбудени миас гарпахани, нёанчи тэӈ маӈгади ӈэлэхэчи. 10Мэдэӈку-тэни нёанчиачи уӈкини: «Эди ӈэлэсу! Ми сунчи де би даи, хэмтуни найду оси агдамба савандамби: 11Эй иниду Давид хотондоани суэ Хоримдису балдихани, тэй Эден Христос.
12Гэ, эм саиӈгпава ичуэндемби: удин паякта сиарини боадони хукучэку Оӈака аоривани бадясу». 13Олокиана Мэдэӈку диакпадоани Боа Мэдэӈкусэл чаохансални тэӈ эгдиди агбиӈкичи, тэй чаохасал Эндурбэ гэбулэхэчи:

14«Боа уелэни Эндурду гэбу,
наду номохо Эндур саиха найсалду!»+

15Мэдэӈкусэл боачи энухэндуэчи, этумдисэл диа диадой уӈкичи: «Вифлеемчи энэгуэри, хайва Эден Эндур бумбиэвэ саваӈкимбани, хай чадо очимбани ичэндэгуэри!» 16Будуримэри исихачи, чадо Мариява, Иосифова гучи удин паякта сиарини боадони Оӈакава бахачи. 17Нёамбачи ичэпэри, Эндур Мэдэӈку тэй Оӈака удэвэни мэдэридихэмбэни хэм гисурэхэчи. 18Этумдисэл гусэрэйвэчи хэмтуни эрдэӈгэсимэри досидяхачи. 19Мария-тани, миавандои нэми, хэм эдехени+. 20Тотара этумдисэл мочогохачи. Мочогоми Эндурбэ маӈгади мактачихачи, гэбултэхэчи ичэхэндулэи, долдихандолаи тэӈ дюлуйчи уӈкини-мэт осихамбани.

Чалиори колин исихани

21Дякпун ини сиучиэни, Оӈака чалиори колин эрини исиочиани, Нёамбани Иисусэди гэрбиэхэчи. Туй гэрбиэгуэни Энинчиэни тэй Пиктэди бэеду осини дюлиэлэни Мэдэӈку уӈкини.

Оӈака Иисусэвэ Эндур дёкчиани олбиӈкичи

22Моисей гиандолани Мария Оӈакади гандян осиори инисэл ходиочиачи, Оӈакава Эден Эндур дюлиэлэни иливаӈгой Иерусалимэчи олбиӈкичи. 23Эден Эндур Гиандоани туй нирувухэн: «Боӈгоду баоха хусэ пиктэ таомбани Эден Эндурду бугури». 24Нёандоачи нэухэн гиандоани таоси энэми Эден Эндурду олбимборива мэндии гэлэхэни дюэр кучидэ ая, дюэр тутудэ ая.

25Тэй эринду Иерусалимду эм най Симеонди гэрбуку бичини. Нёани Эндур дюлиэлэни тэрэкди, тэдючисимди бичини, Израиль хоримбани халачихани, Эндур Эриэни нёани долани бичини. 26Эндур Эден Эриэни нёамбани саваӈки: Эндур Эдендиэ Христосава ичэйс дюлиэлэни будэсиси. 27Эндур Эриэни нёамбани Эндур дёкчиани дивэӈкини. Чадо тэрэк тэй эринду Оӈака Иисус аминани нёамбани олбиӈкичи, гиан коливани Нёандоани тагой. 28Симеон Нёамбани ӈалачии дяпара, Эндурбэ мактачими уӈкини:

Симеон Эндурдиэ хэсэвэ ундэйни

29«Эси Си, Эден, мэнэ лаодимби хэсэлэи
номохонди чиндагойси.

30Ми насалби Синдиэди дидэй хоримба ичэхэни,

31хавой-ва Си хэм би гурунду баргихаси.

32Нёани Израиль голодоани Си найсалдоаси гэбувэ будерэ,
гой голосалду ӈэгдембэ олбиндяра».

33Иосиф-да гучи Энини-дэ Нёамбани умбухэндини эрдэӈгэсихэчи. 34Симеон-тани Эндур хэсэдени нёандоачи аяди бигуэчи буми Мариячи, Оӈака Энинчиэни, уӈкини:

«Гэ, Нёани тургундулэни Израильду эгдини тугуй, эгдини илигой.

Нёани Эндур саиӈпани осидяра. Найсал-тани нёамбани ачасисидяра.

35Туй эгди миавансал мурунсэлни нихэлиптэндерэ.

Си довасива-да кучэн луктулидерэ».

Анна Эндурдиэ хэсэвэ ундэйни

36Чадо-да Фануил пиктэни, Асир халадиадиани сагди мама Анна, Эндурдиэ ундэй эктэ бичини. Нёани эдиндии надан айӈани-рагда балдихани. 37Тэй наон эктэду дякпойӈго дуин сэ. Нёани Эндур дёгдиани хаоси-да эм энэми, Эндурбэ мурчими эси-эси сиптаӈгидий мэпи камалими, ини долбо Эндурчи михорачими балдихани. 38Тэй эринду тул нёани дидэ Эндурбэ банялахани. Тотара Иерусалимду хоримба халачи гурунчи най таончиани тэй Оӈакава гусэрэхэни.

Назаретачи мочогойчи

39Иисус амини, энини Эндур Эден гиамбани тами хэм ходими, нёанчи Галилея боачани, мэнэ хотончии Назаретачи мочогохачи+. 40Оӈака-тани урэмди, Эндур Эриэндиэни масилтохани, тэӈ соӈта муруӈкунэхэни, Нёабмани Эндур улэсими аясихани.

Наондёкан Иисус Эндур дёгдоани

41Нёани энини, амини Пасха анядоани айӈани таондоани Иерусалимчи пулсихэчи. 42Иисус дёан дюэр сэедуэни, мэнэ колилари нёанчи гучи Иерусалимчи анярагоари дичичи. 43Пасха аняни инисэлни сиучиэни, мочогойдоачи, наондёкан Иисус Иерусалимду дэрэдигухэни. Энини-дэ, Иосиф-да чава эчиэ пэксэгуэчи. 44Нёани гой гурунсэлди мочогоям мурчихэчи. Иниэ дек энэпэри-мэт Нёамбани гэлэгулухэчи ахондосал, такори найсал довани. 45Пиктэи эм баогоми, Иерусалимчи гэлэндэгумэри мочогохачи. 46Илан иниэ сидуйне мэт, Нёамбани Эндур дёгдоани баогохачи, Эндур Гиан алосимдисални токондоани тэсивэни, нёамбачи досидивани, мэдэсивэни. 47Тэйвэ хэмтуни найсал досодямари, хони Нёани улэн отоливани, таодайговани миаӈкичи. 48Пиктэи ичэгурэ, Марияди Иосифди миаӈкичи, Энини Нёанчиани уӈкини: «Поя! Хайми Си туй тахаси? Амиси, Мии, мурундуи маӈгади гасамари, Симбиэвэ гэлэгухэпу». 49Нёани нёанчиачи уӈкини: «Хайми суэ Мимбиэвэ гэлэгухэсу? Амимби дёгдоани бигилэивэ суэ сарасису-ну?» 50Тотами-да нёанчи Нёани уӈкимбэни хэсэвэни эчиэ отолиачи+. 51Нёани нёандиачи Назаретачи дидухэни, тул-тул нёанчи хэсэлэчи бичини. Энини-тэни тэй дякасалба мэнэ миавандои хэм нэучэхэни+.

52Иисус-тэни урэхэни, муруӈкунэхэни. Нёамбани найсал, Эндур улэсими аясихачи.

3 паси

Муэди ачой Иоанн мэдэрини

3^1Кесарь Тиверий далайни дёан тойӈга айӈани бичини. Тэй эринду Иудеяду Понтий Пилат даламди бичини, Галилеяду Ирод Антипа даламди бичини, Филиппэ, нёани аӈни, Итуреяду гучи Трахонитаду далахани, Авилинеяду-тани далахани Лисаний,+
2гучи Аннади, Каиафади Эндур дёӈни боӈго дёбомдисалдими бичичи. Тэй эринду хамачада балди ана боаду балдиха Захария хусэ пиктэчиэни Иоанначи, Эндур хэсэни бичини+. 3Иоанн Иордан киравани кэндэли пулсихэни. Нёани гэрэн гурумбэ алосихани, Эндурдэ чиндами багои оркин дякасалба аӈгохандии, гэлэйни таядя ачапчи кэчэриндэ, муэди оркимба ачиори колимба таорива. 4Туй осихан дякавани Эндурдиэ ундэй най Исаия даӈсадоани дюлуй нирувухэн бичини:

«Хамачада балди ана боаду най морайни дилган бичини:

„Эндур Эден поктогоани баргиосу,
Нёани поктовани тоӈдо осивандосу!
5Хай-да хэм чоӈдо дялоптагини,
хай-да хэм мэгдин, хурэн нэекпиӈгини,
модаӈку покто тоӈдо осигини,
мокчо покто нэен осигини.
6Хэмтуни Эндур хоримба буривэни ичэгичи“».

7Иоанн нёанчиани муэди оркимба ачори колимба тагой дичин найсалчи уӈкини: «Суэ муйки пиктэсэлни! Уй сунчи уӈкини, Эндур Эден аяктаридиадиани чочогои? 8Улэн дякава тайми, ичэундусу, хай суэ оркин дякасалдиадии ачапчи кэчэриэӈкису. Мэнэ долаи эди мурчиэсу: „Авраам буэ амимпу“. Бадида сагосу, Эндур эй дёлосалди-тул Авраам пиктэсэлгуэни аӈгоами мутэй+. 9Тэӈ сурэ эле-дэ мо дачандоани би: улэн амтакава бурэси мова чапчичи, тотара тавачи наӈгалайчи»+.

10Нёамбани найсал мэдэсихэчи: «Хайва буэ таори?» 11Нёани уӈкини: «Уй дюэрди тэтуэку, эм тэтуэи тэтуэ ана найду буру, уй сиаптаӈгику, эй-мэт таро». 12Иоаннчи муэди оркимба ачори колимба тагой дичин дихава таосаӈгой дёбомдисал уӈкичи: «Алосимди, хайва буэ таори?» 13Нёани нёанчиачи уӈгухэни: «Нэухэ оячани эди дяпайсо!» 14Чаохари найсал-да нёамбани мэдэсихэчи: «Буэ-кэ хайва таори?» Нёани нёанчиачи-да уӈкини: «Хайва-да уйду-дэ масидии эди чирэсу, эди эхэнчуэсу, мэнэ туриндиэри элэсиусу!»+

15Найсал халачими бими, додои мурчими, эрдэӈгэсихэчи Христосанум нёани. 16Иоанн хэмтуничи уӈкини: «Ми сунду оркимба ачори колимба муэди таи. Туй тами-да миндуй Масини дидэйни. Ми Нёани отани уичэвэни-дэ ачоми-да гэбуй исиаси. Нёани сунду оркимба ачори колимба тавади гучи Эндур Эриэндиэни тадяра. 17Нёани тэӈ эм ӈаладоани чэвэку най-мат, тамоха усэсэлбэи хэдун боадоани кукпундиэ падилагои. Нёани тэй усэсэлбэи такточи осигойни, кукпумбэвэни гуптэси тавади дегдёндерэ».

18Нёани гучи эгди хачин улэн мэдэвэ найва савандами алосихани. 19Тотами-да Иоанн байтачихани Ирод Антипавэ Иродиада тургундулэни, хай нёани асигуи дяпахани мэнэ агби асивани, гучи хайда хэм орки дякава тайвани. 20Ирод мэнэ оркин дякасалчии ноӈгиёми Иоаннава лаочи тэвэӈкини.

Иисусэду муэди ачори колимба тайчи

21Тэй дюлиэлэни, Иоанн оркимба ачори колимба муэду тайдоани, Иисус найсалди гэсэ бичини. Мэнэ исихан идулэи, Эндурди хисаӈголохани. Тэй эрин тул боа уени дэгбэӈкини, 22кучи бэени-мэт Эндур Эриэни Нёанчиани тухэни. Таяди тул-дэ дилган уӈкини: «Си Ми улэсии Хусэ Пиктэй, Си Мимбиэвэ агдавандиси!»+

Иисус уй халадиани бини

23Иисус, Мэнэ алосимби дэруридуй, гочин сэдуэ бичин. Нёамбани мурчихэчи Иосиф Хусэ Пиктэниэм, хавой Илия пиктэни, 24нёани Матфат пиктэни, нёани Левий пиктэни, нёани Мелхий пиктэни, нёани Ианнай пиктэни, нёани Иосиф пиктэни, 25нёани Маттафий пиктэни, нёани Амос пиктэни, нёани Наум пиктэни, нёани Еслий пиктэни, нёани Наггей пиктэни, 26нёани Мааф пиктэни, нёани Маттафия пиктэни, нёани Семей пиктэни, нёани Иосиф пиктэни, нёани Иуда пиктэни, 27нёани Иоаннан пиктэни, нёани Рисай пиктэни, нёани Зоровавель пиктэни, нёани Салафиил пиктэни, нёани Нирий пиктэни, 28нёани Мелхий пиктэни, нёани Аддий пиктэни, нёани Косам пиктэни, нёани Елмодам пиктэни, нёани Ир пиктэни, 29нёани Иосий пиктэни, нёани Елиезер пиктэни, нёани Иорим пиктэни, нёани Матфат пиктэни, нёани Левий пиктэни, 30нёани Симеон пиктэни, нёани Иуда пиктэни, нёани Иосиф пиктэни, нёани Ионан пиктэни, нёани Елиаким пиктэни, 31нёани Мелеай пиктэни, нёани Маинай пиктэни, нёани Маттафай пиктэни, нёани Нафан пиктэни, нёани Давид пиктэни,
32нёани Иессей пиктэни, нёани Овид пиктэни, нёани Вооз пиктэни, нёани Салмон пиктэни, нёани Наассон пиктэни, 33нёани Аминадав пиктэни, нёани Арам пиктэни, нёани Есром пиктэни, нёани Фарес пиктэни, нёани Иуда пиктэни, 34нёани Иаков пиктэни, нёани Исаак пиктэни, нёани Авраам пиктэни, нёани Фарра пиктэни, нёани Нахор пиктэни, 35нёани Серух пиктэни, нёани Рагав пиктэни, нёани Фалек пиктэни, нёани Евер пиктэни, нёани Сала пиктэни, 36нёани Каинан пиктэни, нёани Арфаксад пиктэни, нёани Сим пиктэни, нёани Ной пиктэни, нёани Ламех пиктэни, 37нёани Мафусал пиктэни, нёани Енох пиктэни, нёани Иаред пиктэни, нёани Малелеил пиктэни, нёани Каинан пиктэни, 38нёани Енос пиктэни, нёани Сиф пиктэни, нёани Адам пиктэни, нёани Эндур пиктэни.

4 паси

Иисусэвэ пэргэликпичи хайда балдиаси боаду

4^1Эндур Эриэндиэни дялокпин Иисус маӈгбо Иорданди мочогохани. Эндур Эриэни Нёамбани хайда балдиаси боачи олбиӈкини. 2Амбан чадо Нёамбани дэхи ини пэргэкэчихэни. Иисус тэй иниэвэ хайва-да эчиэ сиарам бичини, тотара тэй эрин дуодуэни, Нёани демуди маӈгалахани. 3Амбан-тани Нёанчиани уӈкини: «Си Эндур Пиктэни осини, эй дёлочи унду нёани эпэн осигоани». 4Иисус, нёанчиани, уӈкини: «Эндур Бичхеду туй нирувухэн: „Эм эпэнди-рэгдэ най бими биэси осидяра, Эндур хэсэни таондиани-тани балдидяра“». 5Амбан Нёамбани гогда хурэнчи тобоми, эм эрдуэни хэм боа яло ханисалба ичэвэӈкини. 6Амбан Нёанчиани уӈкини: «Хэм тэй би боава, нёандоачи би гэбувэ Синду бурэмби. Тэй миӈги, ми уйду чихалайи, тэйду бурии. 7Гэ, Си минчи михорандиси осини, тэй хэм Сиӈги оси». 8Иисус, нёанчиани уӈкини: «Миндиэди эну, амбан! Эндур Бичхеду туй нирувухэн:

„Эндур Эдембэ-рэгдэ бодо,

Нёани дюлиэлэни-рэгдэ михоранду”».

9Амбан Нёамбани Иерусалимчи олбиӈкини, Нёамбани Эндур дёӈни уелэни иливанда, уӈкини: «Си Эндур Пиктэни осини, эедиэди пэгиси пуйку. 10Эндур Бичхеду туй нирувухэндуэни:

„Эндур Мэнэ Мэдэӈкусэлчии кэкчиэдиэрэ

Симбиэвэ этугуэчи.

11Дёлочи-да бэгдиси кочапсиндаси,
ӈаладоари Симбиэвэ олбиндярал”».

12Иисус нёанчиани уӈкини: «Умбухэн: „Си Эден Эндурби эди пэргэкэчиэ!“» 13Амбан, хэм пэргэкэчими ходира, Нёандиадиани баӈ энухэни.

Иисус Галилеяду алосими дэрурини

14Туй тара Иисус масику эриэӈкудии Галилеячи мочогохани. Лаӈ-лаӈ би боаду Нёамбани хэм дерикпинчи. 15Нёани ачамбочари дёсалдоани, гэрэн гурун Нёамбани гэбулэхэни.

Иисусэвэ дюлуй модан Назаретаду ачаканасичи

16Иисус урэхэмби хотончии, Назаретачи дидэ, мэнэ колиндуи субботаду ачамбочари дёкчи ихэни. Чадо даи дилгандии наи долдидиани хайвада-да Эндур Бичхэдиэдени холагой илихани+. 17Нёандоани Эндурдиэ ундэй Исаияди гэрбуку най даӈсавани бухэчи. Нёани, даӈсава нихэлипи, эм боава бахани, хайду нирувухэн:

18«Эден Эриэни Ми оялаи би.
Нёани Мимбиэвэ сондёми гиактадихани
гусэрэгуивэ гиохатонсалчи улэн мэдэвэ,
саваӈгоя чаохаду дяпохан най чиндами баривачи,
балисал ичэми мутэгувэйчи,
сиӈгэримбэ бари найсал хэӈгэли осиговайчи.

19Мимбиэвэ сондёха саваӈгоя хай Эден Эндур гудиембэни баори эрин исихан». 20Иисус, даӈсава дасигора, дэӈсимдиду бугурэ, тэгухэни. Ачамбочари дёгду бичин най таони насални Нёанчиани-маня ичэгухэчи. 21Нёани-тани нёанчиачи уӈкини: «Эйду нирувухэмбэ досодяхасу дяка эйниэ тэденэхэни». 22Хэмту найсал Нёамбани мактачихачи, улэн хэсэ масидиани эрдэӈгэсихэчи. Тотами-да диадиасилчии мэдэсими уӈкичи: «Иосиф хусэ пиктэни бай биэсини хай?» 23Иисус нёанчиачи уӈкини: «Тэде, суэ Минчи тэй саори дякава ундеми мутэйсу: „Окчичи най, Мэпи мэнэ аянагоанду! Буэ долдихапу, хай Капернаумду хайда хэм эрдэӈгэ дякава тахаси. Си эйду, балдихан боадуи, тамача дякава арбимбо“!». 24Нёани уӈкини: «Тэде сунчи ундэи: Эмун-дэ Эндурдиэ ундэй най балдихамби боадуи тэй наям бодорива бараси. 25Тэдучим сунчи ундэи: Израильду Илия балдидоани эгди наон экэсэл бичичи. Тэй эринду тугдэ ана илан айӈани нюӈгун биа бичин, тэй тургундуэлэни наду маӈга дему очини. 26Эмун-дэ наон эктэчэни Илия эчиэ гиактадикпия би, тэӈ наон эктэчи-рэгдэ Сидон боадони би Сарептачи энуэӈкини. 27Эндурдиэ ундэй най Елисейди гэрбуку эриндуэни-дэ Израильду эгди оркин укуди энуси най бичини. Тавой энуси гурунди эмун-дэ эчиэ гандян осигора, тэӈ Нееман Сирияӈкан-рагда». 28Ачамбочари дёгду би найсал, чава долдипари, маӈга аякталахачи. 29Илими, лап дяпара, Иисусэвэ хотондиади ниэвухэчи, хотон илисини хурэн кас би кирачиани олбиӈкичи, таядидя Нёамбани пэйси моӈгмолагой. 30Нёани-тани найсал алдандолани тап сими энухэни.

Иисус хотон Капернаумду эрдэӈгэвэ арбимбойни

Иисус бусиэвэ пуӈнэгуйни

31Капернаумчи, Галилея хотончиани дидэ, субботасал инидуэни нёамбачи тачиочихани. 32Нёани хэсэни коли кусуӈку бини тургундулэни, алосивани эрдэӈгэсихэчи. 33Ачамбочари дёгду эм амбампчиха най бичини. Нёани даи дилгандии морапсиӈкини: 34«Эну эедиэ! Бумбиэвэ пэксэйси хай, Иисус Назаретяӈкан? Си бумбиэвэ вандами дичиси! Ми сарамби Си уй, Си Эндурдиэ биэчи Гандян!»+
35Иисус нёамбани паполахани: «Колом, нёандиадиани ниэру!» Бусиэ-тэни, тэй найва ачамбочари дё палани токончиани лиас наӈгалара, нёандиадиани ниэхэни, хайди-да эм оркилами+. 36Хэмту найсал миаӈкичи, диа диадиари дёдямари: «Тэй хай дяка? Нёани маси кусуӈку, бусиэсэлбэ паполайни, туй тами нёанчи ниэричи?» 37Хэм кэндэли би боаду Иисусэвэ мэдэрилухэчи.

Иисус Симон эӈпэвэни аянагоандайни

38Ачамбочари дёгдиа ниэрэ, Нёани Симон дёкчиани ихэни. Симон эӈпэни полони маӈга бичин. Нёани тургундулэни Нёамбани албалахачи. 39Тэй эктэчи лаӈ дидэ, поломбани паполахани, полони абанаха. Чадо-тул тэй эктэ, илигора, нёамбачи дэӈсихэни.

Иисус энуку гурумбэ аянагоандайни, бусиэсэлбэ пуӈнэгуйни

40Сиун тугуй эринчиэни хайди-да хэм энуси гурумбэ Иисусэчи олбими дэрухэчи. Нёани, ӈалаи бэедуэчи нэми, аянагоаӈкини. 41Эгди найдиадиа бусиэсэл даи дилгандии морами ниэхэчи, ундэми: «Си Христос, Эндур Пиктэни!» Нёани-тани тэй амбансалба Нёамбани такоми Христосамди ундэйвэчи камалихани. 42Иниду, Иисус дёгдиади ниэрэ, хайда балдиаси боачи энэхэни. Найсал Нёамбани гэлэгухэчи, Нёанчиани дидэ, Нёани хаоси-да энэйвэни чиндами осихачи+. 43Иисус-тэни чадо нёанчиачи уӈкини: «Ми Эндур далайни улэн мэдэвэ гой-гой хотонду-да гусэрэгилэи. Чава тагой Ми эуси гиактадиохан». 44Тотара Галилея ачамбочари би дёсалду мэдэрихэни.

5 паси

Иисус Галилея ботамдисалбани хэрсини Нёамбани дахагоачи

5^1Эм модан Эндур хэсэвэни долдигоари эгди най Нёани дякпадоани симиаӈкини, Иисус-тэни Геннисарет хэвэни тоидоани илисихани. 2Нёани хэвэнду дюэр огдава ичэхэни; ботамдисал, огдадиари хулундэ, адоливари чилкалихачи. 3Симон огдачиани тора, Нёани Симомба няӈга тайси чисайваӈкини, туй тара, тэрэ, огдадиади найва алосихани. 4Алосими ходира, Симончи уӈкини: «Соӈтачи чисара, адоливари тулэусу». 5Симон Нёанчиани уӈкини: «Алосимди! Буэ долбо тиап ботами хайва-да эчиэ варапу; туй тами-да Си хэсэлэси адолива тулэдемби». 6Туй тапи нёанчи тиас согдатава вахачи, адоличи-да гудэликпини. 7Дюэе огдаду би диасилбари саваӈкичи, бэлэчиндэмэри дигуэчи; дичиндуэчэ, дюэту огда-да тиас, нёанчи дириэлуйче осихачи. 8Чава ичэрэ, Симон Пётр, Иисус пэйӈэнчиэни туми, уӈкини: «Миндиэди эну, Эден! Ми оркин дякава тай най биэмби!» 9Нёани гучи нёандиани гэсэ бичин найсал тэй ваохан согдата эгдилэдиэни ичи ана миами ӈэлэхэчи. 10Гучи Симонди гэсэ бичин диасилни, Заведей пурилни Иаков, Иоанн-да тэӈ ӈэлэхэчи. Туй тара Иисус Симончи уӈкини: «Эди ӈэлэчирэ, эвэӈки найсалба ярадиачи». 11Дюэту огдавари начи тоанда, хэм наӈгалара, Иисус хамиалани энэхэчи.

Иисус оркин укуди энуси найва гандян осигоандайни

12Эм хотонду бидуэни, эм оркин укуди энуси най Иисусэчи дичини, Нёамбани ичэрэ, начи турэ, намичами, уӈкини: «Эдемби! Си чихалай осини, мимбиэвэ гандян осивандо». 13Иисус, ӈалаи эурирэ, нёамбани тоӈгалара, уӈкини: «Ми чихалаи, гандян осигу!» Чадо-баки оркин укусэл тэй найду абанахачи. 14Иисус-тэни нёанчиани уӈкини: «Уйчи-дэ эй дякава эди гусэрэ. Эндур дёӈни дёбомдичиани эну, бэеи ичуэнду. Гандян осигохандолаи Эндурду кааламба буру, хони Моисей тавайдини-мат. Туй тайси дяка нёамбавачи тэдюэндерэ»+. 15Туй тахамбанива, бади-да Иисус мэдэни сугдэ дерикпини, най тиас хаядиа-да хэм дидюлухэчи, Нёамбани досодягой, энувэчи Нёани окчичигоани. 16Нёани-тани, най ана боачи энэрэ, Эндурди хисаӈгохани+.

Иисус аянагоандайни бэени дэӈ-дэӈ би найва, нёани оркимбани ачойни

17Эм иниду Нёани алосихани. Хайду-да хэм най балди Галилея, Иудея надяни, гучи Иерусалимди дичин фарисейсал, гиамба алосимдисал чадо тэсихэчи. Гучи Иисус энуси гурумбэ аянаговаӈкини. Эндур Эден кусумбэни туй ичэури бичин+. 18Гэ, найсал сэктэпунду олбиӈкичи маӈга энуди бэени дэӈ-дэӈ би найва. Иисус дюлиэчиэни нэгуи, нёамбани дёкчи ивуйчэхэчи. 19Эгди най бини тургундулэни, энэгуй поктогой барами, токпомпа дё уечиэни тохачи. Гуйчэвэ боячира, энуси найва сэктэпундиэни гэсэ, Иисус дюлиэлэни бини най токон дочани эухэчи. 20Иисус, нёанчи агдачивачи ичэрэ, тэй найчи уӈкини: «Си оркин дякава тахамбаси синдиэди ачоамби»+. 21Даӈсава сари гурунсэл, фарисейсал мэнэ долаи диа диадии хисаӈгохачи: «Нёани уй бими, Эндурбэ ачапчи ундэйни? Уй оркин дякава тахамбаси ачоми мутэй? Тэӈ эм Эндур-рэгдэ!» 22Иисус, мурумбэчи отолира, нёанчиачи уӈкини: «Хони тами суэ туй мурчису? 23Хавойдима хэнюлэ би, ундэми-но „Си оркин дякаваси синдиэди ачори“, бай ундэми-но „Илира, энугу“? 24Суэ сагосу: наду Най Хусэ Пиктэни оркин дякава ачоми кусуӈкуи». Тотара тэй энуси найчи уӈкини: «Синчи ундэи: Илигора, сэктэпумби дяпагора, дёкчии эну». 25Чадо-тул нёанчи дюлиэдуэчи илигора, сэктэпумби дяпагора, тэй най Эндурбэ гэбулэми, мэнэ дёкчии энухэни. 26Хэмту найсал миаӈкичи, туй тара Эндурбэ гэбулэхэчи. Нёанчи ӈэлэми уӈкичи: «Эйниэ буэ бими мутэси дякава ичэхэпу!»

Иисус Левий Матфейва Нёамбани дахагоани хэрсини

27Тэй хамиалани боачи ниерэ, Иисус дихава таосаӈгой дёбомдива ичэхэни. Тэй най, Левийди гэрбуку, мэнэ дэӈси бэундуи тэсихэни. Иисус нёанчиани уӈкини: «Ми хамиалаива эну!» 28Тэй най, дякаи хэм наӈгалара, илихани, Нёани хамиалани энэхэни.

29Левий дёгдои Иисусэду дирга саолимба аӈгохани; чадо эгди дихава таосаӈгой дёбомдисал гучи нёандиачи гэсэ гой найсал сиами, омичами бичичи+. 30Даӈсава сари гурунсэл, фарисейсал пайӈканасимари Нёани дахамдисалчиани уӈкичи: «Хайгой суэ дихава таосаӈгой дёбомдисалди, оркин дякава тай гурунсэлди сиарису, омикачису?»+
31Иисус-тэни уӈкини: «Окчичи найва ая гурун хадячаси, энуси гурун-рэгдэ хадячи. 32Ми эчиэ дидэй тэрэк би найсалчи, ми дичимби оркин дякава тай найсалба-рагда хэрсигуй оркиндиади кэчэригугуэчи»+.

Иисусэвэ мэдэсичи Эндурбэ бодоми хали сиарии камаликачиори

33Нёанчи тул Нёанчиани уӈкичи: «Муэди ачои Иоанн дахамдисални Эдембэ бодоми тул-тул мэнэ сиарии камаликачичи, Эндурди хисаӈгойчи. Гучи фарисейсал дахамдисални-да туй тайчи. Си дахамдисалси-тани хайми сиаричи, омикачичи?»+
34Иисус нёанчиачи уӈкини: «Тэй эмуту-мэт би, хай гиамата эриндуэни, асилай наондеан най андаханади гэсэ бими сиаричи, омикачичи. Суэ нёамбачи мутэдесу камалими? 35Эрин исиндадяра, хали тэй асилаха наондёамба нёандиачи дяпагодяра, андахачи тэй инисэлду мэнэ сиарии, омикачии камалими дэрудиэрэ»+. 36Туй тара уӈкини: «Эй тэӈ туй мэт би, сикун тэтуэвэ гудэчими, горопчи тэтуэчи писачава улпиури. Уй туй тайни? Сикун тэтуэ-дэ гудэри, горопчи тэтуэчени-дэ тэй писача ачиаси. 37Горопчи нантама сомаланчи уй-дэ наондёан муксултэ муэвэни евэриэси; наондёан муксултэ муэни пуксугуйдуи тэй сомаламба гудэлирэ, хэм хэедерэ, сомаламба-тани такорами ачаси одяра. 38Наондёан муксултэ муэвэни сикун нантама сомаланчи евэриури. Туй тами-рагда сомалан-да гудэрэсиэ, муэни-дэ хулбиэрэсе. 39Уйдэ-дэ, сагди муксултэ аракива омира, эй-ду тул наондёан муксултэ муэвэни чихаласи. Най ундэйни: „Сагдима наондёандой улэн“».

6 паси

Иисус суббота эдени

6^1Эм модан боӈго субботаду, Пасха аняни едюэе инидуэни Иисус даи иради тариохан даи усиндулэ энэхэни; дахамдисални-тани, тэй усэвэни ӈаладии тэсимэри сиахачи. 2Поани фарисейсал нёанчиачи уӈкичи: «Хайгой суэ субботаду ачаси дякава тайсу?» 3Иисус-тани, нёанчиачи гусэрэхэни: «Суэ хай, эчиэ холасу, хайва-да Давид гучи нёандиани бичин гурунсэлди демусидуи тахани? 4Нёани, Эндур дёкчиани ирэ, чадо уйдэ-дэ сиами ачасива, тэм Эндур дёӈни дёбомди-рэгдэ, Эндурду суглэчиури эпэнсэлбэ дяпара, сиахани, гучи нёандиани гэсэ бичин найсалду бухэни». 5Иисус гучи уӈкини: «Най Хусэ Пиктэни суббота эдени».

Иисус субботаду холгокто ӈалаку найва аянагоандайни

6Гой субботаду Иисус, ачамбочари дёкчи ирэ, алосихани. Чадо аӈгиа холгокто ӈалаку най бичини. 7Даӈсава сари гурунсэл, фарисейсал Нёанчиани диксучимэри ичэдехэчи. Нёанчи, Иисус субботаду окчичи осини, тэй тургундулэни Нёамбани оркилтойгои+. 8Иисус-тэни, мурумбэчи сами, холгокто ӈалаку найчи уӈкини: «Илиро, токончи ниэру». Нёани, илира, ниэхэни. 9Чадо Иисус нёанчиачи уӈкини: «Ми сумбиэвэ мэдэсиэмби: „Хайва субботаду таори – улэмбэ-ну, оркимба-ну? Эргэмбэ хориори-ну, тугбури-ну?“» Нёанчи хэмэ бичичи+. 10Хэмту найчи ичэгурэ, тэй найчи уӈкини: «Ӈалаи алору!» Нёани туй тахани, чадо-тул ӈалани ая очохани. 11Нёанчи эмуту гориахачи, туй тара, мэнэ долаи диа диадиари хисаӈгохачи Иисусэди хони таориам.

Иисус дёан дюэр Апостолсалба сондёйни

12Тэй инисэлду Иисус Эндурди хисаӈгогои хурэнчи тохани, чадо долбоа тиап Эндурди хисаӈгохани. 13Инучиэни, дахамдисалби хэрсихэни, нёандолачи дёан дюэрбэ сондёра, Апостолсалди гэрбиэхэни: 14Симонба, хавойва Пётради гэрбиэхэни, Андрейва агбивани, Иаковба гучи Иоаннава, Филиппава гучи Варфоломейва, 15Матфейва гучи Фомава, Алфей пиктэни Иаковба гучи Симонба, гой гэрбуни Зилот,
16Иаков пиктэни Иудава гучи Иуда Искариотава, хавойдима Иисусэвэ тотапи ходасихани+.

Уй кэсику, уй кисиако

17Нёандиачи гэсэ эугурэ, Иисус нэен боаду каодярахани. Чадо хэмту дахамдисални гучи Иудеядиади, Иерусалимдиади, Тир гучи Сидон намо кирани боасалдиадиани гэрэн гурун бичичи. 18Нёанчи Иисусэвэ досодягоари, мэнэ энусэлбэи окчочоами дичичи. Бусиэсэлди эрулэй найсал-да хоримба бахачи. 19Гэрэн гурун Иисусэвэ тоӈгалайчахачи. Нёандиадиани хэмтунивэ аянагоанди кусун ниэхэни+.

20Нёани, дахамдисалчии ичэгурэ, уӈкини:

«Додии синэди гурун, суэ кэсикусу,

Эндур далайни сунду би.

21Эси демуси гурун, суэ кэсикусу,
тойтам-да элэчигуйдесу.

Эси соӈгой гурун, суэ кэсикусу,
инэктэлэгуйдесу.

22Най Хусэ Пиктэни тургундулэни найсал сумбиэвэ чиурсилуйдуэчи, пуӈнэчилуйдуэчи, госолайчайдоачи, суэ гэрбувэсу оркилтойдоачи, суэ кэсикусу. 23Тэй иниду агданасиосу, енуэлэусу, боа уелэни сумбиэвэ даи туримбэ бавандяра. Гэ, Эндурдиэ ундэй найсалди тэй гурун аминасалчи туй тай бичичи.

24Суэ-тэни, баян гурун, кисиакосу,
суэ мэнэ улэмбэри эйду хэм манахасу.

25Эси элэчи найсал, суэ кисиакосу,
суэ демусидесу.

Эси инэктэй найсал, суэ кисиакосу,
суэ маӈга соӈгодясу.

26Суэ кисиакосу, хэм найсал сумбиэвэ улэнтумэри хисаӈгойдоачи. Гэ, делэӈку Эндурдиэ ундэй найсалди тэй гурун аминасалчи туй тай бичичи.

Улэсиури гиани

27Сунчи, досодяй найсалчи, ундэи: байгоансалбари улэсиусу, сумбиэвэ чиурси найсалду улэмбэ таосо. 28Сумбиэвэ гаксой найсалдоадоани улэмбэ гэлэусу, сумбиэвэ оркилтой найсал Эндурду аяди бигуэчи гэлэусу+. 29Эмдиэ дэрэгби пайӈалахан найва тая дэрэгби пайӈалавандо, овой тэтуэвэси ачой найва довой тэтуэи дяпавандо. 30Синдулэ хай-да дякава гэлэй най таондоани буру, синдулэ чиухэ найчи хамаси эди гэлэгурэ. 31Найди туй таосу, хони суэ мэнди-мэт тайвани гэлэйсу.

32Суэ мэпэри улэси найва улэси осини, сунду хай баниха? Оркин дякава тай найсал-да мэпи улэси гурумбэ улэси. 33Сунду улэмбэ таи найду суэ улэмбэ тайсу осини, хай сунду баниха? Оркин дякава тай найсал-да туй-мэт тайчи. 34Тэде хамаси бугуй найду наӈдайсосу осини, сунду хай баниха? Оркин дякава тай найсал-да нёанчи-мат би найсалду хайчэ наӈдоаӈки, тайчэ дяпагойчи. 35Суэ-тэни байгоансалбари улэсиусу, улэмбэ таосу, наӈдачивандаосу хайва-да эм халачиамари. Сунду даи турин осидяра, Чу Увуй Эден пиктэсэлни осидясу, Нёани баниаласику, аяктасу найсалсалду-да улэмби бурини. 36Суэ гудиэси миаваӈкуди биусу, эмуту Аминсу миаваӈкуни-мат.

Лаӈ би найсалба эди дёдямачасу

37Уйвэ-дэ эди дёдясу, сумбиэвэ-дэ уй-дэ дёдяси. Уйвэ-дэ эди байталтоасу, сумбиэвэ-дэ уй-дэ байталтоаси. Байтавачи ачосу, сундиэдэ-дэ ачодярал. 38Буктэусу, сунду-дэ будерэл: тиас-тиас би, дерини уечиэне, дигдачими суэ тухиэмбэсу дялоповандяра. Хони би даолакоди даолайсу, тайди тул сунду даолагодяра».

39Иисус нёанчиачи уӈкини: «Бали най гой балива элгэми мутэй-ну? Дюэтудиэри чоӈдочи турэси-ну? 40Тачиочини алосимдидой уйлэ осиаси. Уйдимэ тачиочиори модамбани исидяра, тавойдима тэӈ алосимдима-мэт осидяра. 41Си хай кукпукэмбэ дяи насалдоани ичэдейси, мэнэ насалдои-тани вами мова сарасилай? 42Хони си дячии ундэми мутэйси: Анда! Буру насалдиаси кукпукэмбэ агбимбогоива, мэнэ насалдои би вами мова ичэсилэй. Си аргаӈку най! Дюлилэ, насалдиади тэй мова тоаӈгу, тотапя-рагда ичэйдечи хони дяи насалдиадиани кукпукэмбэ агбимборива.

43Улэн моду хали-да чукин амтака агбиндаси. Чукин моду хали-да улэн амтака агбиндаси. 44Тотами-хай мо таомбани амтакадиадиани такори, сэпэриэктэдиэ амтакава гэрбивэси, поӈгодиади муксултэвэ тамаваси. 45Улэн най улэн миавандолаи улэмбэ ниэвуй, аяктаку най аякта миавандолаи аяктава ниэвуй. Хайди миавани дялокпинди тайва аӈмани ундэйни.

Дюэр дёсал тэхэсэлчи

46Хайгой суэ Мимбиэвэ хэрсису: „Эдемби! Эдемби!“, тотами Ми ундэивэ тасилари? 47Уй барони би Минчи пулси, Ми хэсэивэ досоди, Ми хэсэлэивэ таи най таони эси сунчи ундемби: 48Тэй най эмуту найди, хавой дёгой аӈгойдои соӈта чоӈдова хулэрэ, дё тэхэвэни дёло оялани илиоаӈкини. Даланду, тэй дё далаӈкини. Муэ, дё тэхэвэни далами, дёлоду илисивани туйӈкуми эчиэ мутэйни. 49Досодий-тани, тотами хэсэлэи таси най эмуту гой най-мат би. Тэй най тэхэ ана дёгба надо аӈгохани. Дё муэ тэхэвэни исини, чадо-тул тухэни, тэй дё бояни маӈга бичин».

7 паси

Иисус эм таӈго чаоха дяӈгиани дэӈсимдивэни аянагоандэйни

7^1Иисус, досидяхани найва тачиочими ходипи, Капернаум хотончи ихэни. 2Эм таӈго чаоха най дяӈгиани улэсини дэӈсимдини элэ бурмулэ энусихэни. 3Иисусэвэ долдира, нёани Нёанчиани Иудея даимдисалбани гиактадихани, дэӈсимдивэ аянагоандами гэлэми. 4Нёанчи Иисусэчи дидэ, Нёамбани тэдючимэри гэлэхэчи: «Нёани гэбуку най, Си нёандоани чава тагоаси. 5Нёани буэ на головани улэси, нёани бунду ачамбочари дёва аӈгохани». 6Иисус нёандиачи энэхэни. Нёани дёвани элэ исидоани, чаоха дяӈгиаӈи диасилби Нёанчиани уӈгуэчи энэвэӈкини: «Эден! Эди мурчиэ! Ми дёкчиива игуэси гэбуку-дэ биесимби! 7Ми мэпи гэбукуем Синчи дигуи эчиэ бодой. Хэсэвэ-рэгдэ унду, дэӈсимдии тайди тул аянагодяра. 8Ми-дэ уелэи дяӈгиан би, миндиэди-дэ сирэӈку чаохасал би. Эмунчи „энэру“, – ундэивэ – нёани энэй; гойчи „диду“, – ундэивэ, нёани дидэй; дэӈсимдичии „чава таро“, – ундэивэ – нёани тай». 9Эйвэ долдипи, Иисус эрдэӈгэвэ бара, хамиалаи энэй гурунчи уӈкини: «Сунчи ундэмби, тайчиэ би агдамба Ми Израильду-да эчиэ бараи». 10Гиактамдисал дёкчи дидюпэри, энуси дэӈсимдивэ аяканди баогохачи.

Иисус Наинду наон хусэ пиктэвэни уюнэгуэндэйни

11Тотапи Иисус Наинди гэрбуку хотончи энэхэни, Нёандиани дахамдисални, гучи эгди гой найсал энэхэчи. 12Нёани хотон докачиани исидоани, таядя эмуни буйкин хусэ найва ниэвухэчи, эм наон эктэ эмукэн пиктэвэни. Эктэди гэсэ эгди найсал хотондиади ниэхэчи. 13Наон эктэвэ ичэрэ, Эден Иисус гудиэсими уӈкини: «Эди соӈгоа». 14Тотапи дидянда, хэурбэ тоӈгалахани. Ирай гурун каодярахачи. Нёани-тани уӈкини: «Наондёан! Синчи ундэмби: Илиго!»+
15Буйкини, тэгурэ, хисаӈгоми дэрухэни, туй тара Иисус нёамбани эниндуэни бугухэни. 16Хэмту найсал тэӈ нэлэхэчи, Эндурбэ гэбултумэри уӈкичи: «Эй, гэ, даи Эндурдиэ ундэй най буэ алдандопо илигохани, Эндур дидюхэни Мэнэ найчии». 17Тэй Иисус мэдэни Иудеяди хэкпэ кэндэли би боапа мэдэрикпини.

Иисус муэди ачой Иоаннба гусэрэйни

18Иоанн дахамдисални нёамбани чава хэм саваӈкичи. 19Иоанн, дюэр дахамдисалби хэрсирэ, Эден Иисусэчи гиактадихани мэдэсигуэчи: «Си Тэй Дигилэйни-ну, гойдимава халачиёри-ну?» 20Нёанчи, Иисусэчи дидэ, уӈкичи: «Найдиади муэди ачой Иоанн бумбиэвэ Синчи гиактадихани мэдэсигупувэ: „Си Тэй Дигилэйни-ну, гойдимава халачиёри-ну?“» 21Тэй эринчи Нёани эгди найсалба энудиэчи, исадиадиачи, бусиэсэлдиэчи хоричихани, эгди бали гурумбэ ичэлугуэӈкини. 22Иисус нёанчиачи уӈкини: «Иоанначи мочогопи, хэм суэ ичэхэмбэри, долдихамбари, ундусу: бали найсал ичэлугуй, дохоло найсал кас пулсилугуй, оркин укуди энуси гурун гандян осигой, коӈго гурун долдилогой, буйкин гурун уюнэгуй, улэн мэдэвэ гиохатонсалду мэдэричи. 23Мимбиэ эм тэргэдэми бини кэсику!»

24Иоанн гиактамдисални энухэчи. Иисус-тэни чадо би гурунчи Иоанн удэвэни дёдялохани: «Суэ хайва ичэндэмэри хайда балдиаси боачи пулсихэсу? Холгоктава-ну, хэдунди хэдумбуривэни+. 25Хамачава суэ ичэндэми пулсихэсу? Нэми, хэню босоди тэтуэку найва-ну? Тэй улэн, бобой тэтуэвэ тэчичи найсал баян хани дёсалдоани балдичи. 26Хамачава суэ ичэндэми пулсихэсу? Эндурди ундэй найва-ну? Гэ, тэде, нёамбани. Тотами сунчи ундэи, нёани Эндурдиэ ундэй найдуй-да даи. 27Нёамбани Эндур Бичхеду тамачава нирувухэн:

„Ми Си дюлиэлэси Мэнэ Мэдэӈкуи энуэндии,
энэйси дюлиэлэни поктогоаси баргигоани“.

28Сунчи ундэи: экэсэл бахандолачи Эндурдиэ ундэй найсал долани Иоаннди эмун-дэ даи аба. Туй тами-да Эндур далайдоани чу нучидимэ нёандуй даи»+. 29(Хэм гурун гучи-дэ дихава таосаӈгой дёбомдисал-да нёамбани досодиханисал, Иоаннадиади муэди оркимба ачиори колимба бами Эндурбэ банялами гэбулэхэчи+. 30Фарисейсал-тани, гучи гиамба сари найсал мэпи Эндур чихалайвани ачаканасимари Иоаннадиади муэди оркимба ачиори колимба эчиэ тачи).

31Чадо Эден Иисус уӈкини: «Эси балди гурумбэ хайди ӈасори, уйди унэчиури? Нёанчи уй-мэт бичи? 32Нёанчи, теӈ боала тэси пурил-мэт, диа диавари хэрсичи, ундэйчи:

„Буэ сунду пиокианди пиокиачихапу, суэ эчиэ тэптэрэсу;
буэ соӈгопси дяримба дярихапу, суэ эчиэ соӈгоасу“.

33Найдиади муэди ачой Иоанн дичини, эпэмбэ сиараси, муксултэ аракивани омиаси, суэ-тэни ундэйсу: „Нёани амбаӈку“+. 34Най Хусэ Пиктэни дичини, сиари, оми, суэ ундэйсу: „Гэ, сиаорива, муксултэ аракива омиорива улэси най дичини, дихава таосаӈгой дёбомдисал, оркин дякава тай найсал андарни“+. 35Соӈта мурумбэ хэмтуни дахалайни тэй мурумбэ тэрэк биди бодойчи».

Иисус паӈноку эктэдиэни байтавани ачойни

36Фарисейсалдола хавой-ну Иисусэвэ нёандиани гэсэ сиагой гэлэхэни. Нёани, фарисей дёкчиани ирэ, дэрэчи холдоӈкини. 37Гэ, тэй хотонду балди паӈно эктэ, Нёани тэй най дёгдоани бивэни сара, улэн сурги нутэку аякамба олбиӈкини. 38Туй тара Нёани хамиалани бэгдидуэни илира, соӈгоми, нуктэдии бэгдивэни хаочигуми нимоктадии силколохани, нутэди модорими, нёамбачи одёктахани. 39Нёамбани хэрсихэн фарисей, чава ичэми, мэнэ долаи уӈкини: «Нёани тэде Эндурдиэ ундэй най осини, сагилахани, хони би эктэ Нёамбани тоӈгасини. Тэй эктэ паӈноку!»+
40Нёанчиани кэчэрирэ, Иисус уӈкини: «Симон, Ми хайва-ну синчи уӈкичэмби». Нёани ундэйни: «Унду, Алосимди». 41Иисус уӈкини: «Эм наӈдаванди найду дюэр наӈдаку най бичичи: эмдимэ наӈдахани тойӈга таӈго мэӈгумэ динарийава, дюэечиэ – сосива наӈдахани. 42Нёанчи бугугуэри диха ана бичичи, туй тами наӈдоаӈкин най наӈдавачи гудесигухэни. Унду, нёамбани маӈгади хавойдима улэсидерэ?» 43Симон уӈгухэни: «Мурчии, эгдидимэду гудесиухэ». Иисус нёанчиани уӈкини: «Си тэрэк мурчихэси». 44Эктэчи кэчэрирэ, Симончи уӈкини: «Си эй эктэвэ ичэйси-ну? Ми дёкчиаси дичимби, си-тэни бэгдии силкогоива-да Минду муэвэ эчиэ бурэси, нёани-тани нимоктадии бэгдиивэ силкохани, нуктэдии хаочихани. 45Си Мимбиэвэ одёачиси, нёани-тани Ми дичиндиивэ бэгдиивэ одёктами ходиаси. 46Си Ми дилиива олифка симуксэдиэни модориачиси, нёани-тани бэгдиивэ сурги нутэди модорихани. 47Туй тами синчи ундэи: нёани маӈга улэсини тургундулэни нёандиани Эндурду эгди байтавани ачовори. Уйдиэдиэ оиди байтавани ачовори, тэй най ои улэси». 48Эктэчи-тэни уӈкини: «Синдиэ байтаваси ачовоха»+. 49Нёандиани гэсэ би найсал мэнэ долари хисаӈголохачи: «Уй дяка тэй най, хай байтасалба-да ачойни?» 50Нёани-тани эктэчи уӈкини: «Си агданси симбиэвэ хорихани, номохонди энэру!»+

8 паси

Эден Иисусэвэ бэлэчи эктэсэл

8^1Тэй хамиалани Иисус, хотонсалба, ихонсалба пулсими, алосиктахани, Эндур далайни улэн мэдэвэни савами. Нёандиани гэсэ дёан дюэр дахамдисални,+
2гучи амбампчихандиади хориохани экэсэл бичичи: Мария, гой гэрбуни Магдалина, нёандиадианиа надан бусиэсэл ниэхэчи,+
3гучи Иоанна, Ирод Антипа дёӈни даламдини Хуза асини, гучи Сусанна, гучи эгди гой-гой экэсэл. Нёанчи Иисусэду хайди-дэ хэм нёандоачи балдичиори би дякади бэлэчихэчи+.

Таримдива муруӈку гусэрэн

4Нёанчиани хотон таондоани балди эгди найсал исиндолачи, Нёани муруӈку гусэрэмбэ гусэрэхэни: 5«Таримди усэи таригой ниэхэни. Усэвэ наӈгалидоани, поани усэ покто дякпадоани турэ, тактоламби баха, гучи чава боа ниэчэнсэлни чокиха. 6Гойдима усэ дёлоку начи тухэни, урэрэ, муэ ана бими, холгохани. 7Гойдима усэ сэпэрси поӈго токондолани тухэни, тэй поӈго урэми чава чихэни. 8Дэрэдигухэ усэ улэн начи тухэни, урэрэ, эм таӈго сикун усэсэлбэ бухэни». Туй тара, даи дилгандии уӈкини: «Уйни долдигой сиаӈку, мэнэ долдигичи!»

Хонтами Иисус муруӈку гусэрэнсэлди алосини?

9Дахамдисални-тани Нёанчиани мэдэсихэчи: «Тэй муруӈку гусэрэн хайва тэдевэндини?» 10Иисус уӈкини: «Сунду Эндур даламбани дяячиори дяка дэгбэликту, гой гурунду-тэни тэй би тэӈ муруӈку гусэрэнсэл-мэниэ.

Нёанчи ичэдэмэри-дэ ичэси,
дососиди-да отолиаси.

Таримдива муруӈку гусэрэн хайва тэдючини

11Тэй муруӈку гусэрэн туй би: Усэ – Эндур хэсэни. 12Покто дякпадоани тухэн усэ – досодиха найсал долани бичи гурун, хавойчи амбан дидэ, миавандиачи хэсэвэ дяпогойни, нёанчи агдан ана осигоачи, эм хориамари тагоачи. 13Дёлоку начи тухэн усэ – досодиха найсал поактани, хавой хэсэвэ долдира, агдамари чихалай найсал. Тотами, дачан ана бимэри, баӈ агдандара, пэргэликпимбэ бами, нёанчи хамаси хадандичи. 14Сэпэрси поӈгочи тухэн усэ – хэсэвэ досодяй найсал долани би гурун, хавой, долдиёхан хэсэвэ чирэкпичи кэтудэ тагилаори дякадиари, баян дякадиари, хокпамбори дякадиари, усэвэ эм бурэми. 15Улэн начи тухэн усэ – тэй гурун, хавой, хэсэвэ долдира, улэн гандян би миавандои тэй хэсэвэ этэхичи. Нёанчи аличамари улэн усэвэ буричи». Чава ундэ, Иисус даи дилгандии уӈкини: «Уйни долдигой сиаӈку, мэнэ долдигичи!»

Лава таохамба муруӈку гусэрэн

16«Уйдэ-дэ, лава тавора, нёамбани алиоди дасиаси, аори бэун пэгиэлэни нэрэси, ихэн найсал ихэрэвэ ичэгуэчи – бай алиоканчи туй нэри+. 17Хайда якчохан аба нихэлиэси ана, хайда дяёхан аба баогоаси ана, сагоси ана+. 18Гэ, мурчиусу, хони суэ досодяйсу. Уйду хайда би, нёандоани гучи будерэ. Уйду хайда аба, нёандиани баори мурчини дякава-да дяпагодяра».

Иисус Энини, аксални

19Энини, аксални Иисусэчи дидэ, эгди най бини орондолани дякпачиани лаӈ осими мутэчичи. 20Нёамбани саваӈкичи: «Симбиэвэ ичэйчэмэри, Эниси, аксалси боала илисичи». 21Иисус нёанчиачи уӈкини: «Ми энимби, Ми аксалби Эндур хэсэвэни досодяй, Эндур хэсэлэни тай гурунсэл».

Иисус хэвэнду пуксимбэ камалихани

22Эм иниду Нёани Мэнэ дахамдисалдии огдачи тэхэни, туй тара нёанчиачи уӈкини: «Хэвэн багиачиани даогоари». Туй тара далохачи. 23Даоридоачи, Нёани оӈасахани. Хэвэнду пуксин тоӈгалахани, огдачиачи ватахани, нёанчи валиахамба бахачи. 24Иисусэчи лаӈ дидэ, сэрумэри, уӈкичи: «Алосимди! Алосимди! Эси будэдепу!» Нёани-тани, илира, хэдумбэ, ватава каодяраваӈкини. Эси-тул сим осигохани, тороӈгохани. 25Тотапи Нёани нёанчиачи уӈкини: «Хайду суэ агдасо бини?» Нёанчи-тани миандами ӈэлэмэри, диа диасиди хисаӈгохачи: «Эй уй дяка бини? Хэдумбэ, ватава каодяравандай, нёанчи-тани Нёамбани долдичи?»

Иисус бусиэсэлбэ пуӈнэчини

26Нёанчи Галилея бадодоани би Гадарин начани дичичи. 27Иисус сапси кирачиани хулумбучиэни, Нёамбани хотонду би эм най ачамбохани. Тэй най балана амбапчихан бичин, хадёмба-да эчиэ тэсиэчиэчини, дёгдо-да балдиачини, хумунду-рэгдэ. 28Нёани, Иисусэвэ ичэпи, морапсиӈкини, дюлиэлэни турэ, даи дилгандии уӈкини: «Синду ми бароя хай байта, Иисус, Увуйдимэ Эндур Хусэ Пиктэни, намбичамби, мимбиэвэ эди эрулэрэ!»+
29Туй тами Иисус бусиэсэлчи паполахани тэй найдиади ниэгуэчи. Тэй бусиэсэл нёамбани гойдами эрулэхэчи. Найсал, нёамбани этумэри, дюлдиэнди, топтоди уичэхэчи. Нёани-тани чава лопто-лопто тасохани, бусиэсэл-тэни гой най ана боачиани нёамбани пуӈнэхэчи. 30Иисус нёамбани мэдэсихэни: «Си гэрбуси хай?» Нёани уӈкини: «Легион». Тайче эгди би бусиэсэл нёани дочиани ихэчи. 31Нёанчи, пэрэл ана боачиани эм энуэндэми, Иисусэвэ намбичихачи.

32Чадо-тул хурэн уелэни олгиансал даи ёнани оӈкохани. Бусиэсэл, олгиансалчи игуи, Нёани чихалайвани гэлэхэчи. Нёани чихалахани. 33Бусиэсэл, найдиа ниэрэ, олгиансалчи ихэчи, мэгдиэди пэйси амоанчи пуйкунэсирэ, муэлэӈкичи.

34Этумдисэл, ичэрэ, чава гусэрэми хотонду, ихонсалду би гурунчи пагдиалахачи. 35Чава ичэгуй, гэрэн гурун дичичи. Иисусэчи дидэ, бэгдидуэни тэсивэни бусиэсэлдиэ гэтэгухэн найва баогохачи. Нёамбани тэтуэкувэ, гучи гал-гал муруӈкувэ ичэгупи миаӈкичи+. 36Ичэдехэн гурунсэл нёанчиачи гусэрэхэчи, хони-да бусиэку най ая осигохамбани. 37Гадаринчи лаӈ би боасалду балди найсал хэм, коли ана патарими ӈэлэхэчи, Иисус энуйвэни гэлэхэчи. Нёани, огдачи тогора, даогохани+. 38Бусиэсэл ниэхэни най Иисусэди гэсэ бийчэхэни. Иисус-тэни, нёамбани чиндагохани, ундэми: 39«Дёкчии мочого, Эндур синду хай дякава тахамбани гусэру». Тэй най, Иисус нёандоани хайва-да тахамбани, тэй хотонду хэмтуни би найсалду гусэрэндэми энэхэни.

Иисус сэксэди ниэуми энуси эктэвэ аянагоандайни гучи Иаир эктэ пиктэвэни уюнэгуэндэйни

40Иисус мочогочиани-тани, найсал Нёамбани улэн ачаӈкичи, Нёамбани хэмтудиэри халачихачи. 41Гэ, эм най, Иаирди гэрбуку, дичини. Нёани ачамбочари дё даламдини бичин. Иисус бэгдичиэни турэ, Нёамбани мэнэ дёкчии игуэни гэлэхэни+. 42Нёандоани эмукэ пиктэ, арчокан, дёан дюэр сэку, элэ будийди бичини.

Иисус таоси энэйдуэни, эгди найсал Нёандиани гэдэм энэхэчи. 43Эйду, нёандиачи гэсэ, дёан дюэр айӈанидо сэксэди ниэуми, энуси эктэ бичини. Нёани мэнэ дякаи мэпи окчичими найсалду хэм манахани. Уй-дэ нёамбани окчими эчиэ мутэчи. 44Иисус хамиачиани дидэ, тэтуэни элэвэни тоӈгалахани. Чадо-баки сэксэ хэейни халкини. 45Иисус уӈкини: «Уй Мимбиэвэ тоӈгалахани?» Хэмту най ачаканасидоани, Пётр, гучи Нёандиани гэсэ би гурунсэл уӈкичи: «Алосимди! Найсал Синди гэдэм энэхэни. Си-тэни мэдэсиси, уй Мимбиэвэ тоӈгалаханиэм?» 46Иисус-тэни уӈкини: «Уй-ну Мимбиэвэ тоӈгалахани, тэйвэ Миндиэди кусун ниэхэндулэни сахамби»+. 47Тэй эктэ, дяями мутэчимби отолира, патарими Нёанчиани дидяндара, дюлиэлэни тухэни. Гэрэн гурун долдидиани саваӈкини, хай тургундулэни Нёамбани тоӈгалахани, хони чадо-баки аянагохани. 48Иисус нёанчиани уӈкини: «Эди ӈэлэ, пиктэ, си агданси симбиэвэ хорихани, номохонди энуру»+.

49Нёани чава хисаӈгойдоани, уй-ну ачамбочари дё даламдини дёгдиани дидэ, тэй даламдичи уӈкини: «Си асиа пиктэси буйки, Алосимдива байби эди тоӈгаласу». 50Иисус-тэни, чава долдипи, нёанчиани уӈкини: «Эди ӈэлэрэ, тэм агдами биу, тади нёани хорагодяра». 51Дёкчи ими-тэни, уйвэ-дэ эчиэ ивуэндэни. Тэӈ Пётр, Иоанн, Иаков, арчокан амини, энини Нёандиани ихэчи+. 52Хэмту най маӈга соӈгохачи. Нёани-тани уӈкини: «Эди соӈгоасу. Нёани эчиэ будэни, аорини». 53Нёани буйкимбэни самари, Нёандиани инэктэхэчи. 54Нёани-тани хэмту найсалба пуӈнегурэ, арчокан ӈалавани дяпара, даи дилганди уӈкини: «Нэку! Тэгу!»+
55Арчокан эргэни мочогохани, нёани тэй эрин-тул илигохани. Иисусэ нёани сиагоани бурусуэм уӈкини. 56Амини, энини тэӈ миаӈкичи. Нёани-тани нёанчиачи уӈкини, туй осихан дякава уйчи-дэ эди гусэрэсуэм.

9 паси

Иисус дёан дюэр дахамдисалби Эндур далайвани мэдэригуэчи энуэндэйни

9^1Дёан дюэр дахамдисалби хэрсигурэ, нёандоачи бухэни маси кусумбэ бусиэсэлбэ хэтэгуэчиэ, энусэлбэ окчичигоачи+. 2Тотара Эндур далайвани мэдэригуэчи, энуси найва окчичигоачи энувэӈкини. 3Нёанчиачи уӈкини: «Покточи хайва-да эди дяпасу: тунепумбэ-дэ, сомаламба-да, эпэмбэ-дэ, дихава-да, калагой тэтуэвэ-дэ эди дяпасу». 4Хавой дёкчи ипэри, чадо биусу, таядиади поктолари энусу. 5Хотондиади ниэгуйдуи, хайду сумбиэ хаосида эчиэ чинда, бэгдидиэдиэри тэй хотон гумухимбэни гуюсу, тайди савандами нёачи хаӈгиси тайвачи. 6Дахамдисал энэхэчи, боа таондоани пулсихэчи улэн мэдэвэ савамари, найва окчичимари.

Ирод хал-хал осихани

7Ирод Антипа Галилея боани даламдини, Иисус хайва-да хэм туй тахамбани долдипи, хал-хал осихани: эм гурун гусэрэхэчи, хай Иисус би буйкинди уюнэгухэн муэди ачой Иоанн+. 8Гой гурун – Эндурдиэ ундэй Илия агбиӈгоханиам, уӈкичи. Поактани-тани пэргэчихэчи, балана бичи Эндурдиэ ундэй гурундулэ буйкинди эмундимэ хорагоханиам. 9Ирод-тани уӈкини: «Ми Иоанн диливани мокто чалихамби. Тотами тэй уй най, Нёани удэвэни досодяи?» Нёамбани ичэйчэхэни+.

Иисус тойӈга миӈган найсалба сиавандайни

10Апостолсал дидюпэри, Иисусэчи хайва-да тахамбари гусэрэгухэчи. Туй тара Нёани, апостолсалби олбими, Вифсаида хотончиани лаӈ би, най ана боачи, энэхэни+. 11Тотам-да найсал, сара, Нёани хамиалани энэхэчи. Иисус, найсалди хопалапи, нёанчиачи Эндур далайвани гусэрэй, окчиорива гэлэй гурумбэ окчичай тахани. 12Боала сиксэӈгупсиӈкини. Нёанчиани лаӈ осира дёан дюэр Апостолсал уӈкичи: «Найсалба чиндаго, дидяла би ихонсалчи авандагоачи, гучи сиаорива гэлэндэгуэчи. Буэ хайда ана боаду бипу». 13Иисус-тэни нёанчиачи уӈкини: «Суэ сиагоачи бурусу». Нёанчи уӈкичи: «Бунду тойӈга эпэн, дюэр согдата-рагда би. Буэ хай, энэури-ну эй хэмту найсалду сиаптаӈгива ганиндамари?» 14Чадо тойӈга миӈгандоа найсал бичичи. Нёани-тани дахамдисалчии уӈкини: «Нёамбачи эм дергиду соси-соси тэвэндусу». 15Туй тахачи, хэм тэвэӈкичи. 16Иисус-тэни тойӈга эпэмбэ, дюэр согдатава дяпара, боа уечэни ичэрэ, Эндурбэ мактара, сиаптаӈгива бокталими, дахамдисалду буктэхэни найсалду бугуэчи. 17Хэмтуни элэдэлэ сиахачи. Пулэхэни-тэни дёан дюэр даи сиаӈсачи дохани.

Пётр ундэйни хай Иисус Христосани. Иисус Мэнэ одай бурбумби тотапи уюнэгуи мэдэрини

18Эм эринду Нёани най ичэсини боаду Эндурди хисаӈгойдои, дахамдисални Нёандиани гэсэ бидуэчи, нёанбачи мэдэсихэни: «Мимбиэвэ уем найсал мурчичи?» 19Нёанчи уӈкичи: «Найдиади муэди ачой Иоаннди, поани Илиямди, поани ундэйчи, хай балана бичи Эндурдиэ ундэй гурундулэ эмундимэ буйкинди хорагоханиам»+. 20Иисус-тэни нёанбачи мэдэсихэни: «Суэ-кэ Мимбиэвэ уем мурчису?» Пётр уӈкини: «Эндурди гиактадиохан Христос».+

21Нёани-тани нёамбачи масиди паполахани уйчи-дэ чава гусэрэсидечи. 22Нёани уӈкини: «Най Хусэ Пиктэни маӈга кэсэмбэ бадяра. Даимдисал, Эндур дёӈни боӈго дёбомдисални, даӈсава сари найсал Нёамбани ачаканасидярал, вадярал, илиачиа иниду Нёани уюнэгудерэл»+.

23Хэмтуничи-тэни уӈкини: «Уй Ми хамиалаива энэйчэй осини, мэпэри оӈбосу, мэпи тукпэмбури торава дяпаосу, Ми хамиалаива энусу+. 24Эргэмби этэхичэй най, чава хуэдэй. Эргэмби Ми туругундулэи хуэдэйни, чава этэхи. 25Найду хай ебэ, хэм боава багуй, тотами-да мэпи оркилами-да, будэми-дэ мутэй+? 26Уй-дэ Минди, Ми хэсэдиивэ иламосилой осини, Най Хусэ Пиктэни, Мэнэ гэбудии, Амимби гэбудиэни, Эндур гандян Мэдэӈкусэлни гэбудиэни дидюпи, нёандиани иламосилой. 27Ми сунчи тэде ундэи: эйду илисини долани поани би, бурбури амтавани эм сарами, Эндур далайвани ичэдерэл»+.

Дахамдисал Иисус гэбувэни ичэйчи

28Тэй дяка хамиалани дякпун иниэ бипиэ, Пётрава, Иоаннава, Иаковба гадёми, Эндурди хисаӈгоари хурэнчи тохани+. 29Эндурди хисаӈгойдоани, комони калагохани, тэтуэни чагдян, килтолиан очини. 30Гэ, дюэр хусэ най Моисейди Илияди арбиӈкичи, Нёандиани гусэрэндулухэчи. 31Эндур гэбукудиэни дипэри, нёанчи Иисусэди хисаӈгохачи, хамача байтадиани Иерусалимчи энэйни, хони чадо ходини. 32Пётр-тани нёандиани гэсэ би найсалди аохачи. Сэӈэгупэри Иисус Мэнэ гэбукудуи бивэни, Нёандиани гэсэ илиси дюэр хусэ найсалба ичэхэчи. 33Тэй гурун Нёандиадиани энуйдуэчи, Пётр Иисусэчи уӈкини: «Алосимди! Эйду бунду улэн! Илан хомаранба аӈгогори: эмун – Синду, эмун – Моисейду, эмун – Илияду», – хайва-да эм отолями хисаӈгохани. 34Чава ундэйдуэни, тэвэксэ агбиӈкини, нёамбачи паняндии дасихани. Тэвэксэ долани осипи, ӈэлэхэчи. 35Тэвэксэдиэди дилган бичини: «Тэй Ми Улэсии Хусэ Пиктэи, Нёамбани досодёсу!»+
36Тэй дилган биучиэни, Иисус эмучэн дэрэдигухэни. Тэй илан гурун-дэ колом бичичи, тэй инисэлду уйчи-дэ гусэрэчичи хайва-да ичэхэмбэри.

Иисус амбапчихан наондёкамба аянагоандайни

37Диая иниду нёанчи хурэндиэди эуридуэчи, эгди найсал Нёамбани бачиалихачи. 38Олокиана уй-ну найсалдиани морапсиӈкини: «Алосимди! Симбиэвэ намбочамби: ми хусэ пиктэивэ ичэру! Эмукэн нёани минду би. 39Нёамбани бусиэ дяпакандини, пиктэ-тэни олокиана морапсиндини. Бусиэ нёамбани чиӈки эрулэйни, бэйени татайдианя, хоикса аӈмадиани агбилойдианя. Тотапи-мат бусиэ нёамбани силан чиндагойни. 40Ми нёамбани пуӈнэчигуэчи дахамдисалбаси гэлэхэмби, нёанчи-тани мутэчичи». 41Иисус-тэни уӈкини: «Агда ана, оркин дякава тай гурун! Хай эринчиэни сунди, сумбиэвэ аличами, бидемби? Хусэ пиктэи эуси олбиндо!» 42Наондёкан дидидуэни-тэни, бусиэ нёамбани начи наӈгалара, татоами дэрувэӈкини. Иисус-тэни бусиэвэ паполахани, наондёкамба аянагоандапи, аминдоани бугухэни+. 43Хэмту найсал Эндур даидиани миаӈкичи.

Иисус гой модан Мэнэ одай бурбумби тотапи уюнэгуи мэдэрини

Иисус хайва-да хэм тайдиани хэмту найсал миандидоачи, Нёани дахамдисалчии уӈкини: 44«Эй хэсэсэлбэ улэн эдеусу: Най Хусэ Пиктэвэни най ӈалачиани бугудерэл»+. 45Нёанчи ундэйвэни эчиэ отолиачи, эи нёандиадиачи дасикто бичин, тотами нёанчи тайва эчиэ отолиачи. Мэдэсими-тэни ӈэлэчихэчи+.

Иисус алосини мэпи най уелэни эм тобоми

46Нёанчиачи эм модан мурунчиэчи дичини: «Уй нёандолачи даидима осими мутэй?» 47Иисус-тэни, дочи мурумбэни сами, нучи пиктэвэ дяпара, мэнэ дюлиэлэи иливаӈкини. 48Нёанчиачи уӈкини: «Ми тургундулэй эмэчиэ пиктэвэ уй гэбулэй, тэй Мимбиэвэ-дэ гэбулэй. Уй Мимбиэвэ гэбулэй, тэй Мимбиэвэ Гиактадиханива гэбулэй. Туй тами уй сундиэде чу нучи, тэй чу даи осидяра»+.

49Чадо Иоанн уӈкини: «Алосимди! Гэрбудиэси бусиэсэлбэ пуӈнэчи найва буэ ичэхэпу, бунди пулсиэсини тургундулэни нёани туй тайвани камалихапу». 50Иисус нёанчиани уӈкини: «Эди камалиасу, уй сунчи ачапчи биеси тэй сунди би»+.

51Эй боадя Нёамбани дяпаори инисэлни исидоачи, Иисусэ Иерусалимчи энэйчэлухэни+. 52Мэдэвэ гусэрэй найсалба дюлиэлэи гиактадихани. Нёанчи энэхэчи, Самария боани ихончиани ихэчи, Нёани дюлиэлэни хэм баргигой. 53Иерусалимчи энэй найсал-мат дурундулэи, Иисусэвэ таоси эчиэ ивэндэчи. 54Чава ичэпэри, дахамдисални Иаковди Иоаннди уӈкичи: «Эден! Чихалайсину, буэ уӈгупувэ, боа уедиэдиэни тава эугуэни, нёамбачи вагоани, тэӈ Илия тахани-мат?» 55Нёани-тани, нёанчиачи кэчэригурэ, камалими уӈкини: «Сарасису, хавой эриэндиэни суэ биэсу! 56Най Хусэ Пиктэни найва эм варами, хоригой тагой дичини». Нёанчи гой ихончи энэхэчи.

Хайва салини Иисусэвэ дахадиоря

57Нёанчи поктоду бидуэчи, уй-ну Нёанчиани уӈкини: «Эден! Ми хамиаласи энэдемби Си хаоси-да энэйсидэ». 58Иисус нёанчиани уӈкини: «Солисал еруку, ниэчэнсэл омоку, Най Хусэ Пиктэни-рэгдэ дилии хайду-да нэгуи бараси». 59Гойдима найчи уӈкини: «Ми хамиалаива эну». Тавой уӈгухэни: «Эден! Энэй дюлиэлэни амимби хумугуивэ буру». 60Иисус-тэни нёанчиани уӈкини: «Буйкин гурунсэл буйкинсэлби хумугичи. Си-тэни эну, Эндур далайни улэн мэдэвэ савандо». 61Гойни-тани уӈкини: «Ми, Эден, Си хамиаласи энэдемби. Дюлилэ мимбиэвэ дёӈканчии пэдэм дэрэдигусуэм умбувэндэгуэнду». 62Иисус-тэни нёанчиани уӈкини: «Уйдэ-дэ, андяду ӈалаи нэрэ, хамаси ичэктэй, Эндур даламдимбани исиаси».

10 паси

Иисус надайӈго дахамдисалби Эндур далайвани мэдэригуэчи энуэндэйни

10^1Тэй хамиалани Эден Иисус сондёра гучи надайӈго гой дахамдисалба, Мэнэ дюлиэлэи нёамбачи дюэр-дюэр поами, Мэнэ энэйчэхэмби хотон, бэун таончиани энэуэӈкини. 2Нёанчиачи уӈкини: «Усинду осиори эгди, тай найсал ои. Усимбэ осиори далай Эдембэ намичиосу, усимбэни осигоачи тай найсалба дивэӈгуэни. 3Энусу! Ми сумбиэвэ тэӈ хоникансалба-мат еӈгурсэл алдандоачи энэуэндии. 4Суэ партамава-да, сомаламба-да, отава-да эди дяпасу, поктоду уйди-дэ эди бачигоасо. 5Хавой дёкчи ири осини, боӈгоду ундусу: „Эй дёгду номохонди биусу“. 6Чадо номохон най би осини, суэ номохонсу чадо дэрэдигудерэ, абани осини, сунчи мочогодяра. 7Тэй дёгду дэрэдигусу. Хайва бури, тайва сиаросу, омиосу. Тотами хай дёбомди най туричиуривэ исийни. Дёгдиади гой-гой дёкчисалчи эди пулсиэсу. 8Суэ хавой-да хотончи диучиэсу, сумбиэвэ улэн бачичи осини, туючи сиаптаӈгива сиаросу. 9Чадо энуси гурумбэ окчичиосу, гучи нёанчиачи ундусу: „Эндур даламдини сунчи лаӈ осихани“. 10Суэ хавой-да хотончи диучиэсу, чадо сунди бачаси осини, хотон боапани бай пулсими, ундусу: 11„Суэ хотондоасу бунчи лактохан гумухимбэ гуигуйпу, туй тами-да саросу: Эндур даламдини сунчи лаӈ осихан“. 12Сунчи ундэмби: „Эндур дёдян инидуэни Содомду тэй хотондой ебэле бидерэ“.

13Кисиакова бадачи, Хоразин! Кисиакова бадачи, Вифсаида! Тир, Сидон тэӈ сунду-мэт, эрдэӈгэвэ ичэуӈки осини, балана сомалан босодиани тэтуэку, пуниктэнду тэсимэри мэнэ оркин дякаваи отолидягорал. 14Дёдян Иниду Тир-дэ гучи Сидон-да сундуй ебэле бадяра. 15Си, Капернаум-да,

боа уечиэни тоханди,
нава лукту тудечи.

16Сумбиэвэ досодяй най Мимбиэвэ досодяй, сумбиэвэ ачаканаси най Мимбиэвэ ачаканаси, Мимбиэвэ ачаканаси най-тани Мимбиэвэ Энувэӈкинивэ ачаканаси».

17Надайӈго дахамдисал, агданасимари мочогора, уӈкичи: «Эден! Бусиэсэл-тэни, гэрбувэси ундэйдуэпувэ, буэ хэсэлэпувэ бичичи!» 18Иисус-тэни нёанчиачи уӈкини: «Ми ичэхэмби боа уедиэни пэйси агди талини-мат сатана тухэмбэни. 19Гэ, Ми сунду дабдиори кусумбэни бурэмби: такточиосу муйкисэлбэ, гуку колансалба, хэмту байгоансал кусумбэни. Сумбиэ хай-да оркин тойкоаси. 20Бусиэсэл суэ хэсэлэсу тайвачи эди агданасиасу, боа уелэни суэ гэрбувэсу нирувухэмбэ агданасиосу».

21Тэй эринду Иисус, эриэндидии агдара, уӈкини: «Ама, Симбиэвэ, боа, на Эдембэни, мактамби. Си чава муруӈку найсалдиади, сари гурунсэлдиэди дяяхаси, оӈакасалчи-тани нихэлихэси. Гэ, Амимби, Си улэн мурунси туй бичин». 22Дахамдисалчии кэчэригурэ, уӈкини: «Хэм тэй дякава Ми Амимби Минду бугухэни. Хусэ Пиктэ уй дяка, уй-дэ сараси, тэӈ Амини-рагда. Амини уй дяка, уй-дэ сараси, тэӈ Хусэ Пиктэни-рэгдэ гучи уйчи Хусэ Пиктэ тэйвэ нихэличэйвэни».

23Дахамдисалчии кэчэригурэ, уӈкини: «Кэсику хайва-да суэ ичэйсу ичэй насалсал. 24Сунчи ундэмби, эгди Эндурдиэ ундэй найсал гучи эденсэл, суэ ичэйвэсу ичэйчэмэри, эчиэ ичэйчии, суэ долдивасу долдичамари, эчиэ долдиачичи».

Миаваӈку самарияӈкамба муруӈку гусэрэн

25Чадо, гиамба сари эм най илихани, туй тара Иисусэвэ саичами уӈкини: «Алосимди! Ми хайва таори Эндурди гой балдиндо эм будэми балдигой?»+
26Иисус-тэни нёанчиани уӈкини: «Гиандо хони нирувухэн? Хаям холайси?» 27Нёани уӈкини: «Си мэнэ Эден Эндурби хэм би миавандии, хэм би додии, хэм би кусундии, хэм би мурундии улэсиру, гучи лаӈ би найва-да мэпи-мэт улэсиру». 28Иисус нёанчиани уӈкини: «Си тэрэк уӈкиси, туй тара, балдидиачи».

29Нёани-тани, мэнэ тэдеи ичиондичэми, Иисусэчи уӈкини: «Уй минчи лаӈ би?» 30Иисус гусэрэхэни: «Эм най Иерусалимдиади Иерихончи энэйдуэни, нёанчиани чосал хукчухэчи. Нёанчи, тэй най тэтуэвэни ачохачи, нёамбани пуелтучихэчи, дюкэн уюмбэни наӈгалагора, энухэчи. 31Чадо тэй эринду туй осихани, Эндур дёӈни эм дёбомдини тэй поктола энэхэни, тэй найва ичэпи, тэй покто гой модампани сиур энэхэни. 32Эм левит дэ тэй боапа энэми, тайва ичэпи, сиур тэй покто гой модампани энэхэни. 33Эм самарияӈкан-да, нямнями энэми, нёамбани чакчахар энэми ичэхэни, гуделэм бахани. 34Лаӈ дидэ, пуесэлбэни муксултэ аракиди, олифка симуксэдиэни модоричими капсачихани. Нёамбани мэнэ эйхэдуи тэвэӈкини, исиочиори дёкчи гадёхани, нёамбани дэӈсихэни. 35Диая инивэ сусугуйдуи, дюэр динариява агбимбора, исиочиори дё эдендуэни бухэни, туй тара уӈкини: „Нёамбани дэӈсиру, эй диха исиасини осини, ми, мочогопи, синду таодагодиамби“. 36Тэй илан гурундулэ, си хони мурчиси, тэй чосал хукчухэ найчи уй лаӈ би?» 37Нёани уӈкини: «Нёамбани бэлэчихэн най». Чадо Иисус нёанчиани уӈкини: «Гэ, эну, си-дэ эй-мэт тахари».

Иисус Марфачи, Мариячи димандайни

38Дюлэси энэми, Иисус эм ихончи дичини. Эйду эм эктэ, Марфади гэрбуку, Нёамбани дёкчии ивэӈкини. 39Марфа эктэдимэ нэуни, Марияди гэрбуку, Иисус бэгдини дякпадоани тэрэ, Нёани хэсэвэни досодяхани+. 40Марфа-тани даи саолимба баргими, дидэ, уӈкини: «Эден! Эктэ нэуи мимбиэвэ эмучэн дэӈсими наӈгалахани. Синду далди ана? Нёани мимбиэвэ бэлэчигуэни унду». 41Эден Иисус-тэни нёанчиани уӈкини: «Марфа, Марфа! Си байби эгди дякади дэӈсиэл-дэӈсиэл биси,+
42эмумбэ-рэгдэ гэлэй. Мария-тани улэмбэни сондёхани, чава нёандолани уйдэ чиреси».

11 паси

Иисус Эндурди хисаӈгорива алосини

11^1Гэ, эм модан, эм боаду Иисус Эндурди хисаӈгохани. Ходиочиани, дахамдисалдиани эмуни Нёанчиани уӈкини: «Эден! Бумбиэвэ-дэ эмуту муэди ачой Иоанн дахамдисалби алосихани-мат, Эндурди хисаӈгоми алосиру». 2Нёани нёанчиачи уӈкини: «Эндурди хисаӈгоми туй ундусу:

Боасал уелэчи би буэ Амимпу!

Гандянди Си гэрбуси бигини!

Си далачайси исигини!

На уелэни тэӈ боа уелэнимэт

Си чихалайсима осигини!

3Хадиачиори эпэмбэ ини таондоани бунду буру.

4Тэӈ хони буэ бумбиэвэ оркилаха гурундиэ байтава ачойпу,
туй буэ оркин тахапу байтавапу ачогу.

Тоӈдоди бигуэпу пэргэлэкпиндудуэчи бэлэчу,
чу эдэнди бумбиэвэ хорандо».

5Тэй оячани нёанчиачи уӈкини: «Пэргэми ичэусу, суэ доласу уй-ну, диачии долбо долиндоани дидэ, гэлэйни: „Анда! Илан эпэмбэ наӈдади буру. 6Ми диаи горо поктодиади исихани, ми нёамбани хайди-да туигуи барасимби“. 7Тэй най-тани дё докиадиани нёанчиани ундерэ: „Мимбиэвэ эди чиуриӈгие, уйкэ-дэ якчикто, ми пурилби ми хокондоя эм наканду аори. Ми илими-да, синду хайва-да буми-дэ мутэсимби“. 8Ми сунчи ундэи: нёани, тэӈ диадоима бурэси осини, диани гэлэми ходим ходиасивани, нёани тэрэ, хониа гэлэйчиэне будерэ. 9Ми-дэ сунчи ундэи: гэлэусу – сунду будерэл, гэлэмэчиусу – баогодясу, дуктэусу – сунду нихэлидерэл. 10Гэ, туй тами гэлэй най таони бари, гэлэмэчигуй най – баогой, дуктэй найду нихэли. 11Хусэ пиктэи эпэмбэ гэлэйдуэни, аминдоласу хавой нёандоани дёлова бури? Согдатава гэлэйдуэни, согдата орондолани муйкивэ бури? 12Омоктава гэлэйдуэни, гуку коламба бурини-ну? 13Суэ, чукин най бими-дэ, улэн суглэнсэлбэ пурилдуи бумэри мутэйсу осини, Боа Аминсо бади-да гэлэй найсалду Эндур Эриэмбэни будэрэ».

Иисусэну Веельзевулну бусисэлбэ пуӈнэгуйни?

14Эм модан Иисус эбэ най бусиэвэ пуӈнэгухэни. Бусиэ ниэгучиэни, эбэ най хисаӈголохани, найсал-тани эрдэӈгэсихэчи. 15Нёандолачи поани уӈкичи: «Нёани бусиэсэлбэ пуӈнэгуйни бусиэсэл эдени Веельзевул кусундиэни». 16Гой найсал-тани, пэргэкэчимэри, боа уедиэни хони би-дэ саиӈпамба Нёани ичуэндивэни гэлэхэчи. 17Иисус-тэни, мурумбэчи сами, нёанчиачи уӈкини: «Хани таони мэнэ долаи оболактогопи, гэун оси, мэнэ долаи оболактогопи дёкан абани. 18Сатана мэнэ долаи оболамачим би осини, нёани ханини хони илиси ну? Суэ-тэни, Ми Веельзевул кусундиэни бусиэсэлбэ пуӈнэчэмбиэм, ундэйсу. 19Ми Веельзевул кусундиэни бусиэсэлбэ пуӈнэчихэмби осини, суэ дахамдисалсу хамача кусундиэни нёамбачи пуӈнэчичи? Туй тами нёанчи мэнэ сумбиэвэ дёдяӈгичи+. 20Ми Эндур чумчуэндиэни бусиэсэлбэ пуӈнэи осини, чадо тэде, Эндур далайни сунчи исихани. 21Лохоӈку маси най дёгби этуридуэни, чадо би дякасалбани дэӈсисивэси. 22Чадой маси най, лохоӈку найчи хукчурэ, нёамбани дабди осини, агдачахани лохомбани чирэ, хадёмбани хэм дяпара, оболадяра. 23Минди биэсини Мимбиэвэ ачапчи би, Минди тамасини, тэй паичи+.

24Бусиэ, найдиади ниэгупи, чадо муэ ана боава пулсиэмие, няр бигуй барами, ундэйни: „Ниэхэмби дёкчии мочогодямби“. 25Дидюрэ, чава хаполиохамба, осигохамба баогой. 26Тэйвэ ичэрэ, мэндии маӈгади аяктаку надан эриэнсэлбэ дяпайни. Хэмтудиэри, найчи ирэ, балдичи. Тэй найду туй осихани хаморойдима дяка боӈгодой оркин».

27Иисус чава хисаӈгойдоани, эм эктэ найсалдиади даиди дилгандами уӈкини: «Симбиэвэ балдиоӈки хэмдэ кэсику, Симбиэвэ кучивэӈки кун кэсику!»+
28Нёани-тани уӈкини: «Эндур хэсэвэни досодяй, хэсэлэни би найсал дабадал кэсику».

Эндур ундэй Иона саиӈпани

29Эгди найсал поагойдоачи, Нёани ундэми дэрухэни: «Эй дялан найсални эдэн гурун, саиӈпава ичэйчэми гэлэми бичи тотами барадася, тэм Эндурдиэ ундэй най Иона саиӈпавани ичэми бахачи-рагда. 30Хони Иона ниневияӈкансалду саиӈпа бичини, туй-мэт Най Хусэ Пиктэни эй дяланду осини. 31Аравия боа далай хани эктэ Дёдян Иниду илира, тэй дялан найсалбани оркисидяра. Нёани на кирадиадиани дичини хани Соломон соӈта мурумбэни досодягой. Эйду-тэни Соломондуй даидима би. 32Ниневияӈкансал-да Дёдян Иниду илира, тэй дялан найсалбани байталтодярал. Нёанчи Иона хэсэвэ ундэйдини-мэни мэнэ оркин дякасалбаи отолигохачи. Эйду-тэни Ионадуй даидима би.

Лава таохамба муруӈку гусэрэн

33Уй-дэ, ихэрэвэ таопи, дяяси, алиоди-да дасяси. Ирини ихэрэвэ ичэгуэчи, бай алиоканчи туй нэри+. 34Най бэе ихэрэни – насал. Тотами насалси гандян би осини, бэеси-дэ хэм ӈэгден би. Насалси чукин би осини, бэеси-дэ хэм пакчи би. 35Туй тами ичэу: доласи би ӈэгден пакчи биэси-ну? 36Бэеси хэм ӈэгден, эмун-дэ пакчи паси ана осини, хэмту туй ӈэгден оси, тэӈ ихэрэ тавадиани симбиэвэ гарпайчи мат».

Иисус фарисейсалба пакчичини

37•Иисус чава ундэйдуэни, эм фарисей Нёамбани мэнчии сиагоани хэрсихэни. Нёани дидэ, сиагои тэхэни. 38Нёани сиари дюлиэлэни ӈалай солкори колимба эчиэ тавани ичэпи, фарисей эрдэӈгэвэ бахани. 39Эден Иисус-тэни нёанчиани уӈкини: «Эси суэ, фарисейсал, алио боакиа калтавани гандян осивандису, суэ досу-тани котади, аяктади дялоптахани. 40Суэ мурун ана! Тэйни биэси-ну, Уй боакиавани аӈгоха, тэйни довани-да аӈгоха. 41Гиохатонсалду дякасалдиадиари буктэусу, чадо сунду хэм гандян осидяра.

42Фарисейсал, суэ кисиако! Нядяхала, солгила дёаячиа пасивани бумэри, Эндур тэдевэни, улэсивэни оӈбохасу. Тайва тайдои, эйвэ оӈбоваси+. 43Фарисейсал, суэ кисиакосу! Улэсису ачамбочари дёсалду боӈго боаду тэсиуривэ, гэрэн гурун поагойни долани сумбиэве най бачивани+. 44Даӈсава сари найсал, фарисейсал, суэ кисиакосу! Суэ аргаӈку гурун! Тэӈ саикта ана хумун-мэт биесу. Тайва сарами, найсал суэ уепэсу пулсичи».

45Чадо гиамба сари найсалдола уй-ну Нёанчиани уӈкини: «Алосимди! Чава хисаӈгоми, Си бумбиэвэ-дэ аксавандиси». 46Нёани-тани уӈкини: «Суэ-дэ кисиакосу, гиамба сари найсал! Суэ найсалба эурими мутэвэси тэвэди чипириандису, мэнэ-тэни эмун чумчуэнди-дэ туйкуэндэйсу, нёамбачи бэлэчими. 47Суэ кисиакосу! Аминасу вахан Эндурдиэ ундэй найсалду гучкули хумунсэлбэ аӈгомари. 48Чади суэ аминавари тахани дякасалба агдолайсу, нёандиачи чихалайсу. Аминасу Эндурдиэ ундэй найсалба вактахачи, суэ-тэни нёанчи вахан гурунду гучкули хумунсэлбэ аӈгойсу. 49Тотами Эндур соӈта муруни туй ундэйни: „Нёанчиачи Эндурдиэ ундэй найсалба, Апостолсалба гиактадидямби, нёандолачи поавани вадярал, поавани пуӈнэгудерэл“. 50Боа ялони аӈгоптахандианиа Эндурдиэ ундэй хэмту найсал хэехэн сэксэни эй дялан гурундиэни мэнэ гэлэгугуэчи. 51Авель сэксэдиэдиэниэ Захария сэксэчиэниэдэ, хавойва вахачи Эндур дёӈни гучи удимбэ Эндурду ваори бэун алдандоани, тэде сунчи ундэмби, эй дялан гурундиэни гэлэгумбэ будерэ. 52Суэ кисиакосу, гиамба сари найсал! Отолиори анакова дяпара мэнэ-дэ эчиэ ирэсу, гой гурумбэ-дэ ивэндэсису».

53Иисус чава хисаӈгойдоани, даӈсава сари найсал, фарисейсал, гой-гой хачимба мэдэсимэри Нёанчиани масиди хукчулуйхэчи, эгди мэдэсинчиэри таодаваӈкайчами. 54Нёани ундэйвэни досодями, оркиамба хэсэдуэни гэлэмэчимэри, тотапи Нёамбани-тул оркилтогогоари+.

12 паси

Иисус фарисейсал няякодиани (арган) дэӈсисиуривэ кэксэчини

12^1Тэй эринду хадова миӈган найсал, диа диачиари гэдэм илисимари, поагойдоачи, Иисус дахамдисалдии боӈгоду хисаӈголохани: «Фарисейсал аргаӈкуди тачиочийчи, тэй няякодиачи эксэчими биусу. 2Хай-да дяячаори дяка, эм баогоми биэси, хай-да саваси дяка эм саваӈгоми биэси+. 3Туй тами суэ пакчиду уӈкивэсу, ӈэгденду долдиптай, дёгби долани сианчи уӈкивэсу, гуичэсэлдиэди савандярал.

4Сунчи, Мэнэ диасилчии, ундэмби: эди ӈэлэсу бэевэ-рэгдэ вари гурумбэ, нёанчи тотапи сунди хайва-да тамари мутэси. 5Туй тами-да, уйвэ-дэ ӈэлэуривэ, сунчи ундэмби: ӈэлэчиусу уйвэ, уй сумбиэвэ вами бахасу хамиалани кэсучи боачиани наӈгалами мутэйнивэ. 6Суэ сарасису хай, тойӈга эрчэн ниэчэкэнсэл дюэр ассарийди ходасимба бари? Эмун-дэ нёандиачи Эндурди оӈбоптаси. 7Сунду дилидоасу нуктэ таони-да таоӈкин. Тотами эди ӈэлэчиэсу: суэ эгди эрчэн ниэчэкэнсэлдуи чоп даиди ходакосу.

8Ми сунчи ундэмби: Най таомбани Мимбиэвэ най долани эм дяячами ундэйвэ, Най Хусэ Пиктэни тэй найва Эндур Мэдэӈкусэл дюлиэлэни эм дяями саванди. 9Уй найсал дюлиэлэни Миндиэди ачаканаси, нёамбани Эндур Мэдэӈкусэл дюлиэлэни ачаканасидямби. 10Най Хусэ Пиктэвэни ачапчи уӈкиниду байтачи ачоптай. Эндур Эриэмбэни чукинди уӈкиниду байтачи ачоптаси. 11Сумбиэвэ ачамбочари дёкчи, дяӈгиансалчи, эденчи олбимбочиачи хайва-да хони-да таодагорива, хайва-да уӈгуривэ эди пэӈсиэсу. 12Хайва-да умбуривэ тэй эринду Эндур Эриэни сумбиэвэ отоляндяра».

Мурун ана баямба муруӈку гусэрэн: дихава улэсиури

13Найсалдола уй-ну Иисусэчи уӈкини: «Алосимди! Ми акчии унду, амана эниэнэ дэрэдигуэнки дякасалбачи минди оболароам-да». 14Иисус-тэни нёанчиани уӈкини: «Уй Мимбиэвэ носохани дёдягоива, суэ доласу оболагоива?» 15Чадо тул нёанчиачи уӈкини: «Ичэусу, эди чихалайсу баямборива, най балдими бини гони баянду биеси». 16Тотара Иисус нёанчиачи муруӈку гусэрэмбэ гусэрэхэни: «Эм баян най усиндуэни хай-да хэм эгди урэхэни. 17Нёани-тани мэнэ долаи мурчихэни: „Хайва ми таори? Урэхэн дякава хаоси-да тамагогои бэуӈ аба“. 18Уӈкини: „Гэ, туй тадямби: тактокасалби боячира, даи тактосалба аӈгора, хэм би ирава гучи хэм гой баян дякаи таоси тамагодямби, 19эргэнчии-тэни ундемби: ’Эргэмби! Эгди дяка эгди айӈанидоадо синду би, эм эксэчиэми сиаро, омиро, енуди биу’“. 20Эндур-тэни нёанчиани уӈкини: „Мурун анаси! Эй долбо си эргэмбэси дяпадярал! Си бэлихэси уйду оси?“ 21Эндурду эм баянами, тотами мэпидуй мэни бэлиэриниду туй оси».

Боасал уелэчи би Аминчии агдачиори

22Мэнэ дахамдисалчии уӈкини: «Туй тами сунчи ундэмби, хони балдиори мурчими, эди дэӈсисиэсу – хайва сиаори, хайва тэтуэури бэедуй. 23Эргэн сиаптаӈгидой даи, бэе – тэтуэдуй. 24Холисалчи ичэусу: хайва-да тариаси, посиаси, такто-да, дайран-да ана, Эндур-тэни нёамбачи сиаванди. Суэ-тэни хадо маӈга ниэчэнсэлдуй улэнсу? 25Уй сундулэ дэӈсисими мэнэ балдимби эм хониаптончиэ сирими мутэй? 26Туй тами эмэчиэ нучи дякава-да тами мутэсивэри осини, хайгой гой-гой дякава дэӈсисиэсу? 27Ичэусу хони калдёктасал балдичи: дёбоадасиа, хочиадасиа. Тотами-да сунчи ундэмби: хани Соломон-да, туй гэбукуми бимидэ, туй эчиэ тэчичэрэ, тэӈ хавойнида нёандиача. 28Эйниэ аодандо балдива, чимана голдёнчи наӈгалаори нядяхава Эндур туй тэтуэндини осини, сумбиэвэ хаядиачэ тэтуэндерэ, оиди агдандай гурун! 29Туй тамари хайва-да сиагой, хайва-да омигой эди гэлэмэчиусу, эди дэӈсисиэсу! 30Эй ялодо хэкпе би найсал чава хэм гэлэмэчи. Суэ Аминсо-тани тайва эбуривэсу сари. 31Тотами боӈгоду Эндур далайвани гэлэмэчиусу, тотапи тэйвэ хэм бадясу.

32Нучи ёна, эди ӈэлэчиэ! Аминсу Мэнэ даламби сунду буми чихалайни+. 33Дякасалбари ходасиосу, гиохатонсалду бурусу. Боа уелэни баргиосу алиаси партамасалба, оинаси бобой дякасалба. Таоси чо-да кириаси, пиро-да хайва-да чуктулиэси+. 34Си бобой дякаси хайду би, чадо си миаванси огой.

Чэк бигуэсу кэкчэйни

35Чэк биусу, омолгичами биусу, суэ ихэрэсу дегдэмди бигини. 36Суэ эдемби гиаматадиади мочогойвани халачи лаодинсал-мат биусу. Нёани дидюрэ, дуктэйдуэни, эси-тул нёандоани нихэлигуй. 37Кэсику тэй лаодинсал, хавойсалба эденчи дидюрэ, аорасимбачи баогой. Тэде сунчи ундэмби: нёани, лаодинсалби сиагоачи хэрсирэ, омолагора, нёамбачи дэӈсилудерэ. 38Тэй лаодинсал кэсику, хавойсалба нёани дидюрэ долбо долиндоанида, гиванайдоанида аорасимбачи баогой осини. 39Суэ сарусу, дё эдени саха осини хай эринду чо дидивэни, эм аорамча, дёкчаи боями эм ивэндэми бигилэхэни. 40Суэ-дэ чэк биусу, мурчиэсису эринду Най Хусэ Пиктэни дидерэ».

Тэдеӈку лаодин, аргаӈку лаодин

41Чадо Пётр Иисусэчи уӈкини: «Эден! Бунчи-ну, хэмтуничи-ну тэй муруӈку гусэрэмбэ гусэрэйси?» 42Эден Иисус-тэни уӈкини: «Уй тэдеӈку, муруӈку дё даламдини би? Уйвэ эден носохани кэкэсэлду буктэгуэни сиаптаӈгивачи нёанчи сиаричи эриндуэни? 43Тэй лаодин кэсику, хавойва эден, дидэ, тэрэк тайвани бари осини. 44Тэде сунчи ундэмби, хэм дякаи даламдигоани нёамбани носодяра. 45Тэй лаодин-тани долаи мурчи осини: „Ми эдемби тургэн дидюэси“, тотара хусэ, эктэ кэкэсэлбэ тойками дэрури, сиари, оми, соктой осини, 46нёани халачиасини иниду, мурчиэсини эринду нёани эдени, дидюрэ, нёандиани эмуту агдан бувэси найсалди тай-мат, тадяра, бэевэни калтарам калталидяра. 47Эдемби нёандианя таорива гэлэйвэни сами, эчиэ баргигоа, хайва-да эден хэсэлэни эчиэ та лаодин тойкамба эгди бари. 48Эдемби гэлэйвэни сарами, кэсулиури дякава тахан лаодин оила тойкамба бари. Эгдивэ бувухэн найла эгдивэ гэлэгури, эгдивэ тавамбовохан найла эгдивэ мэдэсигури.

Падилай тавани

49Ми начи тавава олбиӈгой дичимби, тэй тава эйду нэ дегдэлуйвэни хониа маӈга ми гэлэи. 50Ми миамбори эрунди пэргэликпимбэ бадямби, Ми тэй эрин дяка исивани мурчими эрулэкпухэмби. 51Начи няар би балдимба бугуи Ми дичин-ну, суэ мурчису? Аба, сунчи ундэмби, пади-пади осиваӈгои. 52Туй тами эвэӈки тойӈгани дёгду падиладярал, илани дюэнивэ ачапчи, дюэни иланива ачапчи одай.

53Амини хусэ пиктэи ачапчи,
хусэ пиктэни амимби ачапчи;
энини асиа пиктэи ачапчи,
асиа пиктэни энимби ачапчи;
эӈпэ оромби ачапчи,
орони эӈпэи ачапчи одай».

54Найсалчи-да уӈкини: «Пэрхидиэди дидэй тэвэксэвэ ичэй осини, чадо-тул ундэйсу: „Тугдэдерэ!“ Тотара туй одай. 55Дадиади хэдун хэдундидулуэйни, ундэйсу: „Маӈга пэку оси!“ Тотара туй одай. 56Аргаӈку найсал! Начи, боачи ичэдэйми суэ отолису, хай инини осини, хайми хавой эрин исихамбани такоасису?

57Мэнэ долаи мурчиэми мутэсису, хай тэрэк би? 58Си байгоандии дяӈгианчи энэйдуи, поктоду нёандиани аялтогойчого. Дёдямдичи симбиэвэ эм олбиами тагоани, дёдямди-тани симбиэвэ лао лаодиндоани эм бурэми тагоани, лао лаодин-тани симбиэвэ лаочи эм наӈгалами тагоани. 59Синчи ундэмби, наӈдаи хаморой лептава таодагоасилаи, таядиа нэгуэсиси».

13 паси

Иисус хэрсини оркин дякасалдиадии чиаси кэчэригуэчи

13^1Тэй эринду поактани найсал дидэ Нёанчиани гусэрэхэчи, хай Пилат Галилеяӈкансал сэксэвэчи солихани Эндурду олбимборива удин сэксэдиэни+. 2Чадо Иисус нёанчиачи уӈкини: «Тэй Галилеяӈкансал, хэмту гой Галилеяӈкансалдуй байтаку бимэри, тамача эрумбэ бахачи мурчису-ну? 3Аба, сунчи ундэмби! Оркин дякасалдиадии чиаси кэчэригуэси осини, хэмтудиэри эй-мэт будесу. 4Суэ хай мурчису дёан дякпун найсалбани, хавойсалба Силоамду гогда дёлома дё турэми вахамбани? Тэй найсал Иерусалимду балди хэмту найсалдуй оркиӈку би-нум мурчису? 5Аба, сунчи ундэмби! Оркин дякасалдиадии чиаси кэчэригуэси осини, хэмтудиэри эй-мэт будесу».

Амтака ана мова муруӈку гусэрэн

6Тамача муруӈку гусэрэмбэ гусэрэхэни: «Уйну-дэ тариоха муксултэ долани гучи амтака мовани тарихани. Амтакава тамагой дидэ, бараси. 7Чадо би дёбомдичии уӈкини: „Илиа айӈанидо тэй моду амтакава тамагой пулсими, барасимби. Мова чапчиу, бай нава манайни“+. 8Нёани-тани нёанчиани уӈкини: „Эден, эй айӈанидо-да чава солого. Ми-тэни тэхэвэни кэндэли хулудемби, удин амондиани кэндэли нэдемби. 9Амтака урэй-дэ саваси, аба осини, диая айӈанидо чапчиосу“».

Иисус мукчурэм би эктэвэ субботаду аянагоандайни

10Суббота инидуэни эм ачамбочари дёгду Нёани алосиктахани. 11Чадо дёан дякпун айӈанива экэчинэди бусиэди докой эктэ бичин. Нёани кас илими мутэси, мукчурэм би. 12Иисус, нёамбани ичэпи, хэрсирэ, нёанчиани уӈкини: «Эктэ! Си энуэдии гипалинагойси». 13Нёанчиани ӈалаи нэхэни, нёани-тани чадо-баки кас илигохайни, Эндурбэ макталохани. 14Ачамбочари дё даламдини, Иисус суббота инидуэни окчичидиани аяктачими, най гурунсэлчи уӈкини: «Хайва-да тагилаориду нюӈгун ини би, окчичиндамари тэй инисэлду дидусу, суббота ини ана»+. 15Эден Иисус нёанчиани уӈкини: «Аргаӈку найсал! Сундулэ суббота инидуэни най таони удимбэ дэӈсиэсину, эйхэмби ихамби уичэвэчи ачоаси-ну, омивандасину+? 16Эй Авраам асиа пиктэни дёан дякпун айӈанива сатанади уичэку бичин. Тэй уичэвэ ачасини хай суббота инидуэни ачогоми?» 17Нёани чава ундэйни долани, Нёанчиани ачапчи би гурунсэл иладихачи, найсал-тани хэкпедиэри Нёани хэмту гэбуку дякасалчиани агданасихачи.

Усэкэмбэ муруӈку гусэрэн

18Тотапи уӈкини: «Эндур далайни хай дяка-мат би, чава хай дякади унэчиэмби? 19Тэй усэкэн-мэт би. Най чава дяпара, туледуи тарихани. Гэ, урэхэн, даи мо осихан, мо гарадоани боа ниэчэнсэл омочихачи»+.

Няякова муруӈку гусэрэн

20Гучи уӈкини: «Эндур далайни хай дякади унэчиэмби? 21Тэй няяко-мат би. Эктэ, чава дяпара, илан даолако опандо нэхэни, хэм няигодала».

Сикпи уйкэвэни муруӈку гусэрэн

22Нёани хотонсалчи, ихонсалчи ивэчими, алосиктами Иерусалимэчи энэхэни. 23Уй-ну Нёанчиани уӈкини: «Эден! Хоринагой найсал оичи, хай?» Нёани-тани нёанчиачи уӈкини: 24«Сикпи уйкэлэ пэргэми иричэусу, тотами сунчи ундэмби, эгди найсал ийчиэми пэргэдерэл, туй тамари мутэсидерэл. 25Дё эдени илими уйкэвэ дасидоани, чадо суэ, боаядя илисими уйкэвэ дуктэдесу, ундэмэри: „Эден! Эден! Бунду нихэлиу!“ Нёани-тани сунчи ундерэ: „Ми сумбиэвэ такоасимби, хаядиади дичимбэсу, сарасимби“. 26Чадо хисаӈголодясу: „Буэ Си дюлиэлэси сиахапу, омихапу, буэ туледупувэ Си алосиктахаси“. 27Нёани-тани ундерэ: „Ми сумбиэвэ такоасимби, хаядиади дичимбэсу, сарасимби. Миндиэди хаӈгиси энусу, хэмтуни оркимба аӈгой гурун“. 28Чадо соӈгодясу, хуктэдиэри пикоридясу Эндур далайни долани ичэйгупи Авраамба, Исаакба, Иаковба, хэмту Эндурдиэ ундэй найсалба, мэпи-тэни ачапчи пуӈнэвэндими. 29Сиун дэгдэйни калтадиади, пэрхидиэди, очидиади, дадиади Эндур далайчиани найсал дидэрэ, сиами омими анярадяра. 30Гэ, хаморойни боӈгонагой, боӈгойни хаморойнагой».

Ирод Иисусэвэ вайчайни. Иисус Иерусалимчи соӈгойни

31Тэй эринду фарисейсалдола поани дидэ, Нёанчиани уӈкичи: «Эедиэди эну, Ирод Антипа Симбиэвэ вайчайни»+. 32Нёанчиачи уӈкини: «Энусу, тэй соличи ундусу: „Гэ, эйнивэ, чимана бусиэсэлбэ пуӈнэмби, найва окчичиамби, илиачиа иниду ходидямби“. 33Тотами-да, Ми эйнивэ, чимана, гучи диая иниду энэи, хайми хай Эндурдиэ ундэй най Иерусалимэду-рэгдэ вайчами бами мутэй. 34Иерусалимэ! Иерусалимэ! Эндурдиэ ундэй найсалба вариси, гиактадисалба дёлоди наӈгачими тойкандиси! Хадо модан мурчихэмби тамагои Ми пиктэнэвэси ниэчэн-мэт мэнэ пиктэнэи хасарби пэгиэчиэни поагорини-мат, суэ-тэни эчиэ чихаласу. 35Гэ, суэ Эндур дёксу сунду гэун дэрэдини. Сунчи ундэмби: Суэ Мимбиэвэ ичэми мутэсису, суэ ундэйсу эрин исиндасила: „Эден гэрбудиэни Дидэй гэбуку бигини“»+.

14 паси

Иисус хаолачими энуси найва аянагоандайни

14^1Эм модан Нёани суббота иниду фарисейсалдолачи эм дяӈгиан най дёкчиани сиагой дичини, фарисейсал Нёамбани диксучими ичэдехэчи+. 2Гэ, чадо Нёандиани хаолачими энуси най бичини. 3Тэй моданду Иисус гиамба сари найсалчи, фарисейсалчи мэдэсихэни: «Суббота иниду окчичими ая-ну?» 4Нёанчи хэмэ бичичи. Иисус энуку найва тоӈгалара, аянаговаӈкини, чиндагохани. 5Чадо нёанчиачи уӈкини: «Сундиэде уйду-дэ эйхэӈгуни, ихаӈгони хочинчи тухэн осини, тэй эринду суббота инидуни-тул нёамбачи таядиа татагоасису, хай?»+
6Чадо Нёанчиани хайва-да таодагоми мутэчичи.

Най уелэни мэпи бодоваси

7Хони-да хэрсиухэн найсал, боӈго бэумбэ сягой тэгуи сондейвачи ичэдэми, нёанчиачи муруӈку гусэрэмбэ гусэрэхэни:+
8«Уй-дэ хали-да симбиэвэ гиаматачи хэрсидуэни, боӈго бэунду эди тэрэ. Би-дэ осидяра, хай хэрсихэн найсалдола уй-дэ синдуй гэбуку би. 9Синчи, нёамбани хэрсихэн най дидэ, ундэси огоани: „Бэумби нёандоани бугу“. Чадо си иладими хаморой бэунду тэгудечи. 10Тотами-да, симбиэвэ хэрсихэндуэчи, дидэ, хаморой бэунду тэру, хэрсихэн най дидэ, синчи уӈгуэни: „Анда! Боӈгочи тэру“. Чадо си тэси найсал долани гэбуку осидячи. 11Туй тами най таони мэпи гой гуру уелэни бодойни, най пэгиэлэни осигой. Мэпи най пэгиэлэни бодойни, най уелэни осигой»+.

12Нёамбани хэрсихэничи-тэни уӈкини: «Си сиаори баргидои ини-дэ, сиксэ-дэ андарбисалби, аӈнаи, ахондосалби, баян нимэкэнсэлби эди хэрсиэ. Нёанчи симбиэвэ тайва бодоми чади тул таодагоми мутэйчи. 13Тотами саолимба аӈгойдоаси, гиохатонсалба, корхидиӈку гурунсэлбэ, дохолосалба, балисалба хэрсиу. 14Чадо си кэсику осидячи, нёанчи синду таодагоми мутэсил тургундулэни, тэрэк би найсал уюнэгуэдуэчи, синду Эндур хэм таодагодяра».

Саолинчи хэрсиухэн найсалбани муруӈку гусэрэн

15Чава долдира, дякпадоани бини уй-ну Нёанчиани уӈкини: «Кэсику, уй Эндур даландидоани эпэмбэ сиядяра!» 16Тайчи Иисус уӈкини: «Эмун най даи саолимба сиксэ баргихани, туй тара эгди найва хэрсихэни. 17Сиксэ, сиаори эрин исидоани, элчиӈгуи гиактадихани хэрсиухэн найсалчи уӈгуэни: „Дидусу, хэм чэк баргиохан“. 18Чадо хэмту най, эмуту кэвэлихэни-мэт, осисилохачи. Боӈго най нёанчиани уӈкини: „Ми нагои гачимби, чава ичэндэуривэ гэлэй. Си минчи эди оркисира“. 19Дюэе най уӈкини: „Ми тойӈга будэр хусэ ихансалба гачимби, эси нёамбачи пэргэкэчиндэгуэмби. Си минчи эди оркисира“. 20Илиачиа най уӈкини: „Ми асилахамби, тотами дими мутэсимби“. 21Тэй элчи мочогопи, эденчии чава гусэрэгухэни. Чадо дё эдени аякталара, элчичии уӈкини: „Си тургэнди даи, нучи хотон гиандолани энэру, туй тара гиохатонсалба, корхидиӈку гурумбэ, балисалба, дохолосалба эуси гадёро“. 22Элчи уӈкини: „Эден! Си уӈкиндулэси ми хэм осиоаӈкимби, туй тами-да гучи бэун би“. 23Эден элчичии уӈкини: „Хачин поктосалбани энэми, гучи хачин гиасасалба сими, найсалба дигуэчи тэдевэнду, ми дёгби дялоптагоани. 24Сунчи ундэмби: тэй хэрсиухэн найсалдола уй-дэ ми саолимбива пэргэси. Хэрсиухэн найсал эгди-дэ, сондёхан найсал ои“».

Хайва салини Иисусэвэ дахадиоря

Гогда дёгба аӈгой найвани муруӈку гусэрэн

25Иисусэди гэсэ эгди гурунсэл энэхэчи. Нёани нёанчиачи кэчэригурэ, уӈкини: 26«Уй-дэ Минчи дидичи осини, амимби-да, энимби-дэ, асии-да, пурилби-дэ, аӈнаи-да, эйкэнэи-дэ, эргэмби-дэ Миндуи бади улэси, Ми дахамдидии одами мутэси. 27Ми хамиалаи энэй най, мэпи тукпэмбури торава эм олбиндами, Ми дахамдидии одами мутэси+. 28Тотами хай уй сундулэ гогда дёгба аӈгойчами, тэй дюлиэлэни тэрэси, ходавани таондаси, хай-да хэм чава аӈгори дяка бини-нум мурчиэси? 29Хони тами хай тэхэвэни нэрэ, ходидала аӈгоми мутэсидуэни, чава хэм ичэхэн гурунсэл нёандиани инэктэси огоачи, 30ундэми: „Тэй най аӈгойчами дэрухэн, ходичами тэрихэ“.

Чаохарагой энэй ханива муруӈку гусэрэн

31Гэ, хамача хани гой ханиди чаохарагой, тэй дюлиэлэни боӈгоду улэн дёдямачигуй тэрэси: нёани дёан миӈган найди чаохако гой ханива, хорин миӈгаӈконидуй, галий-ну? 32Чадо, тэй хани горола бидуэни, нёанчиани гиактамдисалба сори анава гэлэми энэвэнди. 33Туй тами сундиэдиэ най таони мэнэ хэм би дякасалдии ачаканасиаси осини, тэй най Ми дахамдидии одами мутэси.

Хатамби хуэдэхэн даосомба муруӈку гусэрэн

34Даосон – улэн дяка. Даосон хатамби хуэдэй осини, хони хамаси тагори? 35Надо-да, удин амондоани-да энэси, чава боачи наӈгалаори-рэгдэ осигой. Уйни долдигой сиаӈку, мэнэ долдигичи!»+

15 паси

15^1Хэмту дихава таосаӈгой дёбомдисал, оркин дякава тай найсал Иисусэвэ досодягой Нёанчиани пулсихэчи. 2Фарисейсал, даӈсава сари найсал даӈсичимари мэнэ долаи дёдямачихачи: «Нёани, оркин дякава тай гурумбэ бачиалини, нёандиачи сиарини»+.

Гудиэвэ илан муруӈку гусэрэн

Хуэдэкпин хонимба муруӈку гусэрэн

3Нёани-тани нёанчиачи туй муруӈку гусэрэмбэ гусэрэхэни: 4«Сундулэ уй эм таӈгоди хоникони, эмумбэ хуэдэпи, хуюйӈгу хуюмбэ най ана боаду дэрэдивэндэси, хуэдэкпин хонимба баогодала гэлэмэчигуэси? 5Баогопи, агданасими нёамбани муйрэдуи нэрэ, 6дёкчии дидюпи, диасилби, нимэкэнсэлби хэрсирэ, нёанчиачи ундерэ: „Минди гэсэ агданасиосу: хуэдэкпин хонимба баогохамби“. 7Сунчи ундэмби, боа уелэни агдапси эгдилэ би эмун найдиади, мэнэ оркиндии ачапчи кэчэригухэндулэни, тэӈ хуюйӈгу хуюн тэрэк би байта ана найсалди+.

Хуэдэкпин драхмава муруӈку гусэрэн

8Хамача эктэ дёан драхмаку, эмумбэ хуэдэрэ, лава таора, паламба хаполими, диксучими баогодала гэлэгуэси? 9Баогопи, диасил экэсэлби, нимэкэнсэлби хэрсирэ, ундэси: „Минди гэсэ агданасиосу, ми хуэдэхэмби драхмава баогохамби“. 10Сунчи ундэи, туй-дэ Эндур Мэдэӈкусэл эмукэн найдиди-да агданасичи, нёани мэнэ оркиндии ачапчи кэчэригухэмбэни».

Хуэдэкпин най хусэ пиктэвэни муруӈку гусэрэн

11Гучи уӈкини: «Эм найду дюэр хусэ пиктэ бичини. 12Нэудимэ аминчии уӈкини: „Ама! Ми обоива минду буру“. Аминчи нёандоачи чава оболахани. 13Эм хадо инивэ бипиэ, нэудимэ, обои хэм дяпара, гой горо боачи энухэни. Чадо, бабоӈгодиани балдими, мэнэ обои паичихани. 14Нёани хэм обои паичиочиани, тэй балдини боаду маӈга хади осихани, нёани синэдилухэни. 15Туй тара тэй боаду би найчи дёбоӈгои гэлэндэхэни. Тэй най мэнэ начии олгиансалби пасиондаӈкини. 16Нёани олгиансал даломбани сиаорива-да аясихани, туй тами-да уй-дэ нёандоани чава-да эчиэ бурэни. 17Мэнэ мурундуи огопи, мэнчии уӈкини: „Ми аминдои хони эгди дёбомдисал эпэмбэ элэдэлэ сиаричи, ми-тэни демуди отоамби. 18Илира, аминчии энэдемби, нёанчиани ундемби: ’Ама! Ми Эндурду гучи синду оркиӈкои. 19Туй тами мимбиэвэ хусэ пиктэем бодоми ачаси, мимбиэвэ мэнчии бай дёбомдигои дяпагоро’“. 20Илира, аминчии энэхэни. Нёани хайс горола бидуэни, амини ичэпи, гудиэсихэни, пагдиалара, нёамбани наманда, одёктахани. 21Хусэ пиктэни нёанчиани уӈкини: „Ама! Ми синду гучи Эндурду оркиӈкои, мимбиэвэ хусэ пиктэем бодоми-да ачаси“. 22Амини-тани лаодинсалчии уӈкини: „Чу улэн тэтуэсэлбэ гадёсо, нёамбани тэтувэндусу, хонякамба чумчуэнчиэни хонякалондосо, отава оталандосо. 23Буйгу ихакамба гадёра, варосо. Буэ сиари, енуэлэй тадяпу. 24Эй ми пиктэи, будэ, уюнэгухэни, хуэдэптэрэ, баогонагохани“. Гэ, туй тара енуэлэмэри дэрухэчи.

25Агдима-тани усинду бичини. Мочогойдои, дёкчии дидямпи, дяринсалба, енуэлэури дилгансалба долдихани. 26Эм элчиэвэ хэрсирэ, мэдэсихэни: „Эй хай дяка?“ 27Элчиэ нёанчиани уӈкини: „Си нэуси дидюхэни, нёамбани аяди баогопи, амиси буйгу ихакамба вахани“. 28Агдима аякталахани, игуривэ эм чихалами. Амини-тани, ниэрэ, нёамбани игугуэни намбичихани. 29Нёани аминчии уӈкини: „Гэ, ми синду эгди айӈганива тэӈ элчимэ дёбохамби! Хали-да хаӈгиактоласи эчиэ таи! Си-тэни ми диасилдии енуэлэгуивэ хали-да минду имакамба-да эчиэ бурэси! 30Эси-тэни эй хусэ пиктэси, паӈно экэсэлди дякаи манара, дидючиэни, си нёандоани буйгу ихакамба вахаси!“ 31Амини-тани нёанчиани уӈкини: „Ам пиктэ! Си тул-тул минди биси, ми хэм дякаи – сиӈги. 32Эси-тэни тэӈ агданаси, енуэлэйси гэлэй: си нэуси, будэ, уюнэгухэни, хуэдэптэрэ баогонагохани“».

16 паси

Тоӈгдо ана даламдива муруӈку гусэрэн

16^1Дахамдисалчии-тани уӈкини: «Эм баян найду даламди би. Уй-ну тэй баянчи гусэрэхэни, хай даламдини нёани дякавани паичини. 2Даламдии хэрсирэ, нёанчиани уӈкини: „Хайва си удэвэси ми досодямби? Хони-да далаи гусэрэру, эвэӈки си далачими мутэсиси“. 3Чадо даламдини мэнэ долаи мурчихэни: „Хайва таори? Эдемби миндиэди дёгба далаорива дяпагойни. Хулэми мутэсимби, эпэмбэ намбочами тэхэрими иламо. 4Сарамби хайва-да таорива гой найсал дёкчиари дяпагогоачи, хали мимбиэвэ эй дёгдя пуӈнэдерэл. 5Эдемби наӈдаку найсалбани пади-пади хэрсирэ, боӈгоничи уӈкини: „Эдендуивэ си наӈдаси хониа би?“ 6Нёани уӈкини: „Эм таӈго даолако олифка симуксэни“. Нёанчиани уӈкини: „Наӈгдаи ниручивэни дяпара, тэрэ, тургэн ниру: соси“. 7Тотара гойдимачи уӈкини: „Си наӈдаси хониа би?“ Нёани таодагохани: „Эм таӈго даолако ира“. Нёанчиани уӈкини: „Наӈгдаи ниручивэни дяпара, ниру: дякпойӈго“. 8Эден аргаӈку даламдии намбохандолани мактахани. Тэй тэде би, эй боа ялони найсал намбонасичи нёанчима би найсал долани. Нёанчи ӈэгден найсалдуй намбосо. 9Ми сунчи ундэмби: эй оркин боа тоӈдо ана баяӈкуниду диасилгуи гэлэмэчиусу. Туй тамари сунду хади осиочиани сумбиэвэ эрин ана дёкчачи нёанчи ивэндерэ.

10Нучи дякаду тоӈдо най даиду-дэ тэй-мэт тоӈдо, нучиду тоӈдо биесини даиду-дэ тоӈдосиаси+. 11Гэ, эй оркин боа тоӈдо ана баянду агдавасиди бичису осини, уй сунду тэде баямба агдачайни? 12Суэӈги биэси баянди агдавасиди бичису осини, уй сунду суэӈгиэвэ бури? 13Хавойни-да дюэр эден дэӈсимдими бими мутэси. Эмдимэвэ чиурси, гойдимава улэси; эмдимэвэ пэкси, гойдимава пэксиэси. Эм эркивэ Эндурду, гучи эй оркин боа баяндоани дэӈсимдими бими мутэсису».

Гиан, Эндур даламдини

14Чава хэм досодямари, дихава улэси фарисейсал Нёандиани инэктэхэчи. 15Иисус нёанчиачи уӈкини: «Суэ тэрэк найсал-мат мэпэри гэрэн гурунду ичуэндису. Эндур-тэни суэ миавансалбасу сари. Найсалду бобой, Эндурду ирбапси.

16Моисей Гиани гучи Эндурдиэ ундэй найсал даӈгсасални муэди ачой Иоанн дидэйни дюлелэни бичичи. Эвэӈкидиа Эндур далайни улэн мэдэвэни найва савандичи. Уй-дэ хэм таоси игуи масилайни+. 17Боа, на абанайда, эм яоча-да Моисей Гиандиадиани хуэдэпчэйси. 18Най таони асидии падилагой, тотапи гой эктэди асилагой, нёани хоандини. Най таони падилагохан эктэди асилагой, нёани хоандини.

Баямба, Лазарева муруӈку гусэрэн

19Гэ, эм баян най балдихани. Тэӈ бобой сэурэмэ тэтуэвэ тэчичэхэни, ини таондоани даи хай-да хэм гой-гой сиаптаӈгиди саолимба аӈгохани. 20Эм гиохатон най, Лазарьди гэрбуку, тэй баян най уйкэни холдондоани укуди энусими аоликачихани. 21Тэй баян най дэрэдиэни тури пурумсэлди-дэ мэне нёани элэчэйчихэни. Укусэлбэни эден ана индасал илэчихэчи. 22Гэ, гиохатон буйкини, Эндур Мэдэӈкусэл нёамбани Авраам тухинчиэни ирахачи. Баян най-да буйкин, нёамбани хумухэчи. 23Буни боадоани эрулэми бими, нёани уйси ичэхэни, горола Авраамава тухиндуэни Лазарьба ичэгухэни. 24Даи дилгандии морапсиӈкини: „Амимби Авраам! Мимбиэвэ гудиэсиу, Лазарьба гиактадиу, нёани мэнэ чумчуэмби дуэвэни муэду чакпачира, ми сиӈмуивэ гао тагоани, ми таваду эрумбэ барий-тани“+. 25Авраам-тани уӈкини: „Нэку! Эдегу, си мэнэ балдидои улэмбэ элэдэлэ бахаси, Лазарь-тани оркимба бахани. Эси-тэни нёани эйду улэмбэ бари, си-тэни эрумбэ бари. 26Тэй оячиани суэ, буэ алдандопова даи пэрэл ана боа би. Сунчи эедиэ таоси уйдэ даоми мутэси, туй-дэ таядиа бунчи уйдэ даоми мутэси“. 27Чадо баян най уӈкини: „Амимби! Симбэ намбочаи, ми амимби дёкчиани нёамбани энуэнду. 28Минду тойӈга хусэ нэу би, нёанчиачи кэкчэгуэни эй эрулэй боачи эм димэри тагоачи“. 29Авраам нёанчиани уӈкини: „Нёандоачи Моисей гиани гучи Эндурдиэ ундэй найсал даӈгсасални бини, нёамбачи досодигичи“. 30Нёани-тани уӈкини: „Аба, амимби Авраам! Буйкини гурундулэ уй-дэ нёанчиачи дидэй осини, оркиндиадии чиаси кэчэригуй-дэ саваси“. 31Чадо Авраам нёанчиани уӈкини: „Моисей гучи, Эндурдиэ ундэй найсал хэсэлэни биэси осини, чадо, нёанчи буйкинде уюнэгухэ най хэсэвэни-дэ агдаси“».

17 паси

Чукинчи анасиори дякава, гудиэмбэ, маси агдамба алосини

17^1Иисус дахамдисалчи гучи уӈкини: «Тул-тул хамачада дяка арбиндадяра, хай чукин барони анасидяра. Туй тами дэ кисиакова тэй най бари, хавой тэй чукин дякачи анаси+. 2Улэлэ осидяра, тэй най моӈгончиани худирэку дёловани уирэ, намочи наӈгалами, нёани уйвэдэ экэчиниэвэ тэй чукин дякачи анасиаси осигоани. 3Мэпэри диксучими ичэусу. Диаси симбиэвэ ачапчи оркиналахани осини, даӈсиу. Мэнэ оркиачихамби отолигой осини, нёандиани байтавани ачогу. 4Эм иниду надан модан симбиэвэ ачапчи оркиналахани осини, туй тара эм иниду тул надан мода мэнэ синчи оркиачихамби отолигой осини, нёандиани байтавани ачогу».

5Апостолсал-тани Эден Иисусэчи уӈкичи: «Буэ агданбопова эгдириу». 6Эден Иисус уӈкини: «Суэ агдансу ира дилаханчиане бичин осини, эй амтакаку мочи уӈкису осини: надиади ниэрэ, намочи мэпи таригоам, тэй мо сумбиэвэ долдимча+.

Усиндиэди мочогой лаодимба муруӈку гусэрэн

7Уйдэ сундулэ андялай-ну, этури-ну лаодиӈкуни, тэй лаодин усиндиэди мочогохани хамиалани нёанчиани ундэй: „Тургэнди дэрэчи тэндэгу?“ 8Тэй орондолани нёанчиани ундэси-ну: „Ми сиксэ эринду сиагоива баргиу, омолагора ми сиариива, омиива дэӈсиу, туй тапи мэнэ сиаро, омиро?“ 9Лаодин уӈкиндоласу тахамбани баниаласу-ну? Ми мурчиэсимби. 10Суэ-дэ, туй-мэт, умбухэмбэ хэм тапари, ундусу: „Буэ хайда саляси лаодинсал, туй тамари хай-да тагилахамбари-рагда тахапу“».

Иисус дёан чуки укуди энуси найсалба аянагоандайни

11Иисус, Иерусалимчи энэйдуи, Самария, Галилея алдамбачи энэхэни. 12Нёани эм ихончи иридуэни, дёан чуки укуди энуси найсал Нёамбани ичэхэчи. Нёанчи горола илира,+
13даи дилгандиари морахачи: «Иисус Алосимди, бумбиэвэ гудиэсиу!» 14Нёамбачи ичэпи, Нёани нёанчиачи уӈкини: «Энусу, Эндур дёӈни дёбомдисалчи мэпэри ичэвэндусу». Нёанчи энэйдуэри гандян осихачи+. 15Нёандолачи эмуни, аянагохамби ичэрэ, мочогохани, даи дилгандии Эндурбэ мактами. 16Нёани бэгдичиэни дэрэлдии начи тухэни, Нёамбани баниалами. Тэй най-тани Самарияӈкан бичини+. 17Чадо Иисус уӈкини: «Хэм дёандиари гандян осихан биэси, хай? Хуюн най хайду бини? 18Хайми нёанчи эчиэ мочогоачи, Эндурбэ гэбулэгуйми, тэм эй гой голо найни-рагда?» 19Иисус нёанчиани уӈкини: «Илиго, эну, си агданси симбиэвэ хоригохани»+.

Эндур далайни исини

20Фарисейсал Нёамбани мэдэсихэчи: «Хали Эндур далайни исигойни?» Нёани таодагохани: «Эндур далайни ичэвэси эрдэнди дидэй+. 21Ундэми ачаси: Гэ, эйду бини, гэ, таду бини. Туй тами, гэ, Эндур далайни суэ удэвэсу би».

Най Хусэ Пиктэни исини дюэе модан

22Дахамдисалчии уӈкини: «Инисэл исидярал, хали суэ тэм эмукэ инивэ-дэ Най Хусэ Пиктэвэни ичэйчэйдуэри, ичэсису+. 23Сунчи ундерэл: „Гэ, Нёани эйду би!“ гучи ундерэл „Гэ, Нёани таду би!“ Суэ эди пулсиэсу, эди дахасу+. 24Эмуту гирмэн гирмэчини-мэт эм боа кирадиадиани потар тами, гой боа кирачиани килтолиами, туй одяра Най Хусэ Пиктэни дидэйни иниду. 25Тотами тэй дюлиэлэни Нёани маӈга эрумбэ багилайни, эй би дялан гурунди ачаканасими осигойни+. 26Хони Ной инисэлдуэни бичини, туй Най Хусэ Пиктэни инисэлдуэни осини: 27сиари, оми, асилай, эдилэй тэй иниэчэ, хали Ной даи аданчии охандоани. Тотапи маӈгади далаӈкини, хэмтунивэ бурбуэми. 28Туй-дэ Лот инисэлдуэни бичи-мэт: сиари, оми, гади, ходаси, тари, аӈгой. 29Туй-тами Лот Содомдиади ниэхэни иниду боа уедидиэни таваку, нутэку тугдэ тугдэлухэни, найва хэм ваха. 30Тайчи-мэт осидяра Най Хусэ Пиктэни агбиндини инидуэни.

31Тэй иниду уй-дэ гуичэду би осини, хайда дякани-тани дёгду, тэй чава дяпандами эди энэ; уй-дэ усинду би осини, туй-мэт хамаси эди кэчэриэ. 32Лот асивани дёӈгоктасу. 33Уй-дэ эргэмби хоричай осини, тэй нёамбани хуэдэй. Уй-дэ хуэдэй осини, тэй нёамбани хори. 34Сунчи ундэмби: тэй долбоду дюэр най эмун сэктэпунду аори бидерэл, эмунивэ дяпадярал, гойдимава дэрэдигуэндерэл. 35Дюэр эктэ гэсэ худирэй осини, эмунивэ дяпадярал, гойдимава дэрэдигуэндерэл. 36Дюэр най усинду би осини, эмунивэ дяпадярал, гойдимава дэрэдигуэндерэл». 37Чадо Нёанчиани уӈкичи: «Эден, хайду тэй осини?» Нёани-тани нёанчиачи уӈкини: «Хайду буйкин най бэени бини, таоси гусисэл поагойдярал».

18 паси

Тэде ана дёдямдива муруӈку гусэрэн

18^1Нёани нёанчиачи муруӈку гусэрэмбэ гусэрэхэни хони тул-тул Эндурду гэлэми, агдамби хали-да эм муэвэмбими биуриэм:+
2«Эм хотонду Эндурди ӈэлэси, найсалди иламосиаси дёдямди бичини. 3Тэй хотонду-тул эм наон эктэ бичин, нёани нёанчиани пулсихэни, гэлэми: „Мимбиэвэ байгоандиадиива кандё“. 4Нёани-тани гойдами чихалачини. Тотапи-да мэнэ долаи уӈкини: „Ми Эндурди ӈэлэси-дэ, найсалди иламосиаси-да, 5Туй тами тэй наон эктэ мимбиэвэ чиуриӈгини, нёамбани кандёдямби, нёани мимбиэвэ чиуриӈгими ходигоня“». 6Эден Иисус уӈкини: «Тэде ана дёдямди ундэйвэни долдиасу? 7Эндур Мэнэ сондёхамби, ини-долбо Нёанчиани сиӈгэси гурумбэ кандёаси-ну, эм пэниндэси-дэ кандёгой? 8Сунчи ундэмби: элэ-элэ нёандоачи кандёмба будерэ. Тотам-да Най Хусэ Пиктэни, дидэ, наду агдамба ичейну?»

Фарисейва, дихава таосаӈгой дёбомдива муруӈку гусэрэн

9Гой гурунди ирбаси, мэпи тэрэк бипуэм мурчи найсалчи туй би муруӈку гусэрэмбэ гусэрэхэни:+
10«Дюэр най Эндур дёкчиани Эндурди хисаӈгондамари ихэчи: эмундимэ фарисей, гойдима дихава таосаӈгой дёбомди.
11Фарисей, илисими, мэнэ долаи туй Эндурду уӈкини: „Эндур! Симбиэвэ баняламби, хай биэсимбиивэ теӈ гой найсал-мат – чосал, аргаӈко найсал, хоанди найсал, эй дихава таосаӈгой дёбомдини мат-да. 12Надалтаду дюэр ини мэнэ сиарии камалиамби, бахандолаи дёая пасива бурэмби“+. 13Дихава таосаӈгой дёбомди-тани, найдиадиа горола илисими, иладими насалби боа уечиэни эурими мутэми, туӈгэмби дуктэми хисаӈгохани: „Эндур! Ми оркин най биэмби! Намичамби, ми байтая ачогу!“ 14Сунчи ундэмби: эвуйдимэ мэнэ дёкчии тэй найдуй ебэлэ байта ана энухэн. Туй тами най таони мэпи гой гуру уелэни тобочи, пэгиэлэни осигой. Мэпи най пэгиэлэни мурчини, уелэни осигой»+.

Иисусэчи оӈакасалба олбиачичи

15Иисусэчи оӈакасалба-да тоӈгалагоани олбиачихачи. Дахамдисални-тани, чава ичэрэ, нёамбачи камаличачихачи. 16Иисус-тэни, нёамбачи хэрсирэ, уӈкини: «Пурилбэ Минчи дигуэчи чиндаосу, эди камалиасу, Эндур далани нёаӈгичи. 17Сунчи тэде ундэи: уй-дэ Эндур даламбани пиктэ-мэт агдасиаси осини, нёани таоси ирэси».

Иисусэ, баян най

18Дяӈгиасалдиа уй-ну Нёамбани мэдэсихэни: «Улэн Алосимди, ми хайва таори Эндурди гой балдиндо эм будэми балдигой?»+
19Иисус нёанчиани уӈкини: «Хайми си Мимбиэвэ улэм гэрбиэсиси? Эм Эндур-маня улэн. 20Гиансалба сариси-ну: „Эди хоанда“, „эди вара“, „эди чола“, „эди аргасими агдола“, „амимби, энимби гэбулу“». 21Нёани-тэни уӈкини: «Чава хэм этэхими наондёандиа туй балдихамби». 22Иисус, чава долдипи, нёанчиани уӈкини: «Синду гучи эмун дякава тайваси гэлэй: хайда хэм би дякаи ходасио, гиохатонсалду букту, боа уелэни бобой дякасалба бадячи. Тотапи, дидэ, Ми хамиалаива эну»+. 23Нёани-тани, чава долдипи, тэӈ баян бими, гасалохани.

24Иисус, гасайвани ичэпи, уӈкини: «Хони маӈга баяниду ими Эндур даламдичани! 25Тэмэнду хурмэ саӈгарчиани ими намчиала би, теӈ баяниду Эндур даламдичани иридуэни». 26Чава досодяхан гурун уӈкичи: «Тотами уйвэ хорами мутэй?» 27Нёани-тани уӈкини: «Най мутэсивэни, Эндур мутэй». 28Пётр-тани уӈкини: «Гэ, буэ хайва-да хэм наӈгалами, Си хамиаласи энэхэпу»+. 29Нёани нёанчиани уӈкини: «Сунчи тэде ундэмби: уйдэ дёгби, амимби, энимби, аӈнаи, эйкэнэи, асии, пиктэсэлби Эндур далайни тургундулэни наӈгалайни,+
30тэйни чоп эгдивэ эси бадяра, гучи дюлилэ осигилай эринду бурбури ана балдимба бадяра».

Иисус Мэнэ одай бурбумби гучи уюнэгуи илачиа модан мэдэрини

31Дёан дюэр дахамдисалби хаӈгиси хэрсирэ, нёанчиачи уӈкини: «Гэ, буэ Иерусалимчи торипу, Най Хусэ Пиктэвэни Эндурдиэ ундэй найсалдиани нирувухэн хэм осидяра: 32Чадо Нёамбани гой голо найсалчиани бугудерэл, нёанчи сиӈгэрэдерэл, Нёамбани оксачидярал, топичидярал, 33тотара нипсикачидярал, Нёамбани вадярал. Тотапи илачиа иниду Нёани уюнэгудерэл»+. 34Нёанчи-тани чала хайва-да отолиачичи. Эй хэсэсэл муруни нёандолачи дяякпин бичин, нёанчи умбухэмбэ эчиэ отолиачи+.

Иисус Иерихонду бали найва ичэлугуэндэйни

35Нёани Иерихомба исидоани, эм бали най ирэмэсими поктоду тэсихэни. 36Мэпи сиур эгди найсал энэйвэчи долдипи, мэдэсихэни: «Эй хай дяка?» 37Нёанчиани уӈкичи Иисус Назаретаӈкан сиуриниэм. 38Чадо нёани морапсиӈкини: «Давид Пиктэни, Иисус, мимбиэ гудиэсиру!»+
39Дюлилэ энэй гурунсэл нёамбани симчиэӈкичи, туй тами-да нёани чадой даиди морахани: «Давид Пиктэни, мимбиэвэ гудиэсиру!» 40Иисус, каодярара, нёамбани Мэнчии хэрсихэни. Тэй най Нёанчиани лаӈ дивучиэни, мэдэсихэни: 41«Хайва синду Миндиэде тагоя гэлэйси?» Нёани уӈкини: «Эден! Ми ичэлэгуйчэи». 42Иисус нёанчиани уӈкини: «Ичэлэгуру! Си агданси симбиэвэ хораваӈкини»+. 43Чадо-баки нёани ичэлэгухэни. Туй тара, Эндурбэ гэбулэми, Нёани хамиалани энэхэни. Гэрэн гурун, чава ичэпэри, Эндурбэ гэбултухэчи.

19 паси

Закхей мэнэ оркин тахамби дякасалдии кэчэригуйни

19^1Тотапи Иисус Иерихончи ирэ, тэй допани энэхэни. 2Чадо баян, дихава таосаӈгой дёбомдисал дяӈгиани, Закхейди гэрбуку най бичини. 3Нёани Иисусэвэ ичэйчэхэни, тотами нэктэ бими, эгди най хамиадиачани ичэми мутэчини. 4Дюлэси пагдиарала, Иисусэ амтакаку мо сиур энэгилэвэни ичэгуй, Закхей тэй мочи мокчахани. 5Иисус, тайчи исипи, нёамбани ичэрэ, уӈкини: «Закхей, тургэнди эугу, Ми эйнивэ дёкчиаси исиндами гэлэйни». 6Нёани будурими эугухэни, Иисусэвэ агданасими дёкчии ивэӈкини. 7Хэмту най, чава ичэпэри, дёдяримачихачи, хай Нёани оркин дякава тай найчи тэиӈгуи ихэмбэниэ+. 8Закхей-тэни илира Эден Иисусэчи уӈкини: «Эден! Хэм минду би хадён калтавани гиохатонсалду будемби, уйду-дэ хайва-да оксопчи дяпахан осини, дуин модандоа эгдиэн мочогоандямби»+. 9Иисус уӈкини: «Эйниэ эй дё хорамба барини, нёани-да Авраам пиктэни+. 10Туй тами хай Най Хусэ Пиктэни памаханива баогондами, хориндами дичини».

Дёан даолако мэӈгумбэни муруӈку гусэрэн

11Нёанчи чава досолайдоачи, Нёани гучи муруӈку гусэрэмбэ гусэрэхэни. Нёанчи, Нёани Иерусалимчи лаӈ бивэни, мурчихэчи, Эндур далайни эрин элэ исинаэм+. 12Гэ, гусэрэхэни: «Эм гэбуку хала найни, горо боачи энэпсиӈкини. Таядиа хани эдембэни бара мочогойчихани. 13Дёан лаодинсалбаи хэрсирэ, дёан даолако мэӈгумбэни буми уӈкини: „Чава ми дидюйчиэ такорамари эгдилэндусу“. 14Хотоӈкансал нёамбани чиурсимэри, нёани хамиалани найсалба гиактадихачи, ундэмэри: „Нёани бунду эделэйвэни чихаласипу“. 15Нёани, хани эдембэни бара, мочогопи, мэӈгумбэ бухэмби лаодинсалбаи мэнчии хэрсивэӈкини, уй хайва-да бахамбани сагои. 16Боӈгони дидэ, уӈкини: „Эден, си мэӈгуӈгуси дёан модан эгди мэӈгумбэ бухэни“. 17Нёанчиани уӈкини: „Ая, улэн лаодин! Туй тами си нучи дякаду тэдеӈку бичиндулэи, дёан хотомба далагой дяпаро“+. 18Дюэечиэ дидэ, уӈкини: „Эден! Си мэӈгуӈгуси тойӈга модан эгди мэӈгумбэ бухэни“. 19Эйдимэчи-дэ уӈкини: „Си тойӈга хотомба даларо“. 20Илиачиани дидэ, уӈкини: „Эден! Гэ, мэӈгуӈгувэси ми пуӈкуду хукурэ, этэхихэмби. 21Ми синди ӈэлэчихэмби, маӈга хатан най биси: эчиэ нэрэи дяпайси, хайва-да эчиэ тариаи, посиси“. 22Эден нёанчиани уӈкини: „Си хэсэдиэси симбиэвэ дёдядямби, чукин лаодин! Си ми маӈга хатан найива сахаси: нэрэчимби дякава дяпиива, хайва-да эм тариачимби, посиива. 23Хайми си ми мэӈгуӈгуивэ эчиэ урэндэси, ми дидюрэ, чала бэӈчиэмбэ багогоива?“ 24Дюлиэлэни илиси найсалчи уӈкини: „Нёандолани мэӈгумбэ дяпагосу, дёан даолако мэӈгуӈкуниду бугусу“. 25Нёанчиани уӈкичи: „Эден! Нёани элэ-дэ дёан даолако мэӈгуӈгуку!“ 26„Сунчи ундэмби: дякако найду гучи буптэдерэ, хай-да ананиду биэм мурчивэчидэ чигудерэ. 27Ми далайва осисихан байгоансалбива эуси гадёсу, ми ичэдиэдии варосу“»+.

Иисус Иерусалимчи ирини

28Чава ундэ, Иисус дюлэси энэхэни, Иерусалимчи томи. 29Виффагиячи, Вифаниячи, Олифкэ гэрбуку хурэнчи лаӈ исидой, дюэр дахамдисалби гиактадихани, 30ундэ: «Буэ поктопо дюлиэлэни би ихончи ирэ, уй-дэ эчиэ нямня наондёан эйхэвэ уичэку бадясу, уэчэвэни молтолира, нёамбани гадёсу. 31Сумбиэвэ уй-дэ мэдэси осини: „Хайгой молтолису?“, нёанчиани туй уӈгусу: „Нёамбани Эден гэлэйни“». 32Гиактадихан дахамдисал энэхэчи, уӈкиндулэни баогохачи. 33Наондёан эйхэвэ молтолидоачи, тэй эденсэлни нёанчиачи уӈкичи: «Хайгой эйхэкэмбэ молтолису?» 34Нёанчи уӈкичи: «Нёамбани Эден гэлэйни». 35Эйхэкэмбэ гадёра, оявани тэтуэсэлдиэри дасира, Иисусэвэ нёанчиани тэвэӈкичи. 36Иисус нямнями энэйни поктовани найсал тэтуэсэлдиэри сэкчиэчихэчи.

37Нёани Олифка хурэн сапсивани исиочиани, хэмту дахамдисални агданасимари даи дилганди Эндурбэ банялами дэрухэчи, эрдэӈгэ дякасалба арбимбоаӈкивани ичэхэмбэри тургундулэни, 38ундэми:

«Эден гэрбудиэни дидэй Хани
гэбуку бигини!

Боа уелэни номохонди бигини,
тэй уйлэ Эндурду гэбу бигини!»

39Най алдандиадиани поактани фарисейсал Нёанчиани уӈкичи: «Алосимди! Дахамдисалби туй ундэйвэчи паполару!» 40Нёани нёанчиачи уӈкини: «Сунчи ундэмби: нёанчи хэмэ одай осини, дёлосал моралой».

Иисус Иерусалимчи соӈгойни

41Хотончи лаӈ исидой, нёанчиани ичэдими, соӈголахани, 42ундэми: «Си эй инидуи самчаси, хайва-да номохонди бигуэси гэлэуривэни! Тотами-да тэй си насалдиадиаси дяякпини. 43Бипэриэ синчи инисэл исидярал, хали байгоансалси, мэгдинсэлбэ хулурэ, симбиэвэ кэндэлирэ, хаяди-да хэм симбиэвэ киап хордиӈгодярал. 44Симбиэвэ хэпучимэри айкиндярал, си хотоӈкансалбаси вадярал, доласи эм дёло-дёло оялани-даэм сологоами тадярал. Тэй осиадяра синчи Эндур пулсихэни эримбэни эчиэ сагоаси тургундулэни»+.

Иисус Эндур дёгдиани ходаси найсалба пуӈнэгуйни

45Эндур дёкчиани ирэ, ходаси найва пуӈнэлухэни, 46нёанчиачи ундэми: «Эндур Бичхеду нирувухэн:

„Ми дёгби Эндурди хисаӈгори дё одяра“.

Суэ-тэни чава айкисо най боадяни осиваӈкису!»

47Ини таондоани Эндур дёгдоани алосиктахани. Эндур дёӈни боӈго дёбомдисал, даӈсава сари найсал, даи дяӈгиансал Нёамбани вайчами мурчилухэчи. 48Нёамбани хони-да таорива мохохачи, гэрэн гурун Нёамбани тул-тул досодими кэндэли бивэни.

20 паси

Иисусэвэ мэдэсичи, хаядя Нёани кусумбэ бахани

20^1Эм иниэ Нёани Эндур дёгдоани найва алосиктайдоани, улэн мэдэвэ гусэрэми, Эндур дёӈни боӈго дёбомдисални, даӈсава сари найсал, даимдисал Нёанчиани дичичи. 2Нёанчиани уӈкичи: «Бунчи унду, хамача кусундиэни Си чава тайси, уй Синду эй кусумбэ бухэни?» 3Нёани нёанчиачи уӈкини: «Ми-дэ сумбиэвэ эм дяка удэвэни мэдэсидемби, Минчи ундусу: 4Эндурдиэдиэни-ну, найсалдиади-ну Иоанн муэди оркимба ачиори колимба тахани?»+
5Нёанчи мэнэ долари дёдямачихачи: «Эндурдиэдиэниэм ундэйпу осини, ундерэ: „Хайми суэ нёамбани эчиэ агдасо?“+
6Найсалдиадиам ундэйпу осини, чадо хэмту най бумбиэвэ дёлоди тойӈкандяра. Нёанчи тэдючимэри мурчичи, хай Иоанн тэде би Эндурдиэ ундэй най».+
7Тотапи нёанчи уӈкичи: «Хаядиа-да тайвани сарасипу». 8Иисус нёанчиачи уӈкини: «Ми-дэ сунчи ундэсимби, хамача кусундини чава таи».

Такорай оркин гурумбэ муруӈку гусэрэн. Дё тэхэдуэни боӈго дёло

9Нёани найсалчи тамача муруӈку гусэрэмбэ гусэрэлухэни: «Эм най муксултэвэ тарира, дёбой гурунду такорагойчи бугурэ, гойдами энухэни. 10Эрин исихандоани тэй такорай гурунчи нёани муксултэ поавани бугуэчи лаодимби гиактадихани, нёанчи-тани, нёамбани тойӈканда, хай-да ана мочогоаӈкичи. 11Гучи гой лаодимби гиактадихани. Нёанчи-тани нёамбани-да тойӈканда, сиӈгэрэлэ, туй-дэ хай-да ана мочогоаӈкичи. 12Гучи илиачианива гиактадихани. Нёанчи-тани пуентурэ тэйвэ-дэ пуӈнэгухэчи+. 13Чадо муксултэ урэйни боа эдени уӈкини: „Хони таори? Улэси хусэ пиктэи гиактадиамби. Нёамбани ичэпэри, сайна, иладидярал“. 14Такорай гурунсэл-тэни, нёамбани ичэрэ, мэнэ долари дёдямари ундэйчи: „Тэй эдемпу хусэ пиктэни, нёамбани вандагоари, амини дякасални буэӈги осигодяра“. 15Нёамбани муксултэ урэйни боадиади гадёра, вахачи. Муксултэ урэйни боа эдени нёандиачи хайва тадяра? 16Дидэ, тэй такорай гурунсэлбэ вадяра, муксултэ урэйни боава гой гурунду будерэ». Чава досодяй гурунсэл уӈкичи: «Аба, туй эди осиоанда!» 17Нёани нёанчачи ичэгурэ, уӈкини: «Тотара хайва бунду ундэйни эй Эндур Бичхэ:

„Дёгба аӈгой гурунсэлди ачасими наӈгалоха дёло
тэй дё тэхэдуэни боӈго дёло очини?“

18Най таони тэй дёлочи тупэри мэпи вадёли, уй оячиани тэй дёло тури, нёамбани чипили».

Кесариду туриури албан

19Эндур дёӈни боӈго дёбомдисални, даӈсава сари найсал Нёани тэй муруӈку гусэрэмбэ нёанчи удэвэни гусэрэхэмбэни отолихачи. Нёанчи тэй моданду Нёамбани вайчахачи, тотами-да найди эксэчихэчи.

20Иисусэвэ ай ичэдемэри, досодямари дэрухэчи. Аргаӈку найсалба, тэӈ тоӈдо гурун би-мэт, дивэӈкичи. Нёамбани хавой-да хэсэ тургундулэни дяпагоари, тотара гиамба дяпачи даламдиду бугуэри+. 21Тэй аргаӈку гурун Нёанчиани мэдэсихэчи: «Алосимди! Си най дурумбэни бодоами ундэйси, тачиочиси, тотами туй бидэ тэрэк Эндур поктолани алосиси, буэ чава сарипу. 22Буэ кесариду албамба бувури-ну, аба-ну?» 23Нёани-тани нёанчи аргаӈкоди мэдэсивэчи отолира, нёанчиачи уӈкини: «Хайгой суэ Мимбиэвэ пэргэлису+? 24Суэ Мимбиэвэ эм динарийва ичэвэндусу. Тэйду уй дуруни, ниручэни?» Нёанчи уӈкичи: «Кесариӈги». 25Нёани нёанчиачи уӈкини: «Кесариду кесариӈгивэ, Эндурду Эндурдиӈгивэ бугусу». 26Нёанчи гэрэн гурун дюлиэлэни Нёамбани ундэй хэсэлэни дяпамари мохохачи. Нёани уӈкиндиэни эрдэӈгэсими колом осигохачи.

Саддукейсал най уюнэгуйвэни мэдэсичи

27Чадо най уюнэгуйвэни ачаканаси хадоа саддукейсэл дидэ, Нёамбани мэдэсихэчи: 28«Алосимди! Моисей Гианду бунду нирухэни, асику пиктэ ана аӈни будэй осини, нэудимэ нёани асивани дяпагойвани гэлэй, халаи сирагой. 29Надан агана бичичи. Боӈгодима асигой дяпара, пиктэ ана буйкини. 30Тэй асивани дюэедимэ дяпагохани, тэй-дэ пиктэ ана буйкини. 31Илиачиани, тэй эктэвэ дяпагора, буйкини. Надан агана, хами хамиалани сирагомари, хэм пиктэ ана буйкичи. 32Хэмтуни хамиалани асичи буйкини. 33Туй тами уюнэугури эринду тэй аганадя нёани хавойдима асини оси? Нёани надани асини бичин».

34Иисус нёанчиачи уӈкини: «Эйду эси би эринду балди гурун асигоари, эдигуэри барил. 35Найсал уюнэгурэ, гой эринду балдигои дай гэбумбэ баханисал асиладася, эдилэдэсе. 36Тэй оячиани нёанчи будэми мутэсил: нёанчи тэӈ Эндур Мэдэӈкусэл-мэт осидярал. Нёанчи Эндур пурилни, тотами хай нёанчи буйкиндиэдиэ уюнэгухэчи. 37Буйкин найсал уюнэгуйвэчи Моисей Гианду нирухэни: нёани дегдэй поӈго диакпадоани уӈкини, хай Эден Эндур Авраамани, Исаакани, Иаковани Эндурни. 38Эндур буйкин найсал Эндурни биэси, Нёани уюн найсал Эндурни, тотами хай Нёандоани хэмту най уюн». 39Чадо хадоа даӈсава сари найсал уӈкичи: «Алосимди! Си улэн уӈкиси». 40Нёанчиани хайва-да гучи мэдэсимэри мутэчичи. Нёани-тани нёанчиачи уӈкини:

Христос Уй Пиктэни?

41«Хони тами ундэйчи, Христос Давид пиктэниэм?+
42Давид Эндур банялай дяринсалби даӈсадоани ундэйни:

„Эндур Эден ми Эденчиивэ уӈкини:

Ми аӈгиа калтадоива тэсиу,

43Байгоансалбаси бэгдичиэси нэричиедэ“.

44Гэ, Давид Нёамбани Эдембиэм гэрбиэсихэни. Хони Христос Давид пиктэни осини?»

Даӈсава сари найсалди эксэчими биуривэ кэкчэн

45Хэмту най досодяйдоачи, Нёани дахамдисалчии уӈкини: 46«Даӈсава сари найсалди эксэчими биусу! Нёанчи улэсичи ӈоними тэтуэку пулсиуривэ, найсал поансалдоачи нёандиачи такоми бачивачи. Нёанчи улэсичи ачамбочари дёсалду боӈго бэунду тэсиуривэ гучи баян саолинсалду чу улэн бэунду тэсиуривэ+. 47Наон экэсэл дёсалбачи мэӈгилэйчи, най ичэгуэни гойдамари Эндурди хисаӈгойчи. Нёанчи чу даи маӈга кэсумбэ бадярал».

21 паси

Синэди наон лептани

21^1Ичэк тапи, Иисус ичэхэни баян гурун суглэнсэлбэри дихава Эндур дё тулиедуэни би уекэнчи нэривэчи. 2Таоси гучи дюэр лептава синэди наон эктэ нэхэмбэни ичэхэни. 3Уӈкини: «Сунчи тэрэк ундэмби: тэй синэди наон эктэ хэмту найсалдуй чу эгдивэ нэхэни. 4Хэмту найсал Эндурду суглэмбэ мэнэ пулэдиэдиэри нэхэчи, нёани-тани мэнэ синэдиндии мэӈгии балдигой дихаи хэм нэхэни».

Иисус хамача дюлиэлэ осидяра гусэрэйни

Эндур дёӈни хэпуэни, яло дуэни

5Поани гурун Эндур дёӈни бобой дёлоди илгалаохам хисаӈгойдоачи Нёани уӈкини: 6«Туй оси инисэл исидярал, суэ эйду ичэйсу гой-гой дякасалдола эм дёло-да дэрэдигуэдэсиэ, хай-да хэм хэпулиптэдерэ»+.

7Нёанчиани мэдэсихэчи: «Алосимди! Хали эй осини? Хай саиӈпа тэйвэ савандайни?» 8Нёани уӈкини: «Мэпэри эди аргалавандасу. Эгди най Ми гэрбудиивэ дидерэл, ундэми: „Ми Христос тамби, эрин дичин“. Тэй гурумбэ эди дахасу. 9Чаохарива, иӈгуриуривэ долдипари, маӈгади эди ӈэлэчиэсу. Дюлиэлэ эй дякасал осидяра, тотам-да тэй дуэ биэси».

10Чадо нёанчиачи уӈкини: «Гой-гой голо, гой-гой ханисал диа диачии чаохади энэдерэл. 11Боа боадоани маӈга на туйӈкудерэ, хади осидяра, эгди най диа диасилдии энувэ бами будерэл. Маӈга ӈэлэпси дякасал осидярал, боа уедиэни даи саиӈпасалба ичиэундерэл. 12Тэй дяка дюлиэлэни сумбиэвэ дяпадярал, пуӈнэдерэл. Сумбиэвэ ачамбочари дёсалчи гадёдярал, лаосалчи наӈгаладярал. Ми гэрбуи тургундулэни сумбиэвэ эденсэлчи, даламдисалчи олбиндярал. 13Тэй эринду суэ Мимбиэвэ гусэрэми мутэдесу. 14Миавандоари нэрусу, хай эчиэлидуэни эм мурчиэми хайва-да нёанчиачи умбуривэ. 15Ми сунду хэсэвэ, соӈта мурумбэ бурэмби, хэмту байгоансалсу сумбиэвэ ачапчи хайва-да ундэми мутэсидиэчиэ. 16Аминасу, энинэсу, аилсу, ахондосу, андарсу сумбиэвэ байгоансалдоасу будерэл, поактанива сундиэдиэ вадярал. 17Хэмту найсал Ми гэрбуи тургундулэни сумбиэвэ чиурсидерэл. 18Тотами-да эм нуктэ-дэ дилиласу турэси. 19Аличами, суэ эргэмбэри хоридясу.

Иерусалим хэпуэни

20Суэ, Иерусалим чаохасалди кэндэли очимбани ичэпэри, чадо саросу, хай тэй хотон сусу боа осини эрин дидяӈкини. 21Чадо Иудеяду би гурунсэл хурэнчисэлчи тутугичи, хотонду би гурунсэл хотондиади чочагичи, хотомба лаӈ би гурунсэл хотончи эм ирэми тагичи. 22Тэй таодан инисэл исихани, туйдэ Эндур Бичхеду нирувухэн хэм осигойни. 23Тэй инисэлду тэӈ даи кама бэеду би, кумби кучивэнди экэсэсэлду. Наду миамбори эрин осидяра, хэм гурун кэсумбэ бадяра. 24Поактани лохонди тудерэл, поактанива гой-гой голосалчи олбиндярал. Иерусалимба Эндурбэ сараси найсал такточидярал, эринчи ходидала.

Христос дюэе модан исигодяра

25Сиунду, биаду, хосиктасалду саиӈпасал арбиндадяра. Тэй наду-тани найсал дэӈсил-дэӈсил ӈэлэсими бидерэ намо дайчавани, пуксиндэйвэни. 26Найсал боа яловани энэй валиахава ӈэлэми халачимари экэчинэдерэл, боа кусунсэлни дэӈгэридерэ. 27Чадо кусуӈкуди, даи гэбукуди Най Хусэ Пиктэни тэвэксэ оялани дидивэни ичэдерэл. 28Тэй осилойдоани кас илигосу, диливари эуригусу, сумбиэвэ хэӈгэли эрин дидяндини».

Амтакаку мова муруӈку гусэрэн

29Гучи нёанчиачи муруӈку гусэрэмбэ гусэрэхэни: «Амтакаку мочи, хэмту гой мосалчи ичэусу. 30Хабдатасал агбиндивани ичэпэри, мэнэ сарису, элэ дёа дидянди. 31Туй-мэт би, Ми уӈкимби осивани ичэпэри, суэ саросу, хай Эндур далайни дидя. 32Сунчи тэде ундэмби: эй дялан бидуэни-тул, эй хэм одяра+. 33Боа, на абани-да, Ми хэсэи абанаси.

Тул-тул чэк биусу

34Мэпэри ичэдеусу: миавамбари дирга сиаптаӈгиди, аракиди эди хэтэвэндэсу, балдиори байтади мэпэри эди дяпавандасу. Хагой тэй ини сунчи олокян дидэсигуэни. 35Нёани, эмуту ярако-мат, на оялани балди гурумбэ баогодяра. 36Гэ, тул-тул чэк биусу, Эндурду гэлэусу кусуӈгуи дюлилэ осигилай камава хадаӈгои, Най Хусэ Пиктэни дюлиэлэни илигои»+.

37Ини Иисус Эндур дёгдоани алосиктахани, долбо-тани хотондиа ниэрэ Олифка хурэндуэни аоӈгахани. 38Гэрэн гурун чими эрдэ Эндур дёкчиани пулсихэчи, Нёамбани досодяндамари.

22 паси

Иисусэвэ Нёани байгоансал ӈалачани бугуйчи

Иудеяӈкансал Иисусэвэ хони ваори мурчичи

22^1Няяко ана эпэнсэл аняни, гой гэрбуни Пасха, дидяӈкини. 2Эндур дёӈни боӈго дёбомдисал, даӈсава сари найсал, найди ӈэлэмэри Иисусэвэ вайчами мохора мурчихэчи хайва таориэм.

3Сатана-тани Иуда Искариот дочиани ихэни, эмуничи дёан дюэрдулэ. 4Нёани Эндур дёӈни боӈго дёбомдисалчиани, чадо би этумдисэл диаӈгиансалчиани энэрэ, уӈкини, хони Нёамбани нёанчи дяпагоачи бугуй. 5Нёанчи агданасими, дихава нёандоани бувуривэ чихалахачи. 6Нёани хэсэи бухэни, намчан найсал ана эримбэ бапи, Нёамбани нёандоачи бугуй.

Пасхачи баргичичи

7Няяко ана эпэнсэл инини исихани, чадо Пасха хоникамбани ваори осини. 8Иисус Пётрава, Иоаннава гиактадихани, ундэ: «Пасха сиаптаӈгивани баргиндосу». 9Нёанчи Нёанчиани уӈкичи: «Хайду бумбиэвэ баргивандиси?» 10Нёани нёанчиачи уӈкини: «Гэ, хотончи иридуэри, суэ пэӈсэкудуэни муэку найва ичэдиэсу. Нёани энэйни дёкчи хамиалани энусу. 11Дё эденчиэни ундусу: „Алосимди синчи мэдэсини, хавой гиалакоду Нёани дахамдисалдии Пасха сиаптаӈгивани сиадяра?“ 12Нёани сунчи даи баргиохан гиалакова ичэвэндерэ, чадо Пасха сиаптаӈгивани баргиндосу». 13Нёанчи, энэрэ, Нёани уӈкини-мэт тэрэк бахачи, Пасха сиаптаӈгивани баргихачи.

Иисус хаморой модан Мэнэ дахамдисалдии сиксэ сиарини

14Тэй эрин исидоани Нёани сиагои тэхэни, дёан дюэр апостолсал Нёандиани гэсэ тэхэчи. 15Нёани нёанчиачи уӈкини: «Маӈгамба бари дюлиэлэни Ми сунди эй Пасха сиаптаӈгивани сиаорива тэӈ мурчихэмби. 16Тотами-хай сунчи ундэмби, Пасха сиаптаӈгивани сиарасимби таваӈкичиэ Эндур даландоани Пасха осиасичиане». 17Муксултэ араки комбовани дяпара, банялара, уӈкини: «Эйвэ дяпаосу, мэнэ долари оболаосу. 18Сунчи ундэмби, Эндур далани исидала, муксултэ амтакадиани хайва-да омиасимби».

19Эпэмбэ дяпара, банялара, бокталихани, нёандоачи буми, уӈкини: «Эй Ми бэеи, суэ орондалосу бугуи. Мимбиэвэ дёӈгойдоари туй-мэт таосу». 20Сиаха хамиалани туй-мэт гучи комбова буми, уӈкини: «Эй комбо – сикун пуегдун Ми сэксэдуивэ, суэ орондалосу хулсиптэй. 21Гэ, Мимбиэвэ байгоандоива бури най ӈалани Ми дякпадои дэрэду гэсэ би. 22Тотами да Най Хусэ Пиктэни Мэнэ голаи энэй. Нёамбани-тани байгоандоани бури най-тани байтава бари». 23Нёанчи диа диачиари мэдэсилухэчи, нёандолачи уй бини чава тайни.

24•Гучи нёанчи мэнэ долари-да мариамачихачи, нёандолачи уйвэ уйдуи даиди бодори. 25Нёани-тани нёанчиачи уӈкини: «Эденсэл най гурунди далайчи. Ная акпали гурумбэ найсал най аминадиани гэрбиэсичи. 26Сунду-тэни туй эди осиаси бигини: уй сундулэ даидима тэӈ нучини-мэт, даламди-тани тэӈ дэӈсимдини-мэт осигини. 27Уй уйдуй даи: дэрэду тэси най-ну, дэӈсимдини-ну? Дэрэду тэси най биэси? Ми-тэни суэ алдандоасу эмуту дэӈсимди.

28Суэ Минди Ми маӈгава бари эринду гэсэ бичису. 29Ми сунчи Эндур даламбани пуегдундимби, тэӈ эмуту Амимби Минду пуегдуӈкини-мэт+. 30Суэ сиадясу, омидясу Ми дэрэдуе Ми даладои. Дёан дюэр Израиль халасалбани дёдяӈгоари эден бэундуэни тэгудерсу».

Иисус ундэйни Пётр Нёамбани абалтойвани

31Эден Иисус-тэни уӈкини: «Симон! Симон! Гэ, сатана гэлэхэни сумбиэвэ падилаӈгои тэӈ усэкэмбэ сондёйчи-мат. 32Тотам-да Ми симбиэвэ Амимбии намбичихамби, си агданси ходиаси осигоани. Си-дэ Минчи мочогойпи, аӈнаива масилто». 33Пётр Нёанчиани уӈкини: «Эден! Ми лаочи, бурбунчи Синди энэгуй чэк биэмби». 34Иисус-тэни уӈкини: «Синчи, Пётр, ундэмби, эйниэ хусэ чико морапсиндадася, си илан модан Мимбиэвэ сарасимбием абалтойдячи».

35Нёанчиачи уӈкини: «Ми сумбиэвэ партама-да ана, сомалан-да ана, ота-да ана гиактадидоива, суэ хайди-да хадиачихасу?» Нёанчи уӈкичи: «Хайди-да эчиэ хадиачиапу»+. 36Чадо Нёани нёанчиачи уӈкини: «Эси-тэни уй партамако, чава дяпу, туй-дэ сомаламба, уй хай-да анани, тэтуэ ходасиу, лохомба гадо! 37Тотами-да сунчи ундэмби, эй Миндулэ Эндур Бичхеду ниручухэн тэде осигодяра: „Оркин найсалчиани бодохачи“. Эси Ми удэивэ нирухэн дяка осидяра». 38Нёанчи уӈкичи: «Эден, гэ, эйду дюэр лохон би». Нёани нёанчиачи уӈкини: «Элэ, иси».

Иисус Олифка хурэндуэни

39Ниэрэ, Нёани колилаи Олифка хурэнчи энэхэни. Нёамбани дахамдисални дахахачи. 40Бэунчии дидюрэ, нёанчиачи уӈкини: «Пэргэвэмбэ сигуи Эндурбэ гэлэусу». 41Мэнэ нёандиадиачи дёлова наӈгалаори алданча энэрэ, михоранда Эндурди хисаӈголохани: 42«Амимби! Си эй Минду оси камава Мимбиэвэ сиур хуэлинду! Тотами-да Миӈгидиэ одаси, Сиӈгидиэ осигини!» 43Нёанчиани боа уедиэни Эндур Мэдэӈку эухэни, Нёамбани масилтохани. 44Доидои Мэнди вачамачими, моча мучухунди Эндурди хисаӈгохани. Нёани ниэсэӈгини теӈ начи сабдин сэксэ сабдасални-мат бичи. 45Эндурди хисаӈгора, илигора, Нёани, дахамдисалчии дидэ, нёанчи оркила бими оӈаксахамбачи баогохани. 46Нёани нёанчиачи уӈкини: «Хайми суэ аорису? Илигосу, пэргэвэмбэ сигуи Эндурбэ гэлэусу!»

Иисусэвэ дяпахачи

47Нёани чава ундэйдуэни, эгди найсал дичичи. Нёанчи дюлилэни дёан дюэрдулэ эмуни, Иудади гэрбукуни, энэхэни. Нёани Иисусэвэ бачиндами одёнахани. Туй тами нёамбачи умбухэмбэ саваӈкини: «Уйвэ ми бачами одёхамби, Нёани тэем». 48Иисус нёанчиани уӈкини: «Иуда! Одёми Най Хусэ Пиктэвэни байгоансалдоани бугуйси?» 49Иисусэди би найсал, хай осигилайвани ичэмэри, Нёанчиани уӈкичи: «Эден! Лохонди пачиладяпори биэси?»+
50Нёандолачи эмуни, Эндур дёӈни боӈго дёбомди лаодимбани пачилахани, нёани аӈгиа сиамбани мокто чапчилахани. 51Чадо Иисус уӈкини: «Ходиосу, элэ!» Туй тара сиамбани тоӈгалахани, нёамбани аянагоаӈкини. 52Нёамбани ачапчи поаӈкини Эндур дёӈни боӈго дёбомдисалчиачи, Эндур дёӈни этумдисэл диаӈгиансалчи, даимдисалчи Иисус уӈкини: «Эмуту оркин найчи-мат лохонсалку, мосалку суэ дичису, Мимбиэвэ дяпагоари! 53Ини таондоани Ми сунди Эндур дёгдоани бичимби, суэ Минчи ӈалавари эурэчису. Эси-тэни суэ эринсу, гучи пакчи кусун эрини»+.

Пётр Иисусэвэ абалтойни

54Нёамбани дяпара, Эндур дёӈни боӈго дёбомди дёкчиани элгэхэчи. Пётр-тани горола дахахани. 55Нёанчи, туле токондоани тавава таванда, тэхэндуэчэ, Пётр-да нёандиачи гэсэ тэхэни. 56Нёани тава дякпадоани тэсивэни ичэрэ эм кэкэ нёанчиани миас ичэгупи, уӈкини: «Нёани-да Нёандиани бичини». 57Нёани-тани Нёамбани абалтоми уӈкини: «Эктэ, ми Нёамбани сарасимби». 58Гойдасилаи гойдима най, нёамбани ичэпи, уӈкини: «Си-дэ нёандолачи». Пётр-тани нёанчиани уӈкини: «Аба, туй биэси». 59Эм эрин пулэмиэ гучи уй-ну мучхунди дёдяхани: «Тэде, нёани Нёандиани бичини. Нёани-да галилеяӈкан». 60Пётр тэй найчи-да уӈкини: «Сарасимби, хайва си ундэйси». Чадо-баки, ундэйни долани-тул, хусэ чико морапсиӈкини. 61Чадо Эден Иисус кэчэрирэ, Пётарчи ичэк тахани. Пётр-тани Эден Иисус нёанчиани хэсэвэ уӈкимбэни дёӈгохани: «Хусэ чико эчиэ морапсинда-дася, Мимбиэвэ илан модан ачаканасидячи»+. 62Пётр, таядиа энурэ, маӈга соӈголохани.

63Иисусэвэ этухэн найсал Нёамбани сиӈгэрэхэчи, тойкаӈкичи. 64Нёани насалбани дасира, дэрэгбэни пайӈадачими, Нёанчиани мэдэсихэчи: «Унду, уй Симбиэвэ пачилахани?» 65Эгди оксантой хэсэсэлбэ Нёанчиани уӈкичи.

66Инихэндуэни, дяӈгиандисал, Эндур дёӈни боӈго дёбомдисал, даӈсава сари найсал поаӈгохачи, Нёамбани синедриончи ивухэчи. 67Уӈкичи: «Си Христос тайси? Бунчи унду». Нёани нёанчиачи уӈкини: «Сунчи ундэй осини, суэ агдасису. 68Сунчи-тэни мэдэсии осини, Минчи таодагоасису, Мимбиэвэ чиндагоасису. 69Эвэӈки Най Хусэ Пиктэни хэм мутэй Эндур аӈгиа калтачиани тэдерэ». 70Най хэмтуӈги уӈкичи: «Эйди ундэйси, хай Си Эндур Хусэ Пиктэни?» Нёани нёанчиачи уӈгухэни: «Суэ ундэйсу, Ми биэм Нёани!» 71Нёанчи-тани уӈкичи: «Гучи хамача агдомбани бунду гэлэй? Тэйвэ буэ Мэнэ аӈмалани ниэривэни долдихапу».

23 паси

Иисус Пилат дюлиэлэни

Пилат Иисусэвэ мэдэсини

23^1Чадо поагоха гэрэн гурун хэмтуни илигора, Нёамбани Пилатачи элгэхэчи+. 2Нёамбани оркилтолахачи, ундэмэри: «Буэ ичэхэпу, хай Нёани най годяни анайни, кесариду албамба бугуривэ камалини, Мэпи эден Христосади гэрбиэсини»+. 3Пилат Нёамбани мэдэсихэни: «Си иудеяӈкасал Эдени?» Нёани Пилатачи уӈкини: «Тэйвэ си ундэйси». 4Пилат Эндур дёӈни боӈго дёбомдисалчи, найсалчи уӈкини: «Эй Най хамачади-да байтаковани Ми ичэсимби». 5Нёанчи мучхунди хисаӈгохачи: «Нёани хэм Иудеяду Галилеядиади эй бэунчи ек найсалба алосиктами оргочини».

Пилат Иисусэвэ Иродачи энуэндэйни

6Пилат чава долдипи, мэдэсихэни: «Нёани Галилеяӈкан, хай?» 7Пилат Нёани Ирод Антипа далайни боадиани бивэни сара, тэй инивэни Иерусалимду-дэ бичин Иродачи Нёамбани энуэӈкини+. 8Ирод-тани, Иисусэвэ ичэпи, маӈга агдахани. Нёамбани эгдивэ балана долдими ичэйчэхэни, Нёани хамача-да эрдэӈгэ дякава тайвани ичэйчэми агдачахани+. 9Ирод Нёамбани эгдивэ мэдэсихэни, Нёани-тани хайва-да эчиэ таодаӈкини. 10Эндур дёӈни боӈго дёбомдисални-тани, даӈсава сари найсал-да илисимари Нёамбани маӈга оркилтохачи. 11Ирод-тани чаоха найсалдии Нёамбани одолира, инэктэрэ, бобой тэтуэвэ тэтуэвэндэ, Пилатачи хамаси мочогоаӈкини. 12Тэй иниду балана диа диадии байгоачиачиаханда Пилатади, Иродади мэнэ долари андалахачи.

Пилат Иисусэвэ чиндагойчини

13Пилат-тани Эндур дёӈни боӈго дёбомдисалбани, дяӈгиансалба, найсалба хэрсирэ, 14нёанчиачи уӈкини: «Суэ минчи эй Найва олбиӈкису, ундэмэри, хай Нёани найсалба гоандиани анайниэм. Гэ, ми суэ бидуэсу мэнэ бэеди ярсихамби, эй Най суэ оркилтойсу дякала байтаковани эчиэ бараи. 15Ирод-да эмуту, ми нёанчиани эй Найва пулсивэӈкимби. Хамача-да байта тургундулэни Нёамбани вагоари эчиэ барачи. 16Туй тами Нёамбани кэсучирэ, чиндагодямби». 17Пилатадо-тани аня далиндоани лаоду тэси гурундулэ эм найва чиндагори ая бичини.

Пилат Вараввава чиндагойни, Иисусэвэ тукпэндуэндэйни

18Хэмту найсал-тани моралохачи: «Нёани бугини! Бунду-тэни Вараввава чиндаго». 19Вараввава найва хотондо оргочивани, найва вахани тургундулэни лаочи тэвэӈкичи. 20Пилат Иисусэвэ чиндагойчами, гучи даиди найсалчи дилгаӈкини. 21Нёанчи-тани морахачи: «Нёамбани тукпэндуэнду, тукпэндуэнду!» 22Пилат илачиа модан нёанчиачи уӈкини: «Хамача оркимба Нёани тахани? Ми хай-да байта тургундулэни Нёамбани вагои барачимби. Туй тами кэсучирэ, Нёамбани чиндагодямби». 23Нёанчи-тани гойдамари Нёамбани тукпэӈгуэри даи дилганди морахачи. Нёанчи гучи Эндур дёӈни боӈго дёбомдисални морамари хэтэхэчи. 24Пилат мурупсиӈкини, нёанчи гэлэйдулэчи мэнэ осигини. 25Нёани чиндагохани оргочихамби, найва вахамби оркиндолани лаоду тэси найва, Иисусэвэ-тэни нёанчи мурундулэчи бугухэни.

Иисусэвэ торачи тукпэндэйчи, хумуйчи

Иисусэвэ тукпэӈгуи олбиндайчи

26Нёанчи Нёамбани олбиндайдоачи, усиндиэди мочогой Симон Киринаӈкамба дяпахачи, туй тара муйрэдуэни кэсучиури торава пиналагоанда, Иисус хамиалани энуэӈкичи. 27Нёани хамиалани тиас найсал энэхэчи, экэсэл-дэ Нёамбани кайрамари маӈгади соӈгохачи. 28Иисус-тэни, нёанчиачи кэчэригурэ, уӈкини: «Иерусалим эктэсэлни! Ми удэивэ эди соӈгоасо, мэпэри-дэ, мэнэ пурилбэри-дэ соӈгосо. 29Дидянди инисэлду туй найсал ундэдерэл: „Хорами мутэси экэсэл, пиктэвэ эчиэ бара хэмдэсэл, эчиэ сиаванда кунсэл кэсику“+.

30Чадо хурэнсэлчи ундерэл:

„Бунчи турусу!“

Гучи мэгдинсалчи:

„Бумбиэвэ сириосу!“

31Нёӈгя моди туй тайчи осини, холгокта моди хони оси?»

Иисусэвэ тукпэндэйчи

32Нёандиани гэсэ дюэр оркин байтаку найсалба ваами кэсучигуи олбиӈкичи. 33Дили гирмаксани гэрбуку бэунчи дидэйпи, Нёамбани торачи тукпэӈкичи, оркин байтаку гурумбэ-тэни торачисалчиачи Нёандиани аӈгиадя, деуӈгиэде тукпэӈкичи. 34Иисус-тэни уӈкини: «Ама! Оркимба нёандиачи ачио, нёанчи хайва-да тайвари сарасичи». Тэтуэвэни мэнэ долаи алчокачими оболахачи. 35Гэрэни илисимари ичэдехэчи. Дяӈгиасал-тани инемусимэри хисаӈгохачи: «Нёани найсалба хоричихани. Христос, Эндур сондёмдини осини, эси Мэнэ Мэпи хоригини»+. 36Чаоха гурун-дэ Нёамбани одоликачими лаӈ дидэ, чувэ бухэчи. 37Гучи уӈкичи: «Си Иудеяӈкансал Хани осини, Мэнэ Мэпи хориру». 38Нёани уелэни ниручэ бичини грекасал, гучи римаӈкансал, гучи еврейсал хэсэсэлдиэчи: «Эй Иудеяӈкансал Хани».

Байтаку найди эмунэй Иисусэвэ намбичини

39Эм тукпэӈкухэн байтаку най Нёамбани одоликачими уӈкини: «Си Христос осини, Мэпи, бумбиэвэ хориру». 40Гойдима-тани нёамбани, ачапчи даӈсими уӈкини: «Си Эндурди ӈэлэсиси-ну, хай? Симбиэвэ эмутуди-дэ кэсучихэчи. 41Буэ мэнэ оркиачихандолари тэрэк байтава бахапу. Нёани-тани хайва-да оркимба эчиэ тахани»+. 42Туй тара Иисусэчи уӈкини: «Эден! Тэӈ Ханима дидюпи, мимбиэвэ дёӈгохари». 43Иисус нёанчиани уӈкини: «Тэде синчи ундэмби, эйниэ-бэки Минди гэсэ райду бидечи».

Иисус буйкини

44Гэ, ини токондиани илан часачиа боа ялодоани пакчи-пакчи осихани. 45Сиун-дэ абанаха. Эндур дёгдоани олокиана даи босома гиалако долиндолаи калтарам гудэхэни. 46Иисус даи дилгандии морапсиӈкини: «Ама, ӈалачаси Мэнэ эргэмби бурэмби!» Туй ундэпи, Иисус эргэмби чиндахани. 47Таӈго чаоха дяӈгиани туй бивэни хэм ичэдерэ, Эндурбэ гэбулэми уӈкини: «Эй тэде тэрэк би Най бичини». 48Поаӈкини хэмтуни тавори дяка ичэгуи, туӈгэмбэри дуктэмэри мочогохачи+. 49Нёамбани сари гурунсэл, Галилеядиади Нёани хамиалани дичин экэсэл хаӈгила илисимари чава ичэдихэчи+.

Иисусэвэ хумуйчи

50Чадо синедриондиадиа эм улэн, тэрэк би Иосифди гэрбукуни, най бичини. 51Синедрионду Иисусэвэ хони таориам хисангойдоачи нёандиачи нёани эчиэ аясиани. Эндур далайвани халачими, Иудеяду би хотонди Аримафеяди дичин. 52Нёани, Пилатачи энэрэ, Иисус бэевэни дяпагоами гэлэхэни. 53Иисусэвэ торадиа ачогора, босоди хукухэни. Тотара Нёамбани хоӈко дёлодоани чапчиохан оӈголома хумунду нэхэни. Чадо уйвэ-дэ эчиэ нэрэ бичин. 54Тэй ини пятница бичини. Суббота эси дэрулухэни. 55Галилеядиади Иисусэди дичин экэсэл-дэ Иосифади гэсэ энэхэчи, дёлома хумунчи Нёани бэевэни нэривэчи ичэдихэчи. 56Мочогора, улэн сурги нутэвэ, модориори симуксэвэ баргихачи.

Субботаду тэимбури гиан бичимбэни, тэиӈкичи.

24 паси

Иисус уюнэгухэни

24^1Суббота хамиалани боӈго инидуэни чими эрдэ экэсэл, баргиёхан улэн сурги нутэсэлбэ олбиндамари дёлома хумунчи дичичи. 2Нёанчи оӈгола саӈгар дёловани хаӈгиси анактамбани бахачи. 3Ипэри, Иисус Эден бэевэни эчиэ баогоачи. 4Нёанчи хал-хал илисидоачи, нёанчи дюлиэлэни олокиана потар-потар килтолиандэи тэтуэку дюэр хусэ най агбиӈкичи. 5Экэсэл тэӈ ӈэлэмэри диливари пэйси тугбуйдуэчи, тэй найсал нёанчиачи уӈкичи: «Хаймари суэ уюмбэ буйкини долани гэлэгуйсу? 6Нёани эйду аба, Нёамбани уюнэгуэӈкичи. Дёӈгосу, Нёани Галилеяду бидуи сунчи хайва уӈкини? 7Хай Най Хусэ Пиктэни оркин дякава тай найсал ӈалачиачи бувундэми, тотапи тукпэндэми бара, илиачиа иниду уюнэгудерэ»+. 8Нёанчи Иисус хэсэсэлбэни дёӈгохачи. 9Хумундиэ мочогора, дёан эмун дахамдисалчи, дэрэдигухэ найсалчи чава мэдэрихэчи. 10Чадо Мария Магдалина, Иоанна, Иаков энини Мария, нёандиачи гэсэ гой экэсэл бичичи, нёанчи чава Апостолсалчи уӈкичи+. 11Нёанчи тэй хэсэсэлбэ хай-да абакоди бодохачи, эчиэ тэдиэчи. 12Пётр-тани илигора, хоӈко оӈголома хумунчиэни пагдиалахани, мукчурэндэ, хукучэ бососалбани-рагда ичэхэни. Тотара мэнэ долаи хони-да очимбани эрдэӈгэсими хамаси мочогохани.

Уюнэгухэ Иисус Эммаусачи энури поктоду дюэр дахамдисалчии арбиндайни

13Тэй иниэ-тул нёандолачи дюэрни Эммаусади гэрбуку ихончи энэхэчи. Иерусалимдиади тэй ихончи дёан эмун километраду би. 14Тэй очин дякасалба мэнэ долари гусэрэндухэчи. 15Нёанчи дёдямари хисаӈгойдоачи, Иисус Мэнэ дидэ, нёандиачи энэхэни. 16Тотами-да нёанчи насалчи тэӈ лип якчохама осихачи, Нёамбани эчиэ такоачи. 17Нёани нёанчиачи уӈкини: «Хайва суэ энэмэри мэнэ долари хисаӈгойсу, хайми суэ гасачису?» 18Нёандолачи эмуни, Клеопади гэрбуку, Нёанчиани уӈкини: «Иерусалимчи дичин найсалдола чадо хай-да очимбани эй инисэлду Си-рэгдэ сарасиси биде». 19Иисус нёанчиачи уӈкини: «Хай дяка удэвэни?» Нёанчи Нёанчиани уӈкичи: «Хай дяка очимбани Иисус Назаретаӈканди. Нёани Эндурду гучи хэм най мурундуэни таори дякадии, умбури хэсэдии маси Эндурдиэ ундэй най бичини. 20Хони Эндур дёӈни боӈго дёбомдисални, гучи буэ дяӈгиансалпо Нёамбани бугуэни байталаваӈкичи, туй тара Нёамбани тукпэлуэӈкичи. 21Буэ-тэни агдачахапу, хай Нёани Израильба хэӈгэлиэм. Туй там-да туй очиндиани илиачиа ини сихэни. 22Тэй оячани поани экэсэлпу бумбиэвэ эрдэӈгэӈкичи. Нёанчи чими эрдэ хумун дякпадоани бичичи, 23бэевэни-тэни баогоачичи. Экэсэл дидюрэ, гусэрэхэчи ичэхэмбери, хони Эндур Мэдэӈкусэл агбинда уӈкичи Нёани уюмбэни. 24Буэ найсалдопова поани хумунчи энэхэчи, экэсэл уӈкичи-мэт баогохачи. Нёамбани эчиэ ичэйчи». 25Чадо Иисус нёанчиачи уӈкини: «Суэ го ана, миавандиари нядоалайсу! Хонтами Эндурдиэ ундэй найсал уӈкимбэчиэ суэ эсидэ отолиасису! 26Хай Христос Мэнэ гэбучии игуи туй эрулэгилэмчэй!» 27Моисей Гиандиани, хэмту Эндурдиэ ундэй найсал Даӈсасалдиани дэруми, гучи хэм Даӈсасалду Мэпи нирувухэмбэ Нёани нёандоачи алосихани.

28Энэй ихомба дидяӈкичи, Нёани-тани тэӈ дюлэси энэйнимэ тахани. 29Нёанчи Нёамбани намбичихани: «Бунди дэрэдигу, сиксэгухэ». Нёани ирэ, нёандиачи дэрэдигухэни. 30Нёани нёандиачи сиаридои, эпэмбэ дяпара, Эндурбэ мактара, моктолира, нёандоачи бухэни+. 31Чадо насалчи тэӈ нихэликпинкичи, нёанчи Нёамбани такохачи, чадо Нёани нёандоачи ичэвэси очини. 32Нёанчи диа диачиари уӈкичи: «Нёани поктоду бунчи ундэйдуэни, Даӈсасалба алосидоани, миавампу дола эчиэ дегдэ-ну, хай?» 33Чадо-баки илира, Иерусалимчи мочогохачи. Дёан эмун Апостолсалба нёандиачи гэсэ би найсалба баогохачи. 34Нёанчи уӈкичи: «Эден Иисус тэде уюнэгухэни, Симонду агбиӈкини». 35Нёанчи гусэрэхэчи поктоду очин дякава, хони-да Иисусэвэ эпэмбэ моктолидоани такохачи.

Уюнэгухэни дёан эмун дахамдисалчии арбиндайни

36Нёанчи чава гусэрэйдуэчи, Иисус Мэнэ бэедии нёанчи долачи агбинда уӈкини: «Бачигоапу!» 37Нёанчи илимдо дэӈ-дэӈ ӈэлэхэчи, панямба ичэпуэм мурчихэчи. 38Иисус нёанчиачи уӈкини: «Хайми суэ ӈэлэхэсу, хайми суэ тэргэдэйсу? 39Ми ӈалачиива, ми бэгдичиивэ ичэусу, эй Мэнэ бэедии биэмби, Мимбиэвэ тоӈгасиосу, ичэдеусу. Панянду бэе-дэ, гирмакса-да аба. Минду-тэни, суэ ичэсу, хай-да хэм би». 40Эйвэ ундэ, нёанчиачи ӈалаи, бэгдии ичэуӈкини. 41Нёанчи агдамари, эм тэдемэри эрдэӈгэсихэчи. Нёани нёанчиачи уӈкини: «Сунду эйду хай-да сиаори дяка би-ну?» 42Нёанчи Нёандоани силон пасивани, гучи киаксова бухэчи. 43Дяпара, нёанчи ичэдийдиэчи сиахани.

Маӈга даи кэкчэчэн

44Нёанчиачи уӈкини: «Гэ, суэ эси ичэйсу хайва Ми сунди гэсэ бидуи, сунчи уӈкимби: Моисей Гиандоани, гучи Эндурдиэ ундэй найсал даӈсадоачи, гучи Эндур банялай дяринсал даӈсадоани Мимбиэвэ нирувухэн хэсэсэл хэм тэде осигодяра». 45Чадо Нёани нёамбачи алосихани хони Даӈсасалду нирувухэ хэсэсэл мурумбэни отолиори. 46Туй тара нёанчиачи уӈкини: «Туй Эндур Бичхеду нирувухэн, хай Христосаду гэлэйни туй эрулэми баривани, туй тара буйкиндии илиачиа иниду уюнэгуйвэни+. 47Мэдэридерэ, хай Нёани гэрбудиэни хэм гэрэн гурун оркиндиади чиаси кэчэригуйми мутэдерэ, Нёани гэрбудиэни нёанчи оркимбаи Эндурду чиндами бами мутэдерэ. Иерусалимдиади тэпчиуми 48суэ хэм тэйвэ агдоламдисални. 49Ми Амимби хай хэсэи бухэмбэни сунчи энуэндемби. Суэ-тэни Иерусалимду дэрэдигусу, уедиэди кусумбэ барасидала».

Иисус боа уечиэни уйсилэрэхэни

50Нёамбачи хотондиади Вифаниячи ниэвугухэни, ӈалаи нёанчиачи нэми, Эндур хэсэдиени аяди бигуэчи уӈкини+. 51Нёанчиачи тэй ундэйдуи, нёандиачи боа уечиэни уйсилэхэни. 52Нёанчи Нёанчиани михораӈкичи, маӈга агданасимари Иерусалимчи мочогохачи. 53Эндур дёгдоани тул-тул бими, Эндурбэ мактачихачи. Тэй тэде би.

+ 1:15 Лк 7:28, Лк 7:33,
+ 1:48 Лк 11:27
+ 1:76 Лк 7:26, Лк 20:6,
+ 1:77 Лк 3:3
+ 1:80 Лк 3:2
+ 2:4 Лк 1:26-27,
+ 2:14 Лк 19:38
+ 2:19 Лк 2:51
+ 2:39 Лк 1:26-27
+ 2:50 Лк 9:45, Лк 18:34
+ 2:51 Лк 2:19
+ 3:1 Лк 13:1, Лк 23:1, Лк 9:7
+ 3:2 Лк 1:63, Лк 1:80,
+ 3:8 Лк 16:24,
+ 3:9 Лк 13:9,
+ 3:14 Лк 19:8
+ 3:22 Лк 9:35,
+ 4:16 Лк 2:39
+ 4:34 Лк 8:28,
+ 4:35 Лк 9:42,
+ 4:42 Лк 5:16
+ 5:14 Лк 17:14
+ 5:16 Лк 4:42
+ 5:17 Лк 6:19, Лк 8:46
+ 5:20 Лк 7:48
+ 5:29 Лк 19:6
+ 5:30 Лк 15:2
+ 5:32 Лк 15:7,
+ 5:33 Лк 11:1, Лк 18:12
+ 5:35 Лк 17:22
+ 6:7 Лк 14:1, Лк 20:20
+ 6:9 Лк 14:3
+ 6:16 Лк 22:47
+ 6:19 Лк 5:17, Лк 8:46
+ 6:28 Лк 23:34,
+ 7:14 Лк 8:54
+ 7:24 Лк 3:2
+ 7:28 Лк 1:15
+ 7:29 Лк 3:12
+ 7:33 Лк 1:15
+ 7:34 Лк 5:30
+ 7:39 Лк 15:2
+ 7:48 Лк 5:20
+ 7:50 Лк 8:48, Лк 17:19, Лк 18:42,
+ 8:1 Лк 4:43
+ 8:2 Лк 23:49, Лк 24:10,
+ 8:3 Лк 24:10
+ 8:16 Лк 11:33
+ 8:17 Лк 12:2
+ 8:28 Лк 4:34
+ 8:35 Лк 10:39
+ 8:37 Лк 5:8,
+ 8:41 Лк 13:14,
+ 8:46 Лк 5:17, Лк 6:19
+ 8:48 Лк 7:50,
+ 8:51 Лк 9:28
+ 8:54 Лк 7:14
+ 9:1 Лк 6:12-16
+ 9:7 Лк 3:1, Лк 9:19
+ 9:9 Лк 3:19-20, Лк 23:8
+ 9:10 Лк 9:2
+ 9:19 Лк 9:7,
+ 9:20 Лк 22:67,
+ 9:22 Лк 17:25, Лк 18:33, Лк 24:7,
+ 9:23 Лк 14:27
+ 9:25 Лк 12:20
+ 9:27 Лк 21:32,
+ 9:28 Лк 8:51
+ 9:35 Лк 23:35,
+ 9:42 Лк 4:35
+ 9:44 Лк 9:22, Лк 18:32-33
+ 9:45 Лк 2:50, Лк 18:34
+ 9:48 Лк 10:16,
+ 9:50 Лк 11:23
+ 9:51 Лк 24:51,
+ 10:25 Лк 18:18
+ 10:39 Лк 8:35
+ 10:41 Лк 12:25
+ 11:19 Лк 9:49,
+ 11:23 Лк 9:50
+ 11:27 Лк 1:48
+ 11:33 Лк 8:16
• 11:37 Лк 20:45-47
+ 11:42 Лк 18:12
+ 11:43 Лк 14:7, Лк 20:46
+ 11:54 Лк 20:20
+ 12:2 Лк 8:17
+ 12:32 Лк 22:29
+ 12:33 Лк 18:22
+ 13:1 Лк 3:1, Лк 23:1
+ 13:7 Лк 3:9
+ 13:14 Лк 8:41,
+ 13:15 Лк 14:5
+ 13:19 Лк 17:6,
+ 13:31 Лк 3:1, Лк 9:7
+ 13:35 Лк 19:38
+ 14:1 Лк 6:7, Лк 20:20
+ 14:5 Лк 13:15
+ 14:7 Лк 11:43
+ 14:11 Лк 18:14
+ 14:27 Лк 9:23
+ 14:35 Лк 8:8,
+ 15:2 Лк 5:30, Лк 19:7
+ 15:7 Лк 5:31-32
+ 16:10 Лк 19:17
+ 16:16 Лк 4:43,
+ 16:24 Лк 3:8
+ 17:1 Лк 22:22
+ 17:6 Лк 13:19
+ 17:12 Лк 5:11,
+ 17:14 Лк 5:14
+ 17:16 Лк 5:12,
+ 17:19 Лк 7:50,
+ 17:20 Лк 19:11,
+ 17:22 Лк 5:35,
+ 17:23 Лк 21:28
+ 17:25 Лк 9:22
+ 18:1 Лк 21:36,
+ 18:9 Лк 16:15
+ 18:12 Лк 5:33, Лк 11:42
+ 18:14 Лк 14:11
+ 18:18 Лк 10:25
+ 18:22 Лк 12:33
+ 18:28 Лк 5:11
+ 18:29 Лк 14:26
+ 18:33 Лк 9:22, Лк 24:7,
+ 18:34 Лк 2:50, Лк 9:45
+ 18:38 Лк 1:32
+ 18:42 Лк 7:50,
+ 19:7 Лк 5:30, Лк 15:2
+ 19:8 Лк 3:14
+ 19:9 Лк 3:8,
+ 19:11 Лк 17:20,
+ 19:17 Лк 16:10
+ 19:27 Лк 20:16
+ 19:44 Лк 21:6
+ 20:4 Лк 3:3
+ 20:5 Лк 7:30
+ 20:6 Лк 7:26, Лк 9:8
+ 20:12 Лк 11:48-49
+ 20:20 Лк 6:7, Лк 14:1, Лк 11:54
+ 20:23 Лк 12:1
+ 20:41 Лк 1:32, Лк 18:38
+ 20:46 Лк 11:43
+ 21:6 Лк 19:44
+ 21:32 Лк 9:27
+ 21:36 Лк 18:1,
• 22:24 Лк 9:46-50
+ 22:29 Лк 12:32
+ 22:35 Лк 9:3, Лк 10:4
+ 22:49 Лк 22:38
+ 22:53 Лк 20:1,
+ 22:61 Лк 22:34
+ 23:1 Лк 3:1, Лк 13:1,
+ 23:2 Лк 20:25
+ 23:7 Лк 3:1, Лк 9:7
+ 23:8 Лк 9:9
+ 23:29 Лк 21:23
+ 23:35 Лк 9:35,
+ 23:41 Лк 23:4,
+ 23:48 Лк 18:13
+ 23:49 Лк 8:2
+ 24:7 Лк 9:22, Лк 18:33,
+ 24:10 Лк 8:2-3
+ 24:30 Лк 9:16
+ 24:46 Лк 24:27
+ 24:50 Лк 19:29,

Тэрэк Отолиори Хэсэсэл

Тэрэк Отолиори Хэсэсэл

1. А

2. Б

3. Г

4. Д

5. З

6. К

7. Л

8. М

9. Н

10. О

11. П

12. С

13. Т

14. У

15. Ф

16. Х

17. Ч

18. Э

Август – Гай Юлий Цезарь Октавиан Август (63 г. до н. э. – 14 г. н. э.) – римский политический деятель, основатель Римской империи. Первый римский император. Правил с 27 г. до н. э. до своей смерти в 14 г. н. э.

Амбан – диавол. Предводитель злых духов и противник Бога. Другие его имена в Библии – сатана, веельзевул, лукавый, дракон. В Книге Откровения рассказывается о том, что в конце времен сатана будет полностью побежден и уничтожен (Отк 20:1-3, 7-10 ). (см. также Сатана)

Апостол – на древнегреческом языке это слово означает «посланник», «вестник». Евангельский смысл этого слова – посланник Иисуса Христа, которого Он избрал и отправил на проповедь Благой Вести. В первую очередь так именуются двенадцать ближайших учеников Христа, странствовавших вместе с Ним во время Его земной жизни. Впоследствии так называли и других проповедников Благой Вести.

Ачамбочари дё – синагога. Дом, где иудеи собирались для совместной молитвы, чтения Писания и изучения религиозных традиций, а также для собраний. Во время собрания в синагоге любой мужчина, достигший определенного возраста, мог прочитать отрывок из Писания, а затем обратиться к собравшимся с толкованием прочитанного отрывка или поучением. В отличие от Храма, в синагогах не приносились жертвы. Почти в каждом городе, где жили иудеи, была по меньшей мере одна синагога.

Бичхэ – см. Эндур Бичхэ.

Бусиэ – бес, нечистый дух. Дух, над которым главенствует диавол (сатана). Люди боялись бесов, потому что они могли активно действовать в этом мире, например вселиться в человека и полностью его контролировать. Однако Иисус силой Божьей освобождал людей от бесов, а также наделил этой способностью и Своих учеников.

Гиан – Моисей Гиан.

Давид – сын Иессея из колена Иуды, пастух, родившийся в Иудее, в городе Вифлеем, которого Бог избрал и сделал вторым, после Саула, и самым знаменитым царем Израиля. Он взошел на престол около 1000 г. до н. э. и превратил Израиль в великое государство, а Иерусалим сделал его столицей. Он также был умелым воином и великим поэтом, одним из авторов ветхозаветной Книги Псалмов – песен, обращенных к Богу. Давид преданно служил Богу, и в награду за это Бог обещал ему, что только его потомки отныне будут законными израильскими царями. Преемником Давида стал его сын Соломон. Пророки Израиля также предсказывали, что Мессия (по-гречески «Христос»), Который должен праведно царствовать над всем миром, будет потомком Давида. Поэтому Иисуса также именовали Сыном (Потомком) Давида.

Давид Пиктэни – Сын Давидов. Прямой потомок царя Давида. Так иудеи называли Мессию (Христа), поскольку верили, что Он должен происходить из рода царя Давида.

Даӈсава сари гурунсэл/найсал – книжники. Люди, которые переписывали, а также истолковывали текст свитков, содержащих Закон Моисея и другие книги Библии. Во времена Иисуса Христа книжники были очень уважаемы в народе как знатоки и истолкователи Писания. Иисус говорил о тех книжниках, которые становились Его учениками, что они обладают «новыми и старыми» сокровищами. Однако Он часто и критиковал их понимание Закона, внешнее благочестие, сребролюбие и лицемерие.

Даӈсасал – см. Эндур Бичхэ.

Дёдян Ини – Судный день или День Господень. В древности израильтяне считали, что это день, в который Бог будет карать врагов Израиля и спасет от них Свой народ. Однако позже его значение изменилось, и в проповеди пророков – это день, в который Господь вмешается в человеческую историю и придет, чтобы судить мир. В Новом Завете говорится о том, что в этот день Бог будет судить весь мир через Иисуса Христа.

Дихава таосаӈгой дёбомди – сборщики налогов, мытари. Чиновники из числа местного населения, собиравшие в Палестине налоги в казну Римской империи. Евреи презирали мытарей за то, что они сотрудничали с языческой римской властью. Кроме того, мытари регулярно собирали с населения больше денег, чем они должны были отдать своим начальникам, и оставляли излишки себе.

Зилот – в переводе с греческого означает «ревнитель». Зилоты были еврейской религиозно-политической группой, которая отличалась особой ревностью в охранении иудейской религии от языческого влияния и пыталась военным путем освободить народ от власти римлян. Вероятно, один из двенадцати апостолов Иисуса, Симон, ранее принадлежал к этой группе.

Квириний – Публий Сульпиций Квириний (ок. 45 г. до н. э. – 21 г. н. э.) – римский политический деятель, консул (в 12 г. до н. э.), римский наместник провинции Сирии (в 6 г. н. э.).

Кесарь – император, верховный правитель Римской империи.

Кэсучи боа – место наказания, геенна. Изначально, геенна – место к югу-востоку от Иерусалима. В древности там совершались служения Ваалу и Молоху, часто с человеческими жертвоприношениями. Позднее этими словом стали называть место наказания грешников, которое произойдет на глазах у праведников. Геенна будет наполнена неугасимым огнем и червями, пожирающими тела грешников. В таком значении это слово употребляется в Новом Завете. Грешники будут брошены в геенну после всеобщего воскресения и Суда в конце времен.

Левит – левиты были потомки третьего сын Иакова, Левия. Во времена Моисея Бог избрал потомков Аарона, происходившего из колена Левия, чтобы они были Его священниками. Все остальные потомки Левия (их обычно и называют левитами) должны были помогать священникам в их служении. Евреи из других колен не имели на это права.

Моисей Гиани – Закон Моисея, это учение о том, какой жизни и какого поклонения Бог ждет от Своего народа. Закон был дан Богом израильскому народу через Моисея. В Ветхом Завете это учение и история его дарования содержатся главным образом в Пятикнижии (первые пять книг Библии), которое иногда называется Законом. Именно Закон давал израильтянам детальные наставления, регулируя их религиозную и общественную жизнь, а также устанавливал нормы этического поведения.

Муксултэ аракини – вино.

Муруӈку гусэрэн – мудрый рассказ, притча, иносказание, т. е. рассказ, который передает мысль говорящего не напрямую, а через запоминающиеся образы. Как правило, иносказание основано не на характерных чертах какого-либо персонажа или предмета, а на сходстве ситуации в целом. Одной из разновидностей притчи считаются поучительные истории, которые встречаются в Евангелии от Луки. В таких историях может и не быть иносказания, но дана та или иная модель поведения, которой предлагается следовать или, наоборот, отвергать.

Муэди оркимба ачиори колин – один из важнейших религиозных обрядов: погружение в воду, которое означало очищение человека и его посвящение Богу. В Новом Завете говорится о двух видах крещения. Сначала Иоанн Креститель крестил людей, каявшихся в своих грехах и решивших исполнять Божью волю. Затем Сам Иисус принял крещение от Иоанна в Иордане, и Дух Святой сошел с небес на Него. С этого момента началось мессианское служение Иисуса. После смерти и воскресения Иисуса Христа в христианских общинах крещение приобрело более глубокий смысл: человек отказывается от прежней греховной жизни, словно бы умирает для греха, но воскресает к новой жизни в единении с Христом.

Мэдэӈкуни – ангел. Сверхъестественное духовное существо, которое служит Богу и передает Его повеления людям, помогает и возвещает волю Божью.

Най Хусэ Пиктэни – Сын Человеческий. Пророк Даниил так называет грядущего Царя Мессию, Которому Бог даст вечную власть над всеми народами. В Евангелиях Иисус Христос часто именует Себя Сыном Человеческим, вероятнее всего ссылаясь на пророчество Даниила.

Найва тукпэмбури тора – крест. Приспособление, которое использовали в Римской империи во времена Иисуса Христа для смертной казни людей, совершивших самые тяжкие преступления. Оно состояло из врытого в землю столба и перекладины, пересекающихся друг с другом под прямым углом. Приговоренных к распятию привязывали или прибивали к кресту, оставляя медленно умирать в мучениях. Такая казнь считалась самой страшной и позорной. К месту казни приговоренный сам должен был нести горизонтальную перекладину своего креста. Это и есть первоначальный смысл выражения «нести свой крест». После того, как Иисус был распят на кресте, это орудие казни стало знаком спасения и жизни, получаемой через Него.

Няяко ана эпэнсэл аняни – праздник опресноков. Отмечали с 15 по 21 число месяца авив (он же месяц нисан), первого месяца по еврейскому календарю. Этот праздник начинался сразу же после Пасхи. В течение недели израильтяне вспоминали, как Бог поспешно вывел их из Египта. Нельзя было держать в доме продукты, в которых есть закваска, а также есть дрожжевой хлеб. В течение недели израильтяне ели только бездрожжевой хлеб. В первый и седьмой дни праздника устраивались священные собрания и совершались предписанные жертвоприношения. В о времена Нового Завета Пасха и Праздник опресноков считались единым праздником.

Оркин уку энуни – проказа. В Библии так называется любая заразная кожная болезнь. Согласно требованиям Ветхого Завета, люди, страдающие подобными болезнями, были нечисты. Прокаженных изгоняли из общества, поскольку требовалось изолировать их от других людей, чтобы те не заразились и не стали ритуально нечистыми через прикосновение. Больных проказой могли принять обратно в общество только в случае полного исцеления, которое должен был засвидетельствовать священник.

Пасха – Один из главных иудейских праздников, отмечаемый весной в память о том, как некогда евреи были освобождены из египетского рабства. Пасху отмечали вечером четырнадцатого дня месяца авив (он же месяц нисан), первого месяца по еврейскому календарю. Праздник наступал вскоре после весеннего равноденствия. В этот вечер израильтяне вспоминали, как Бог освободил их из египетского рабства и как их первенцы были спасены – благодаря крови жертвенного ягненка, закланного в ночь перед исходом из Египта. Ягненка (или козленка) приносили в жертву, запекали целиком, и нельзя было сломать ни одной его кости. Ели ягненка на праздничной трапезе. Частью этого ужина были также горькие травы и пресный хлеб. Словом «пасха» называли также самого жертвенного ягненка. Отсюда и название самого праздника. Сразу после Пасхи начинался Праздник опресноков, длившийся семь дней. Иисус был распят и умер на кресте в канун Пасхи, и, как это было с пасхальными агнцами, ни одна из Его костей не была сломана.

Пуегдун – завет, договор. Формальное двустороннее соглашение между людьми или между Богом и человеком. Во втором случае обычно Бог дает обещание, а человек соглашается исполнять некоторые правила, законы. Иногда, чтобы оформить договор, совершалось жертвоприношение. Договор, заключенный между Богом и людьми, занимает главное место в Библии. На горе Синай Бог через Моисея заключил договор со всем еврейским народом. Бог обещал, что будет благословлять евреев, ограждать их от всех врагов, а они, в свою очередь, должны быть верными Ему и исполнять Его волю, так как об этом сказано в Законе. Этот договор, как и сборник книг, в котором рассказывается о его заключении и исполнении, называют Ветхим Заветом. Пророки предсказывали, что между Богом и людьми будет заключен новый завет. Евангелие повествует, что он был заключен через смерть и воскресение Иисуса Христа.

Саддукейсал – саддукеи. Одна из основных религиозных групп у иудеев, упомянутых в Новом Завете. Большинство членов Синедриона, первосвященники и близкие к ним люди были саддукеями. В отличие от фарисеев, они признавали авторитет только Пятикнижия и не верили в устные предания, а к книгам пророков относились с недоверием. В частности, они отрицали, что в день Божьего суда все умершие воскреснут, чтобы предстать перед Богом.

Самария – область в Палестине, к северу от Иудеи и к югу от Галилеи. Самаряне, как и иудеи, почитали Закон Моисея, но многое понимали иначе, в частности поклонялись Богу не в Иерусалиме, а на горе Гаризим. Иудеи и самаряне считали друг друга отступниками от истинной веры и потому старались не иметь контактов друг с другом. После иудеев самаряне были одними из первых, кто принял Благую Весть.

Сатана – враг Бога и Его служителей. Само слово означает «противник» или «обвинитель» – тот, кто выдвигает обвинение перед судом. Как противник Бога и глава злых духов, сатана и эти духи обманывают людей, мешают им прийти к Богу и стремятся привести их к погибели. Люди, выступающие против Бога, действуют по наущению сатаны. Другие его имена в Библии – дьявол, лукавый, Веельзевул, дракон.

Синедрион – высший религиозный и судебный орган у иудеев в эпоху владычества Рима. Великий Синедрион в Иерусалиме состоял из семидесяти одного члена: священников, законников, фарисеев и других важных лиц. Этот совет представлял иудейский народ перед римлянами и играл роль верховного суда. Во времена Нового Завета важнейшие решения синедриона должны были утверждаться римской властью.

Суббота – по-еврейски «шабат», седьмой день еврейской недели, священный день у израильтян. Согласно Закону Моисея, этот день следовало полностью посвящать Богу, и поэтому в субботу запрещалось работать. Суббота, как любой день недели у израильтян, начиналась с захода солнца в пятницу и продолжалась до захода солнца в субботу. Когда появились синагоги, иудеи всегда собирались там по субботам для молитвы и чтения Писания. К новозаветным временам фарисеи составили подробный список тех дел, которые запрещалось делать в субботу, и тщательно следили за исполнением этих правил. Иисус Христос понимал заповедь о субботе не совсем так, как это делали фарисеи. Он говорил о том, что добро необходимо делать и в субботу. Поэтому Он исцелял людей и в субботу и призывал быть внимательным к нуждам и жизни людей.

Тиверий – Тиберий Юлий Цезарь Август (42 г. до н. э. – 37 г. н. э.) – второй римский император (с 14 г.).

Тэй тэде би – аминь. На древнееврейском языке слово «амен» означает «истинно» или «истина», «да будет так». Часто используется для завершения молитвы. В его основе лежит еврейское слово, имеющее значение «несомненно». Словом «аминь» может начинаться или завершаться проповедь или молитва.

Улэн мэдэ – Евангелие (Благая Весть). Вообще это греческое слово относится ко всякой хорошей вести, например к известию о победе над врагами, наступившем мире или рождении наследника престола. Благая Весть о наступлении Царства Божьего и о любви Божьей к людям была провозглашена Самим Иисусом Христом. Ради этой любви Иисус, Сын Божий, Спаситель, отдал Себя на смерть, но Бог воскресил Его. Благая Весть о рождении Иисуса Христа, Его служении, учении, Его смерти на кресте и воскресении стала основанием христианской веры. Позднее Благой Вестью стали называть первые четыре книги Нового Завета, рассказывающие о земной жизни, смерти и воскресении Христа.

Уюнэгури – воскресение, новая жизнь в теле после смерти. Во времена Нового Завета многие иудеи верили, что все люди воскреснут в последний день, чтобы предстать перед Божьим судом, как праведники, так и грешники. Между тем, только праведникам будет дарована вечная жизнь в преображенном теле. Кроме этого, под воскресением (или воскрешением) понимается возвращение к земной жизни в физическом теле. То, что Иисус воскрешал умерших людей, возвращая их к земной жизни, было самым великим из сотворенных Им чудес. Однако Его собственное воскресение, это уже не временное возвращение к жизни в земном мире, полном страдания, болезней и смерти, но явление нового мира, в котором смерти больше нет. Воскресение Христа – начало всеобщего воскресения, которое произойдет в конце времен.

Фарисейсал – фарисеи, одна из основных религиозных групп у иудеев, упомянутых в Новом Завете. Представители фарисеев входили в Синедрион. В отличие от саддукеев, фарисеи старались тщательно исполнять требования не только Закона Моисея, но и многочисленных устных преданий. Среди прочего они полагали, что в день Божьего суда над миром все умершие воскреснут, чтобы предстать перед Богом. Они тщательно следили за ритуальной чистотой, пользовались большим уважением в народе и сами очень гордились своей религиозностью и строгостью нравов. К людям, не так строго соблюдавшим религиозные правила, фарисеи нередко относились с пренебрежением. Иисус предостерегал от подражания или следования фарисейскому учению из-за того, что фарисеи часто ограничивались лишь внешним исполнением Закона Моисея.

Христос – то же, что и Мессия. В переводе с древнегреческого «Христос» буквально означает «помазанный, помазанник». В древнем Израиле помазывали оливковым маслом на служение священников, пророков и царей, т. е. тех, кого избирал для служения Сам Бог. Бог через пророков обещал израильтянам послать на землю Мессию – Царя, Который спасет народ Израиля и будет вечно править всеми народами земли. Иудеи во времена Иисуса напряженно ожидали прихода обещанного Мессии. Они надеялись, что Он освободит их от власти иноземных захватчиков – римлян – и возродит былое величие Израиля. Но пришедший на землю Спаситель Мессия, Иисус Христос, сделал нечто большее. Он избавил все человечество от рабства греху и смерти, и через Него Бог заключил с людьми новый, вечный завет.

Чалиори колин – обрезание. Отсечение крайней плоти у мальчиков, мужчин. По заповеди, которую Бог дал Аврааму, каждый еврейский мальчик на восьмой день после рождения подвергался обрезанию. Во времена Иисуса имя давалось ребенку в этот же день. Обрезание было знаком завета (договора) между Богом и потомками Авраама и означало, что человек вместе со своей семьей становится частью Божьего народа и следует учению Бога. Обрезание было знаком принадлежности к народу Израиля, евреи часто именовались «обрезанными», а все остальные народы, не знавшие единого Бога, т. е. язычники, – «необрезанными».

Эндурбэ банялай дяринсал даӈса – Книга Псалмов. Эту книгу связывают с именем царя Давида, поскольку многие из этих псалмов он, по преданию, написал лично. Одни псалмы прославляют и благодарят Бога за Его милость, другие выражают просьбу о помощи, а некоторые служат и для наставления. Издавна верующие пели разные псалмы во время молитвы и богослужения. В иерусалимском Храме их исполняли особым образом при участии хора и с музыкальным сопровождением.

Эндур Бичхэ (Даӈсасал) – так в Евангелии от Луки называется Священное Писание. Во времена Иисуса таким авторитетом обладали книги, которое сегодня входят в канон Ветхого Завета. Позднее, когда был написан Новый Завет, христиане также включили его в понятие «Писание».

Эндур далайни – Царство Божье. Слово «царство» имеет два основных значения: «царская власть» и «территория, подвластная царю». В Библии выражение «Царство Божие» прежде всего означает неограниченную власть Бога над миром. Оно также говорит и об отношениях Бога и людей, принимающих Его как своего Царя. Поскольку иудеи ожидали грядущего Мессию как Царя от Бога, Его мессианское царство связывалось с Царством Божьим. О наступлении такого Царства возвещал Иоанн Креститель. Иисус Христос проповедовал о Царстве Божием, которое с Его приходом уже «достигло» людей, но войти в это Царство могут только совершающие духовное усилие.

Эндур дёӈни – Храм. Место для поклонения Богу или богам. В Библии слово «храм», как правило, означает Храм в Иерусалиме, который был центром поклонения Господу в Израиле со времен царя Соломона. Храм был центром всей жизни Израиля: только здесь нужно было совершать жертвоприношения, сюда со всей страны и из-за границы приходили иудеи отмечать важнейшие религиозные праздники. Главное помещение храмового комплекса называлось Святое Святых. Заходить туда мог только первосвященник, один раз в год, для совершения специального богослужения. Это помещение было отделено большой завесой от святилища, куда заходили только священники. Туда не могли входить простые люди – они поклонялись Богу во дворах Храма.

Эндур дёӈни боӈго дёбомдисал – первосвященники. Главный, или верховный, священник из рода Аарона. Согласно Закону, только он мог исполнять некоторые обряды, в частности раз в год входить в Святое Святых – самую священную часть Скинии и позднее Храма. Во времена Нового Завета первосвященниками называли также целую группу наиболее влиятельных иудейских священников.

Эндур дёӈни дёбомди – священник. Человек, обладавший специальным правом совершать духовные ритуалы и служения в Скинии и иерусалимском Храме. По Закону Моисея в Израиле священниками могли быть только потомки Аарона, старшего брата Моисея, поскольку Аарон был избран для этого служения Богом. Священники отвечали за ведение богослужения, приношение жертв, исполнение религиозных обрядов и церемоний.

Эндурди хисаӈгори – молитва. Обращение к Богу с благодарением (хвалой) и прошениями (мольбой). Ветхий Завет и Новый Завет знают два вида молитвы: личную, когда человек обращается к Богу своими словами, восхваляя, благодаря Его или прося о помощи, и общинную, которая совершается в положенном месте (Храме или синагоге) в положенное время по известному образцу. Однако чаще в Библии встречается молитва своими словами, а не молитва, которую читают по книге или воспроизводят по памяти. Тем не менее существует Книга Псалмов, и она по большей части представляет собой сборник различных молитв, которые читались или исполнялись как лично, так и за общественным богослужением.

Эндурдиэ ундэй най – пророк. Человек, призванный Богом, чтобы возвещать Его волю и передавать Божье откровение людям. Побуждаемые Святым Духом пророки говорили о событиях будущего и выступали как обличители и наставники, призывая людей покаяться в грехах и обратиться к Богу.

Эндур Эриэн – Божий Дух / Святой Дух. В Ветхом Завете Дух Божий – это творящая сила, вызывающая к жизни и поддерживающая все живущее. Кроме этого, Дух дает человеку разумение, наделяет его дарованиями и способностями, призывает к служению Богу. Этот Дух также назван в Библии Духом Господним, Духом Святым. Святому Духу, как и Отцу, и Сыну, присущи все качества Бога. Зачатие Иисуса, согласно Евангелию от Луки, происходит без человеческого вмешательства, но только действием Духа Святого. Особым образом Святой Дух сошел на Иисуса при крещении.

Эден Эндур Гиани – см. Моисей Гиани.

Иисус Христос Эрини Диха Ходани

Иисус Христос Эрини Диха Ходани

1. Ассарий

2. Динарий

3. Драхма

4. Лепта

5. Мина

Ассарий – медная монета, бывшая в употреблении в Римской империи. 1 динарий=16 ассариев. (Лк 12:1-12).

Динарий – серебряная монета, часто упоминаемая в евангелиях (Лк 7:41; 22:24). По весу и ценности динарий приравнивался к греческой драхме или ¼ сикля, но во время земной жизни Спасителя он имел меньшую ценность. На лицевой стороне монеты изображался царствующий император (Лк 20:24-25). Динарий составлял ежедневную плату римскому воину, как драхма – ежедневную плату афинским воинам. Он же составлял обычную поденную плату рабочим. Динарию также равнялась поголовная подать, которую иудеи обязаны были платить римлянам.

Драхма – небольшая, серебряная греческая монета. Драхма составляла 100-ю часть мины (Лк 15:1-10).

Лепта – самый мелкий номинал для обозначения денежных сумм. Самая мелкая медная монета, составляет 1/128 динария (Лк 21:2).

Мина – греческая мера веса (примерно 500 г) и денег (примерно 500 г серебра). По стоимости одна мина равнялась 100 драхмам или динариям (Лк 19:11-28).

Картасал

Картасал

1. Палестина Во Времена Иисуса Христа

2. Иерусалим Во Времена Иисуса Христа

3. План Иерусалимского Храма Во Времена Иисуса Христа

Палестина во времена Иисуса Христа

Иерусалим во времена Иисуса Христа

План Иерусалимского храма во времена Иисуса Христа

Table of Contents

Лука Улэн Мэдэвэни

Уважаемые Читатели

Лука

- 1 паси
- 2 паси
- 3 паси
- 4 паси
- 5 паси
- 6 паси
- 7 паси
- 8 паси
- 9 паси
- 10 паси
- 11 паси
- 12 паси
- 13 паси
- 14 паси
- 15 паси
- 16 паси
- 17 паси
- 18 паси
- 19 паси
- 20 паси
- 21 паси
- 22 паси
- 23 паси
- 24 паси

Тэрэк Отолиори Хэсэсэл

- Август
- Амбан
- Апостол
- Ачамбочари дё
- Бичхэ
- Бусиэ
- Гиан
- Давид
- Давид Пиктэни
- Даӈсава сари гурунсэл/найсал
- Даӈсасал
- Дёдян Ини
- Дихава таосаӈгой дёбомди
- Зилот
- Квириний
- Кэсучи боа
- Левит
- Моисей Гиани
- Муксултэ аракини
- Муруӈку гусэрэн
- Муэди оркимба ачиори колин
- Мэдэӈкуни
- Най Хусэ Пиктэни
- Найва тукпэмбури тора
- Няяко ана эпэнсэл аняни
- Оркин уку энуни
- Пасха
- Пуегдун
- Саддукейсал
- Самария
- Сатана
- Синедрион
- Суббота
- Тиверий
- Тэй тэде би
- Улэн мэдэ
- Уюнэгури
- Фарисейсал
- Христос
- Чалиори колин
- Эндурбэ банялай дяринсал даӈса
- Эндур Бичхэ (Даӈсасал)
- Эндур далайни
- Эндур дёӈни
- Эндур дёӈни боӈго дёбомдисал
- Эндур дёӈни дёбомди
- Эндурди хисаӈгори
- Эндурдиэ ундэй най
- Эндур Эриэн
- Эден Эндур Гиани

Иисус Христос Эрини Диха Ходани

- Ассарий
- Динарий
- Драхма
- Лепта
- Мина

Картасал

- Палестина во времена Иисуса Христа

- Иерусалим во времена Иисуса Христа

- План Иерусалимского храма во времена Иисуса Христа